
„Pentru el, fantasticul rămâne un nesecat izvor de metaforă vizuală, 
iluminând în chip specific tablourile inventate. ” 


Mircea Opriţă, Anticipația Românească 


„Cu dezinvoltura de artist naiv, Mihail Grămescu face abstracţie de 
codurile cunoscute ale genului; prozele sale, născute parcă sub 
imperiul unei prea ridicate presiuni a inspiraţiei, ţâşnesc precum 
jeturile de abur scoase de o locomotivă «Pacific» aflată în 
staţionare.” 

COLECŢIA SENIORII IMAGINAŢIEI - 
DESPRE O INTEGRALĂ A SCIENCE 
FICTION-ULUI ROMÂNESC 


Cu volumul de faţă, Societatea Română de Science Fiction şi Fantasy şi 
Editura Eagle demarează un proiect ambițios, care se va derula pe parcursul 
mai multor ani. Acest proiect, unic în România, îşi propune să strângă într-o 
singură colecţie întreaga literatură science fiction de limbă română, de la 
origini până la sfârşitul mileniului II. 

Pentru aceasta, SRSFF şi Eagle Publishing House au înfiinţat colecţia 
Seniorii Imaginaţiei, colecţie gândită ca un instrument de repunere în 
circuitul cultural atât a volumelor de ficţiune încadrabile, conform 
aprecierilor critice sau a expertizei noastre, într-unul dintre genurile: 
science fiction, fantastic, fantasy, horror - cât şi cele de non-ficțiune (teorie 
şi critică literară, eseistică, etc.) legate de aceste genuri şi scrise de autori 
români. Desigur, colecţia este deschisă şi ea va putea fi lărgită dacă, la un 
moment dat, se consideră necesar. Intervalul de timp pe care îl va acoperi 
această colecţie se întinde pe parcursul a două secole (XIX şi XX) şi va 
conţine volume de autor, antologii de autori români şi chiar antologii inedite 
acolo unde va fi cazul, acestea din urmă mai ales cu autorii români din 
secolul XIX şi ale căror texte au apărut în diferite publicaţii dar niciodată în 
volum. 

Unii dintre dumneavoastră se vor întreba de ce titlurile din colecţie nu 
sunt înşirate în ordine cronologică. Motivația noastră este foarte simplă: am 
dorit ca proiectul să fie cât mai echilibrat şi să ofere cititorilor eşantioane 
cât mai largi din ceea ce este science fiction-ul românesc. Prin urmare, 
alături de autori din secolul XIX vor apărea şi autori de dată mai recentă. 
Pentru a armoniza diferite opţiuni cu privire la sistemul de publicare al 
autorilor români, am imaginat un sistem de indexare care va permite o 
ordonare după mai multe criterii, în funcţie de preferinţele fiecăruia. Astfel 
cărţile se puteau ordona după anul apariţiei ediţiei princeps, după numele 
autorului, după gen (ficţiune sau non ficţiune) sau după numărul de ordine 
din cadrul colecţiei. 


Multe dintre titlurile preluate de colecţia Seniorii Imaginaţiei au avut 
mai mult decât o singură ediţie. S.R.S.F.F. a preferat să pună în valoare 
ediţia princeps, aceasta având pe lângă valoarea culturală şi una 
subiectiv-sentimentală pentru majoritatea cititorilor noştri. 

Ediţiile princeps vor fi, acolo unde este posibil, revizuite şi adăugite de 
către autori şi vor include, tot acolo unde este posibil, pe lângă textul 
principal, şi o prefaţă sau o postfață despre împrejurările, motivațiile sau, în 
unele cazuri, chiar aventurile care au generat apariţia acelei cărţi. Titlurile 
apărute după anul 2000 vor face obiectul unei alte abordări, acestea intrând 
ulterior în colecţiile pe care S.R.S.F.F., împreună cu Eagle Publishing 
House, le va crea la momentul potrivit. 

Suntem convinşi că Integrala Science Fiction-ului Românesc va avea un 
succes deplin, ea constituindu-se nu numai într-o colecţie unică şi 
impresionantă, de o valoare culturală evidentă, dar şi într-un instrument de 
lucru pentru viitorii critici şi teoreticieni ai genului. 


Mugur Cornilă şi Marian Truţă 


PREAMBUL — ÎNLOCUITORUL 


Eşti ce vezi! — asta-i deviza mea dacă vreţi să ştiţi. Toate animalele... 
pățesc la fel ca oamenii, lucru constatat de ştiinţă, şi pun pariu că peste 
zece, douăzeci de mii de ani, ăi de la oraş vor fi ca betonul, vor avea 
culoarea betonului, dacă între timp nu se inventează altceva... 


Constantin Ţoiu — Galeria cu viţă sălbatică 


CAPITOLUL 1 UNA ISOLA MUY 
HERMOSA 


Paradisul. Am pierdut paradisul. Ne prăbuşim. 
Zburătorii cad din înalt cu aripile frânte. 
Zburătorii. 

Condorii. 


Din înalturi: planeta: pământ, apă... 

Apoi o platformă continentală ca un scut. O platformă netedă, fără 
munţi, fără văi — un scut monoton, deasupra căruia se roteşte cupola de nori 
groşi, învolburaţi împrejurul ochiului-de-ciclon într-un turbion pendulând 
tremurător când într-o parte, când în cealaltă, asemenea unei bule de aer 
captive sub trei mii de metri coloană lichidă. 

II Condor cuprinde în căutarea ochilor săi neclintiţi întregul peisaj. 

VITEZA VÂNTULUI 320. 

ALTITUDINE 

25 000. 

24 000. 

23 000. 

VITEZA DE ZBOR 

341 x 105. 

340 x 105. 

339 x 105. 

SE TRECE PE A TREIA ORBITĂ CUANTICĂ METAGALACTICĂ.! 

22 000. 

21 000. 

VEDERE ÎN LUNGIMI DE UNDĂ DIN SPECTRUL RADIO. 

Platforma ca un scut este acoperită de o vegetaţie ierbacee. 

20 000. 


Din loc în loc se înalţă prisme paralelipipedice structurate în valuri 
concentrice. Compoziţie în bază de siliciu armat. Beton organic. Predomină 
cromul, nichelul, niobiul, aluminiumul. 

19 000. 

O aglomeraţie de construcţii. 

15 000. 

Phreeria. Despicată dintr-un capăt până în celălalt de ruinele 
terasamentului monoryului. 

11 000. 

CURENȚI DESCENDENŢI PUTERNICI. 

Phreerie cât vezi cu ochii. Lanuri înalte bătute de vânt. O iarbă de alge 
ţepoase unduindu-şi holdele de cenuşă. Nemărginire cât un continent. Cât o 
hemisferă. Cât Universul. 

10 000. 

Terasamentul ruinat al monoryului îşi picură scursura ruginei 
parapetelor năruite; sânge putred de metal pătând pietrişul sterp de 
dedesubt. Arcurile de susţinere, contorsionate de eroziune în unghiuri 
imposibile. Metalul e buretos. 

9 000. 

SE TRECE PE A DOUA ORBITĂ CUANTICĂ GALACTICĂ. 

Aerul spart urlă. I] Condor despică atmosfera de ulei cu scutul dinainte 
activat ionic. Ochii neclintiţi înregistrează. 

Elik. Cel-care-vede. Cel-care-are-ochi. Elik. 

8 000. 

Ce vezi? 

Un Vertical zdrenţăros, mestecând agale frunze de quiho. Printre algele 
zburlite spre cer, pare şi el tot o excrescenţă vegetală. O poartă printre 
porţi. Un arc (de triumf?), peste spaţiu şi timp. 

Este un bărbat scund. Fuioarele bărbii şi părul zvâcnesc în rafalele 
vântului teribil care bântuie Phreeria. 

La limita planetei cu orizontul — nici cer, nici pământ — în ceața 
atmosferei tulburi, soarele roşu, îndurerat, ca o amintire, ca o promisiune, 
ca o amăgire dezvăluindu-se. 

Acolo, departe, dincolo de Phreeria de quiho, în locul de sub soarele 
roşu, este Ţărmul. 

Un țărm cu cochilii gigantice, triumfale şi erodate, în care vântul urlă, 
stârnind vuietul mărilor de demult: ghioci prevestindu-ne destinul. 


Şi dincolo de Oceanul de Praf, care se preschimbă în mocirlă la fiecare 
anotimp ploios — una isola muy hermosa. Dincolo de Oceanul de Praf: 
Paradisul! 

Ghemados se numesc Verticalii sălbatici care rătăcesc prin Phreerie. 
Ghemados. Verticalii nimănui. Verticali de nicăieri. Verticali fără căpătâi. 
Golani. Dezertori. Serendari. Cu picioarele înfăşurate în zdrenţe, cu labele 
piciorului vârâte în cutii de carton atârnate de gleznele jupuite cu legăturile 
şomoioagelor de quiho. 

Ghemados 

Mestecându-şi fără încetare quihoul aspru care face gura pungă, 
strepezind dinţii, quihoul Phreeriei, care satură fără să hrănească şi care taie 
setea şi goneşte somnul, întărindu-l pe ghemados, ca să străbată fără popas 
drumurile Phreeriei fără de sfârşit, de-a lungul ruinei monoryului, până la 
interferența cu drumul cel mare, pavat cu dale, până la drumul de plexită 
care taie Phreeria dintr-un capăt într-altul, venind de nicăieri şi ducând 
nicăieri, într-un inel probabil cât toată hemisfera. 

Ajuns la drumul de plexită, ghemadosul îşi scoate cutiile de carton de pe 
picioare spre a şi le lua grijuliu sub braţ. Calcă lipăind pe materialul elastic 
şi lucios care, încă fierbinte de arşiţă, se mulează sub tălpi. Drumul pâlpâie 
fluorescent în întunericul Phreeriei, sub cerul străbătut de flashurile 
întretăiate, când din dreapta, când din stânga — sub cerul clipocindu-şi ochii 
de lumină ai stelelor fixe, sau deplasându-şi reţeaua pâlpâitoare a 
traiectoriilor sateliților, staţiilor orbitale, navetelor: Condores care bântuie 
cu zborul lor întreţesut asupra Phreeriei lumii acesteia, cu quihoul ei 
uniform ca o perie ce nu se răreşte decât în preajma drumului de plexită 
fierbinte. Doar acolo limbile vegetale îngenunchează supuse înaintea 
Civilizației, până când se pierd cu totul printre pietricelele alb-albăstrui de 
la baza plăcilor. 

Iarba. Hrana. Cea-care-oxigenează-şi-ascunde. 

Aici lasă vederii două mogâldeţe, cu ochi rotunzi, roşietici. 

7 000... 

Din depărtare se apropie huruind greu camioanele. Convoiul. 

6 000... 


În larg, acolo unde nici ruinele terasamentului monoryului, nici plexita 
drumului nu ajung, în larg, în adâncul Phreeriei, în iarba mai înaltă de un 
stat, acoperind gura craterului 80/78 — Țara Elsworth, de unde nu vin 
niciodată veşti: Decepsion — patria ghemadoşilor cu brâuri de quiho 
împrejurul coapselor, cu pelerine zdrenţuite din împletituri de quiho 
atârnând de umeri, cu şomoioage de quiho legate împrejurul gleznelor 
(atunci când nu-şi feresc labele butucănoase în cutiile de carton de la 
ambalaje, furate de pe lângă Esland). 

Ghemados. Cu păr zburlit. Sălbatici, fioroşi, mârâind gutural între ei în 
dialectul de neînțeles al Phreeriei cuvinte ale căror pronunţii şi tâlcuri s-au 
deformat în argoul celei mai josnice periferii. Ghemados. Retraşi, cel mai 
adesea, în muţenia rumegatului neîntrerupt. Ghemados rumegând quiho. 

Ghemados strecurându-se ca argintul viu de-a lungul autostrăzii de 
plexită, zi şi noapte, fără popas, pândind cu încordare foşnetul Phreeriei, 
sunetele mărunte ale Phreeriei, spre a se ascunde temător, în valurile înalte 
de quiho, la trecerea convoaielor, pe care le urmăresc dintre algele înalte ale 
Phreeriei, cu ochi sclipitori, rotunzi şi aproape inteligenţi. 

Când liniştea se pogoară din nou, ghemadoşii ies iar la drum, 
urmându-şi calea, fără odihnă, zi de zi, noapte de noapte, până când 
sclipirile intermitente din cer devin uniforme şi continui, unindu-se într-o zi 
fără sfârşit, şi mai departe, până sub bolta de nori şi până la îngrăditura de 
sârmă ghimpată a parcului uriaş care împrejmuieşte Phreeria, sau cu care 
Phreeria împrejmuie. Ajunşi aici, ghemadoşii se opresc un moment înaintea 
panoului de fibre optice, zgâindu-se la lumina emanând din ele. Se duc, cu 
un fel de curiozitate indiferentă şi îngândurată, să pipăie literele în relief: 
FARC. 

(„F”-ul violet închis, „A”-ul alb, „R”-ul roşu şi „C”-ul albastru.) 

După care, ghemadoşii se îndreaptă cu paşi leneşi spre santinela de la 
poartă şi întreabă: 

— Dove es l’ Apuntamento? 

Vocile ghemadoşilor au inflexiuni stranii, cu tonuri grave. Ochii lor 
caută furiş, vinovat. 

Sentinela face semn cu bărbia către pichetul de pază unde, în spatele 
pereţilor polistratificaţi de siliciu transparent, un ins mătăhălos, îmbrăcat 
într-un combinezon autonom negru, la gât cu cravată cu ac de aur cu 
diamant — un tip atât de robust încât faţa-i este transpirată în ciuda aerului 
rece din încăperea cu pereţi transparenţi — întreabă: 


— Questo es il tuo nombre? 

— Ghemados. 

Funcţionarul potriveşte într-una dintre nişele amfiteatrului ca o orgă din 
faţa sa o mărgică de sticlă care se aprinde colorat. Încăperea se umple de 
acordurile nespus de suave ale unei melodii, alta de fiecare dată, şi pe 
ecranul de deasupra intrării apare scris cu literele verzi ale LED-urilor: 

GHEMADOS. 

Ghemadosul trece prin culoarul de recepţie, în vreme ce, în spatele lui, 
pe ecran, computerele consemnează algoritmul mersului, greutatea, 
înăltimea, amprentele papilare, pulsul, tensiunea arterială, spectrul vocii, 
temperatura tesuturilor, mirosul specific, compoziția cromozomială, gradul 
de contaminare, cazierul: cifre, rânduri de cifre şi litere frumos ordonate. 

Odată trecut de recepţie, ghemadosul iese din Apuntamento pe uşa cu 
numărul 2 şi, urmând banda albă ce jalonează mijlocul drumului interior ce 
continuă autostrada, se întreaptă către gura neagră a Hangarului, căscată 
ştirb sub cerul întunecat. Dincolo de Hangar — masive, paralelipipedice, 
iluminate — blocurile coloniei urcă în amfiteatru. Sub cerul vânăt şi 
apăsător, clădirile par mai reci şi mai curate. 

Soarele Phreeriei s-a stins. Din norii joşi începe să ningă cu fulgi mari 
cât un lat de palmă. 

Zeci de mile, sute de mile împrejurul FARC păsările Phreeriei nu cântă, 
nu există nici zi, nici noapte, şi nu poţi asculta greierii întins în iarba înaltă 
de quiho. 

Numai urletele câinilor sălbatici mai răzbesc uneori până la mocirla de 
aici. 

Între Hangar şi blocurile din zare, ca un schelet de animal colosal, se 
întinde Şantierul-de-Construcţii. La Favela. 

5 000 

Nu te teme! Desprinde-te! 

4 000 

Eşti un Condor! Un Con-andores.? 
3 000. 

Esland. 

Cartierul de vest al megalopolisului. 


Cele mai înalte edificii. 

Coeficient de contaminare: X 20 000. 

VITEZA DE ZBOR 17 X 134. CURENȚI ASCENDENŢI. VEDERE 
ÎN PLAJA INFRAROŞIE A SPECTRULUI. 

Ferestrele sclipesc în lumina soarelui roşu al asfinţitului. 

Soarele alb cu lumină polarizată scânteiază din 15 în 15 secunde în 
cadranul 5, aproape de zenit. (Cerul e senin. Erodaţi şi murdari — pereţii din 
spate ai construcţiilor; praful se cerne peste panourile solare ale ultimului 
nivel, aburind. 

O fereastră neetanşeizată cu ecranaj de câmp. Undele emisiei-ecou 
răzbat în încăperea pustie. Pe displayul unei terminale pâlpâie Emisiunea 
W, capitela C. 

C este o şcoală de elită. 

Joseph Knecht, ultimul „învăţător”, a spus, cu foarte mult timp în urmă: 
„Dacă Pamântul ar fi o şcoală de elită, dacă Ordinul ar fi obârşia tuturor 
oamenilor, iar prezidentul Ordinului — Dumnezeu, cât de desăvârşite ar fi 
asemenea fraze şi Regulamentul întreg!” 

Astăzi, în fiecare apartament există câte o terminală pe care Marele 
Ludus Solemnis dirijează mulțimile de repetitores cu tonurile înălţătoarei 
sale Missa Brevis. 

Dincolo de preparatoresii şi magisterii W, în spatele celui cunoscut, 
(sau, mai precis, necunoscut) sub titlul de Magister Ludis: — Hirslandul, 
imperiul nebulos, determinând. Nu se ştie cum. Nu se ştie conform căror 
legi. 

Prin Castalieni, forţa W este nelimitată. Prin W, forţa Hirslandului este 
obscură. 

„Castalianul nu trebuie să devină politician”, decreta cândva Knecht. 

Azi, Castalia este lumea, iar Hirslandul, prin W, se confundă cu un 
concern economic internaţional şi para-militar. 

Începând cu Cea-De-A-Treia-Pace-Mondială, civilizaţia umană — dacă 
nu specia ca atare — a încetat să mai existe. 

Knecht îşi exprimase cândva îndoielile despre viitorul Jocului astfel: 
„Aşadar, eu consider că în cazul unor răsturnări politice, şi mai cu seamă 
războinice, Jocul cu Mărgele de Sticlă este pierdut”. 

Nu, Jocul a supravieţuit. 

Dar cu ce sacrificii? 


Hirsland. Prezidiul conducerii Ordinului. 

Un birou acoperit cu velur negru. 

Un bărbat cu trăsături viclene, într-o rasă cu însemnele Ordinului 
brodate cu fir de aur pe piept. 

Imaginea prim-planului se estompează printr-un decupaj pe simulator. 
Se suprapune o imagine de ansamblu a biroului şi a celor trei prezidenti ai 
consiliului desemnaţi să arbitreze cazul. Ca imagine de fond se distinge o 
bandă prelungă de mătase neagră cu semnul Ordinului: TAUTO NIKE. Dar 
scris într-un singur cuvânt, ca un strigăt de luptă. 

Vocea surdă, reţinută, a Hirslandezului se stinge în reverberaţia 
sugerând o sală adâncă. Toate emisiunile Hirslandului beneficiază de efectul 
camerei-de-ecou. Dacă sălile din Hirsland au sau nu ecou, asta nu se poate 
şti. Unde este Hirslandul? Nicăieri. Peste tot. Hirslandul este autoritatea 
centrală administrativă. Ordinul. 

În centrul ecranului apare un punct de sintetizare, care creşte repede, 
acoperind cadrul. Tăietura de montaj cibernetic. Semnalul de Fond 
Intangibil. 

De dincolo de galaxii, creşte cât Universul Semnul Jocului cu Mărgele 
Străluminate, dirijând destinele. 

W. 

Unde este W? Peste tot. Nicăieri. 

Treptele jocului se aprind şi se sting multicolor. Polifonia nespus de 
nostalgică se revarsă în acorduri înduioşătoare. „Muzica unui ev neliniştit 
este agitată şi cumplită, iar guvemământul lui, anapoda. Muzica unui stat în 
declin este sentimentală şi tristă, iar guvernământul său, pândit de pericole”. 
(K). 

FARC. 

Voce iezuită. 

Mâini potrivind pe rafturi mărgele colorate. Mâini aristocratice. Mâini 
elitare. 

Mâini prefirând siliciul vieților Verticalilor, strivite în ierbare 
birocratice: o ființă — un semn — o floare. Şi cifre, cifre, cifre. 

TAUTONIKE. 

Substituirea. 

Înlocuitorii Absenţei. 


Copii imitând Bunicul cu aer ritual. 

Gesturi goale, fără conţinut. 

Cadru schimbat: 

Hirsland 

Discuţii şoptite. 

Oameni de oţel, stabilind cu mâini de oţel, destinele. 

— Consiliul suprem aprobă El Requerimento, rosteşte prezidentul, a 
cărui figură a apărut în prim-plan. 

Hirsland 

Discuţii. 

Il presidente: 

— Consiliul Suprem aprobă decizia. Toţi cei care au simţit El 
Requerimento vor rămâne, de-a pururi, Ghemados. 

Prim-plan. Un mic preparatores, cutremurându-se. Şopteşte că „ii 
ridicaţi o clipă numai pentru a-i repudia in questo quarto de despejo 
planetar, răpindu-le chiar şi şansa Celui de pe Urmă Ghemados”. 

— Hazardul vieţii, răspunde gânditor Magister Ludi. Legea Jocului. 

— Da, rosteşte neconvins măruntul preparatores, numai că „Hazardul” 
acesta poartă un nume precis şi un semn pentru cei care nu vor trece 
examenul. 

Pe lumea asta totul se câştigă prin examene. Nu există altă lege mai 
dreaptă. Aceasta este Legea. Ordinul. Altfel, ar domni din nou pe Pământ 
Dreptul Cetăţii Eterne şi Codexul. Funcia. Şi muzica noastră s-ar stinge. 

Pe ecran se conturează din nou semnul Fondului Intangibil. 

O cameră nemobilată, la ultimul nivel din Esland. O cameră goală, cu 
câmpul de protecție neactivat. Un „coridor” de unde alfa. 

Şi undeva, departe, Cerul. Cu păsările lui de lumină, survolând Phreeria 
fără de sfârşit, acoperită de quiho. Şi, în quihoul înalt, sălbaticii în pielea 
goală, strecurându-se cu mişcări feline. 

Ghemados. 

Murdari, zdrenţuiţi, mestecând quiho. 

Ghemados. 

Vag, la limita plajei spectrului sonor, o inimă cât lumea pulsează 
neîntrerupt, zi şi noapte, ritmul neliniştitor al unui tam-tam rostogolit ca un 


Requerimento ce sfidează sunetele suave ce vestesc încheierea înregistrării 
şi închiderea Fondului Intangibil. 


IN oţiune imaginară, fără fundament ştiinţific. (n.a.) 


2 „Cu aripi”. 


CAPITOLUL II CONTRAJOCUL FĂRĂ 
MĂRGELE DE STICLĂ 


Ei da, toate acestea sunt foarte frumoase, 

nimeni nu-ți contestă părerea în această privinţă. 
Dar nu oricine poate respira, mânca 

şi bea, o viaţă întreagă, numai abstracţiuni. 


HERMAN HESSE 


Convoiul se scurge lin prin noapte. Vehiculele gigantice glisează, 
levitând pe deasupra câmpului antimagnetic al plexitei. Bordul vehiculelor, 
luminat albastru, scânteiază violet din cauza ionizării scutului de protecţie 
ce înlătură frecarea. 

Conducătorul în combinezon autonom negru, cu însemne de Condor pe 
epoleţi, urmăreşte cu chip împietrit succesiunea parametrilor pe pupitrul 
cibernetic de control. Wund îi scrutează, printre gene, trăsăturile îngheţate 
într-o grimasă exprimând sila şi indiferența. În acelaşi timp îşi zăreşte 
propria figură oglindită în geamul camionului — ochii alungiţi viclean către 
tâmple, ridurile fine, cinice, de la colţurile pleoapelor — o figură de Mare 
Magister din Santa Hernandad, mâna-de-fier a „conducerii” din Hirsland. 

„Sunt, deci, ceea ce s-ar chema — pe limba vulgului — o lepră“... îşi 
spune Wund, uşor amuzat de idee. „Am în mână jocul, şi îl joc. O voinţă 
neînduplecată poate răsturna toate calculele savante, transformând 
orchestraţia după cum doreşte. Oricât s-ar amuza ei, doi şi cu doi nu ei 
decid cât face. Ştiinţa, arta, ba chiar adevărul şi dreptatea, au caracter de 
castă. Totul este să vrei şi să poţi. 

Tehnocraţia crede că Vârfurile decid Soarta pe Lume, că ele sunt 
Moirele, când eu, nevăzut, modific Istoria cu mâinile goale, după cum cred 
eu de cuviinţă. 


Masele oarbe de Verticali sunt pioni pe masa de joc a Puterii — dar nu 
pentru că-i manevrează W-ul pe tabla jocului său stupid, impregnându-le 
fiinţa de construcţiile tehnice ale RUNELOR, descompuse şi recompuse 
fără a fi măcar pricepute de repetitores — ci fiindcă Jocul lasă cale de 
acţiune întreprinzătorilor, adică mie, deocamdată!“ 

Închide ochii, săgetat prin amintire de o imagine. De un chip. De o 
figură de ţânc, obraznic şi sigur de sine. Numărul unu. Cel desemnat de Joc 
drept principalul pretendent. Îmbujorat în obraji. Mândru. Inteligent. Un 
copil frumos. 

Poah! 

„Oxus, îl chema” îşi aduce aminte Wund. „Oare câţi ani au trecut de 
atunci?... cincisprezece...” 

Întinsese mâna spre creştetul bălai al challangerului, întrebându-l, 
binevoitor. „Ce mai faci, băieţaş?” Dar când Oxus îl privise pe sub 
sprâncene, cu o asprime şi indignare de parcă ar fi fost, încă de pe atunci, 
Magister Ludi, cunoscând Trecutul şi Viitorul, cu destinele adunate în 
pumnul său ca un mănunchi de iţe însângerate, Wund îşi retrăsese mâna, 
jurându-şi că va face din junele „„moştenitor”, cârpa de şters a tuturor 
nevolnicilor. Titlul îl va dărui el, Wund, celui mai neajutorat şi mai fad 
dintre pretendenți. Celui mai aproape de chipul şi asemănarea sa: birocrat 
tern şi fără perspectivă, îngropat într-o funcţie anostă, fără ecou, dar destul 
de puternic încât să poată modifica, din umbră, mai eficient decât o putea 
face altcineva de pe locurile ierarhice înalte, strălucind în plină lumină a 
reflectoarelor. 

— Excelenţă, rosteşte Condorul, aplecându-şi fruntea spre parbrizul de 
siliu irizând albastru, ceva nu este în regulă... 

Camionul se smuceşte puternic, proiectându-i, cu mâinile întinse 
înainte, către cortina de protecţie electromagnetică a bordului. 

După câteva clipe, cei doi îşi recapătă răsuflarea. 

În cabina cufundată în întuneric se aude vocea tremurătoare a 
Condorului: 

— Excelenţă... 

Apoi, repetat: 

— Aţi păţit ceva? 


— Nu, răspunde Wund ursuz. Ce s-a întâmplat? 

— Nu înţeleg, răspunde Condorul. Monitorul de bord a indicat brusc 
înregistrarea unei sarcini suplimentare de peste şaptezeci şi nouă de 
kilograme, ceea ce ne-a trântit, pur şi simplu, de plexita autostrăzii. 

Uşile laterale culisează, ridicându-se în afară ca două aripi. Cei doi îşi 
desfac centurile şi coboară. 

Totul pare în ordine. În lanurile înalte de quiho se aud greierii. Pe cerul 
senin, stelele... 

Şi, dintr-odată, un fulger multiramificat brăzdează întreaga boltă, de la 
un orizont la celălalt, ca un arbore gigantic în flăcări. 

— Extraordinar! şopteşte Wund. Un fulger din senin... La lumina 
cerească se zăresc pentru o clipă norii tivind bolta la orizont: imperii înalte, 
supraetajate, argintii în partea de sus şi negri ca de smoală la bază — 
anunțând apropierea de FARC. 

— Să mergem, spune Condorul, atingându-i antebraţul. 

— Dar ce-a fost asta? întreabă Wund, şi vocea îi răsună fără ecou, parcă 
neajutorat, sub bolta imensă, cu ochii ei de lumină clipind multicolor. 

— Cine ştie... răspunde celălalt firesc. Phreeria. 

Înaintea lor, plexita autostrăzii, irizată inegal, apare când mai 
strălucitoare, în nuanţe către portocaliu, când mai închisă, bătând către 
verde, albastru şi brun-roşcat. Şi când priveşte în urmă, Wund zăreşte, la 
câteva zeci de metri înapoi, o porţiune atât de întunecată încât apare 
aproape complet umbrită, ca şi când o fiinţă ar sta ghemuită acolo la pândă. 

— Da, să mergem... rosteşte, înfiorându-se. 

Camionul îşi strânge aripile portierelor şi porneşte, nemaidând niciun 
semn că ar mai avea vreo defecţiune. 

lonizând aerul dinainte, camionul demarează şi decolează normal, 
atingând în circa 45 de secunde cele 300 de mile ale vitezei optime de 
croazieră, aşa că dispare în zare după mai puţin de un minut şi jumătate. 

Mogâldeaţa din mijlocul autostrăzii rămâne în continuare nemişcată. 

Ceva care sare din containerul ultimului camion al convoiului, făcându-l 
să se prăbuşească din levitaţie, trântit cu burta de plexita autostrăzii. Ceva 
care determină un camion din convoi să se oprească atât de neobişnuit, spre 


a sări, la peste o sută cincizeci de mile pe oră, şi a rămâne apoi nemişcat, la 
pândă, în mijlocul autostrăzii. 

Deşi este ceva viu. Se simte că e ceva viu. I se simte căldura proprie. I 
se aude pulsul. Fiindcă, deşi stă nemişcat, acolo, pe plexita autostrăzii, 
sângele lui foşneşte prin vine şi prin artere, pulsând. 

Şi stomacul i se mişcă. 

Şi, după ce camionul nu se mai vede, ridică fruntea. Deschide ochii. 

Ochii îi strălucesc ca unui ghemados. Cu toate că nu rumegă quiho. Nu, 
nu e un rumegător de quiho. 

— Hei, ghemados! i se aude vocea baritonală rezonând metalic, vocea 
de locuitor în Megalopolis. Hei! Ce vă tot ascundeţi acolo? Hai, ieşiţi afară! 
Sau aţi paralizat de groază când aţi văzut că opreşte un camion în dreptul 
vostru? 

Din lanul înalt de quiho se ridică două siluete masive, golaşe. Smocurile 
de quiho de la încheieturi şi de la şolduri, pe întuneric, par ghimpoase. 
Ochii le sclipesc în noapte, roşii: unuia dintre ei roşu fosforescent, celuilalt 
roşu ca sângele, roşu adânc, incandescenţi. 

Cele două umbre escaladează terasamentul autostrăzii şi se apropie de 
megalopolitanul care s-a ridicat acum, vădindu-se ceva mai înalt de stat 
decât tânărul ghemados, însă, deşi citadinul are şi el un trup armonios şi 
bine legat, pare slab, aproape fragil — un ogar — în comparaţie cu sălbaticul 
cu torace robust şi umeri şi braţe uriaşe. 

Cel de-al doilea ghemados pare foarte bătrân, deşi nu are, probabil, nici 
cincizeci, dar aşa se întâmplă cu ei, cu ghemadoşii Phreeriei. Țeasta 
dezblănită, lucioasă, poartă întipărite cute adânci, prelungite de pe faţa de 
fildeş, pe lângă urechile ascuţite, până în creştet. 

— Cum sar Verticalii din Megalopolis din camioane, când zboară? 
întreabă ghemadosul cel bătrân. 

Tânărul, cu mâinile încrucişate pe piept şi fruntea ridicată mândru în 
noapte, tace, scrutându-l, cu ochi de sânge, pe străin. 

— Şi cum procedează Verticalii de departe ca să oblige un camion să 
cadă-n nas din zbor? 

Verticalul izbucneşte în râs. Îşi scutură îmbrăcămintea mototolită şi 
răsucită pe el. Nu poartă combinezon autonom ca Verticalii din 
Megalopolis, ci pantaloni de piele sintetică şi geacă de „piele de drac”, cu 
fermoare la buzunare. 


Scoate dintr-un buzunar un obiect plat, mai lung decât palma şi gros cât 
să fie ţinut în pumnul închis. Îşi plimbă degetele pe claviatura obiectului, 
care se aprinde, scânteind rece, multicolor. LED-urile clipesc într-un joc 
fascinant — albe, roşii, verzi, albastre, galbene şi portocalii. 

— Ăsta-i un interferator, spune străinul. Un translated-cip. Vedeţi? Aşa 
arată un cip-jocker! 

Li-l arată, şi cei doi ghemados fac un pas înainte, să se uite mai bine. 

— l-am indus computerului-de-bord vreo şaptezeci şi ceva de kile, cât 
cântăresc eu, mai puţin, explică Verticalul, trăgând mâna înapoi, cu cotul 
lipit de şold. Şi, când am vrut să cobor, i-am lăsat libertatea să mă simtă în 
cârcă, rânjeşte el. Fără un cip-jocker, în Megalopolis, un ghemodou nu face 
nimic. Poţi foarte bine să mori de foame, ca să nu mai spun că ai fi obligat 
să înnoptezi sub cerul liber, fiindcă n-ai avea acces în niciun cămin. lar a 
înnopta sub cerul liber... 

— Cămin? îl întrerupe ghemadosul mai în vârstă, întinzând mâna către 
interferatorul Verticalului. 

Din vârful jucăriei luminoase ţâşneşte o limbă strălucitoare de metal, şi 
pumnul ghemodoului se încleştează, ascunzând mânerul multicolor de 
plexită. Bătrânul sare înapoi, cu o agilitate neobişnuită, ferindu-se de lama 
care-i vâjâie năprasnic, foarte aproape de stomac. 

Tânărul ghemados face şi el un pas înapoi, — ridicând încet mâinile către 
piept. Cei doi sălbatici poartă atârnate de după gât un fel de funii 
butucănoase, ca nişte coliere primitive. 

Lama cip-jockerului se lungeşte cu încă jumătate de metru, atingând, în 
dreptul inimii, pieptul tânărului. 

— Fii atent! mârâie ghemodoul printre dinţi. Dacă mai faci o mişcare, 
eşti gata! Lasă labele jos, să vă explic. 

Mâinile ghemadosului se lasă, parcă fără vlagă, de-a lungul trupului. 

— Să nu mai faci niciodată gestul ăsta, bătrâne, i se adresează 
megalopolitanul celuilalt ghemados, încremenit, în stânga sa. Un ghemodou 
nu scapă cipul din mână decât odată cu viaţa. Cipurile astea sunt nişte scule 
foarte greu de obţinut. Portul lor este ilegal. lar un ghemodou fără cip 
devine un ghemados. 

Cei doi ghemados, neclintiţi, îl ascultă în tăcere. Buzele ghemodoului 
sunt încreţite de un rictus care dă trăsăturilor sale, sub stele, un uşor aer de 
cinism şi cruzime abia perceptibile, dar cu atât mai impresionante. În 


general, linia gurii ghemodoului are o notă tragică, iar ochii învăpăiaţi 
exprimă o suferinţă ascunsă, o suferinţă mai presus de fire. 

Chipurile celor doi ghemados au împietrit în măşti inexpresive, de 
sălbatici. Tatuaje asimetrice, în culori întunecate prin care predomină roşul 
şi negrul, le împodobesc pielea arsă de soarele Phreeriei. În plaja infraroşie, 
liniile de demarcaţie între culori dezvăluie zone cu călduri specifice diferite. 

— lar tu, tinere, ce unelteai? Ce e cu funia aia de la gât? Dacă ar fi fost 
altul în locul meu, gestul tău te-ar fi costat viaţa. 

Vocea ghemodoului răsună stins în noapte, sub cerul Phreeriei fără 
hotar. Dar trădează forţa unei tensiuni interioare năpraznice. 

— Numai că eu am alt scop pe lume decât să iau gâtul degeaba unor 
ghemados, chiar dacă viaţa lor nu are nicio valoare şi nu te trage nimeni la 
răspundere dacă-i căsăpeşti. 

Încremeniţi, par o statuie alegorică. Ochii le scânteiază roşii sub stele: la 
unul dintre ei cu sclipiri fluorescente; la ceilalţi doi, fierbinte, ca sângele, ca 
focul mocnit sub cenuşă. 

— Ia scoate tu binişor gâtelniţa aia, să vedem ce-i cu ea. 

Mâna ghemadosului se ridică încet, apucă de cordonul gros şi, cu o 
mişcare surprinzător de iute, trupul se răsuceşte din calea lamei de metal, 
care se mai lungeşte cu încă zece-cincisprezece centimetri, trecând pe lângă 
umărul sălbaticului; braţele se ridică fulgerător, dezvăluind tatuajul 
pectoral: un condor multicolor ale cărui aripi se desfac, ucigaşe — şi şarpele 
de la gâtul omului Phreeriei se înfăşoară, elastic şi dur, scrâşnind sec de 
lama cipului, imobilizând-o. 

Răsucind încă o dată colierul, cipul scăpă, vibrând, din mâna 
megalopolitanului, în vreme ce, cu un singur gest, bătrânul îşi smulge de la 
gât propriul colier, mai gros decât al tânărului, şi-l loveşte pe străin cu el 
peste piept. 

Ghemodoul icneşte şi cade pe spate sub greutatea neprevăzută a 
loviturii, care-i ia respiraţia. 

Cipul zvâcneşte, lungindu-se şi scurtându-se spasmodic în laţul de 
neînfrânt al zgardei. Tânărul îl imobilizează şi apucă de mâner obiectul viu. 

Acţionând clapele de siliu colorate, retrage lama, apoi o lungeşte la loc, 
potolită. Cipul, care pare acum a se fi îmblânzit, nu i se mai zbate în mână, 
nu se mai zvârcoleşte să-i scape, nu mai încearcă să-l atace cu lovituri 
neprevăzute. Cipul îl recunoaşte de stăpân. Din interior se declanşează un 
fel de cântec scurt, ciripit. Ochii LED-urilor clipesc. Se aprind. Se sting. 


Lama de metal organic ţâşneşte, la comanda digitală. Când lama se aruncă 
înainte, schimbă centrul de greutate al cipului. Când lama atinge pământul, 
senzorii dictează oprirea loviturii. 

Metalul organic, în memoria căruia stă toată puterea cipului, îşi poate 
schimba centrul de greutate prin zvâcnituri succesive, poate sări, poate 
acţiona independent, poate ucide chiar, dacă e scăpat din mână — însă numai 
dacă a fost programat înainte de lansare şi senzorii pot recunoaşte ţinta. Un 
cip-jocker are un fel de viaţă proprie, care durează atâta vreme cât nu este 
reprogramat. lar energia internă a metalului organic este suficientă pentru 
câteva luni de acţiune autonomă. 

Tânărul ghemados adună în mâner limba de metal a cipului şi aruncă, 
indiferent, scula, alături de megalopolitanul întins pe spate, încă năuc. ÎL ia 
pe bătrân de braţ, trăgându-l să plece. 

— Hei, ghemados! rosteşte cel căzut, înecându-se. Ghemados! Nu 
plecaţi! 

Se răsuceşte pe o parte, îşi ia cipul, şi şi-l strecoară cu un gest iute 
înapoi într-unul din buzunarele gecii din piele de drac, trăgându-i 
fermoarul. 

— Aţi fost grozavi! constată el, cu voce cavernoasă. N-am mai luat o 
lecţie ca asta de când eram copil şi abia începusem să frecventez Căminele 
Eslandului. 

Ghemodoul se adună de pe jos, tuşeşte, scuipă, îşi aranjează hainele pe 
el — în cădere bluzonul din piele de drac i se răsucise în jurul trupului, iar 
zdrenţele de pantaloni din piele sintetică se spărseseră la un genunchi. 

— Dă şi mie o frunză de quiho, întinde el mâna către tânăr. 

Ghemadosul îl scrutează o clipă, ochi în ochi, străluminând însângerat 
în noapte, apoi îşi smulge o frunză din smocul de la cot şi i-o întinde. 
Ghemodoul o ia, zâmbind. 

După ce-şi scoate, aşezat pe marginea drumului, tălpile de plexită din 
picioare şi şi le înfundă în buzunarele gecii, străinul se întoarce către ei, 
mestecându-şi agale frunza, ca un cunoscător, şi spune: 

— Sunt gata. 

Cu salturi prelungi, monotone, cei trei pornesc de-a lungul autostrăzii de 
plexită, către cortina de nori străluminaţi din slavă. 

Pe bătrân îl cheamă Quingaguh. Tânărul este un Yam. 

— Mie-mi zice Oxus, spune megalopolitanul. 

Stau tolăniţi toţi trei în iarba înaltă de quiho, după treizeci de ore de 
alergătură fără oprire. Oxus, neobişnuit, se vede silit să mestece tot timpul 
quiho, ca să nu mai simtă durerea din muşchii picioarelor. Şi-a decupat şi 
pantalonii din imitație de piele deasupra genunchilor, ca să nu-l 
stânjenească. lar gecii din piele de drac i-a suflecat mânecile până mai sus 
de coate. 

În lumina zorilor dintre cei doi sori — cel alb şi cel albastru, cu lumină 
polarizată — broasca ţestoasă tatuată pe pieptul bătrânului Quingaguh apare 
uneori, printr-o ciudată anamorfoză, asemenea unei hârci descărnate. 

Cu mişcări stereotipe, tânărul şi bătrânul îşi frământă colierele 
grosolane între degetele murdare, cu pielea crăpată adânc: le frământă, 
scuipând din când în când peste ele zeamă de quiho. 

— Din ce-s făcute? întreabă Oxus, ca să spună ceva. 

„Piatră”, i se păru că i-a răspuns tânărul, dar vocea, dacă într-adevăr îi 
răspunsese, fusese foarte ştearsă, ca o şoaptă cu timbrul extrem de grav, sub 
octava a opta. 

— Piatră? repetă Oxus, neîncrezător. 

Quingaguh îi întinde vâna groasă, cu un gest leneş. Oxus se apleacă 
asupra materiei maleabile, de plastilită. Granulele sclipesc cristalin în 
compoziţia peliculei superficiale. 

Apucă de colier şi, când mâna bătrânului îi dă drumul, braţul lui Oxus, 
sub greutatea şarpelui, se lasă involuntar în jos. 

— O înmuiaţi cu quiho? observă Oxus, surprins. Bătrânul înclină din 
cap a aprobare. Nu se rupe? 

— Doar pelicula superficială se întăreşte, cristalizându-se. În interior 
rămâne moale, îi explică Quingaguh. 

— Ciudat... murmură Oxus, frământând în mâini cordonul gros şi greu, 
moale şi tare în acelaşi timp, la pipăit. Şi nu devine casantă când se usucă? 

— Nu, răspunde bătrânul. Dacă e lăsată să se întărească, devine mai 
dură decât metalul organic, mai maleabilă, dar incasabilă. Acolo — arată el 
cu mâna — acolo, în largul Phreeriei, unde ghemadoşii îşi sapă cu ghearele 
colonii sub pământ, acolo, în depresiunea Decepsion, unde se strâng 
ghemadoşii cu femeile şi puii lor în cârduri şi sate subpământene, acolo, din 
piatră ca asta, frământată cu mâna şi lăsată să cristalizeze, se fac secerile şi 
cuţitele şi se modelează întăriturile şi pilonii caselor-de-cârtiţă. Acolo, în 


adânc, este un Mare Burgos numai şi numai din piatră. Un land numai şi 
numai de piatră frământată cu mâinile goale. Fiindcă gradul de contaminare 
este de x 170 000. Există şi particule grele accelerate, rătăcind la 
întâmplare, care produc din loc în loc reacţii spontane. Acolo există şi 
scăpări tahionice şi, uneori, după Mâine, urmează Ieri. Pe unele coridoare 
dai nas în nas cu fiinţe şi făpturi care nu mai sunt, sau care vor fi cândva, 
altădată. Decepsion! Dacă te atingi de vreun metal, te umpli îndată de plăgi 
îngrozitoare, îţi cad dinţii şi părul, şi mori. Acolo totul este numai şi numai 
de piatră, frământată cu mâinile goale. La mese de piatră, pe scaune de 
piatră, stau oameni de piatră mestecând quiho şi scuipând să frământe piatra 
cu mâinile lor mari şi negre, de piatră. Decepsion! Femei de piatră, uriaşe, 
butucănoase, gestează copii de piatră cu ochi de wolfatit. Şi toată piatra e 
înmuiată cu zeamă de quiho, s-o frămânţi între degete, de când te naşti şi 
până la moarte, fiindcă oamenii de piatră adună piatră cu piatră, să 
moduleze un om Mare de piatră. Un om Mare de piatră, cu faţa întoarsă 
spre cer. Un om Mare de piatră, pe figura căruia Cei de Sus să poată citi 
suferinţele noastre, şi să se îndure. 

Oxus ascultă glasul uscat al bătrânului. Ascultă şi tace, cu fruntea 
sprijinită în mâini, cu coatele proptite de genunchi, şi încearcă să-şi 
închipuie cum ar putea arăta monumentul acela „Mare” cât să vadă şi „Cei 
de Sus” din Cer figura omului Mare de piatră, menit să oglindească 
suferinţa fără de sfârşit a ghemadoşilor din adâncurile văii de piatră 
Decepsion, acoperită de încâlceala de quiho a Phreeriei. Şi nu reuşeşte să 
şi-l imagineze altfel decât asemenea chipului bătrânului Quingaguh. 

— Dar în megalopolis cum e? îl întreabă, simplu, bătrânul. 
Povesteşte-mi despre Căminele alea. 

Faţa cruntă a lui Oxus se destinde într-un rânjet hâtru care-i conferă, 
pentru o clipă, un aer războinic şi copilăresc. Întinzându-se pe spate şi 
adâncindu-şi ochii roşietici în perdeaua groasă de nori care apasă peste 
Phreerie de nu mai cântă niciun greier şi nu mai ciripeşte nicio pasăre 
(tăcerea de foşnet de quiho uscat vestind apropierea FARC) — Oxus începe 
a-şi depăna amintirile înaintea celor doi ghemados împietriţi în ascultare: 
Quingaguh pe vine, cu şarpele de piatră între degetele negre, butucănoase, 
cu unghiile sparte, iar tânărul Yam în picioare, cu odgoanele braţelor 
împletite la pieptul bombat jucându-i sub pielea tatuată multicolor, lucind ca 
dată cu ulei. 

De deasupra începe să cearnă o burniţă măruntă şi rece. 


— Până pe la unsprezece ani am dus-o grozav, începe Oxus. 

Până la unsprezece ani, Oxus avusese chiar şi „o familie”. Era găzduit 
împreună cu „taţi” şi „mame” de viitor, în plină ascensiune. El însuşi purta 
brodat pe pieptul tunicii însemnul, şi avea chiar dreptul să poarte Culorile 
Distinctive. Locuia în Zona Intangibilă a Eslandului, într-un Cămin special, 
ai cărui locatari, fără să ştie vreunul asta, erau musafirii Ordinului. 

În Căminele Ordinului, femeile sunt proprietate comună. Fiecare are 
acces la o femeie. Şi femeile nu sunt promovate decât prin examene de 
frumuseţe. Ele se poartă îngrijit şi bine mirositor. 

Accesul la ele se face în funcţie de merite. Cine are merite mai multe, 
are şi femei mai multe. Cine are meritul cel mai mare, are toate femeile, pe 
care le dă celorlalţi doar în folosință, fiecăruia după cum crede el de 
cuviinţă. 

— Femeile sunt un semn al puterii, cu care eşti investit, dar care ţi se 
poate şi retrage, dacă nu-l mai meriti... Deşi s-ar putea, de fapt, să fie exact 
pe dos: Puterea ta şi funcţiile tale să fie în funcţie direct proporţională cu 
câte femei ai avut. Nu ştiu. Nu-mi dau seama. Eram prea mic pe atunci ca 
să pot înţelege toate astea, spune Oxus. 

— Tu câte „mame” aveai? îl întreabă Quingaguh. 

— Patru. 

— Şi la câţi ani ai avut prima femeie? 

— La treisprezece. 

— Şi câte „trepte” ai urcat? 

— Am coborât două. Dar deja nu mai eram cantonat în Căminul acela. 
Şi-apoi mai depinde şi de femei. Unele îţi cresc valoarea. Altele, 
crescându-şi-o pe a lor, te scad pe tine. E destul de complicat. Eu, de 
exemplu, la treişpe ani, am căzut de la rangul de repetitores la cel de 
ghemodou. Or, mai jos de ghemodou nu mai puteam ajunge decât 
ghemados. Şi-acum, iată-mă şi ghemados. 

— La noi, în Degcepsion, o singură femelă are mai mulţi masculi în 
acelaşi timp. Şi tot mai rămân câte unii... spune Quingaguh. 

O vreme nu se mai aude decât clefăitul celor trei, rumegând quiho. 

— Dintr-odată, toată bunăstarea mea s-a prăbuşit. Într-o zi, când tocmai 
petreceam plăcutele ceasuri de antrenament pentru apropiatele examene, 
împreună cu preparatores, s-a întâmplat ceva nesemnificativ, nu-mi dau 


seama ce... Am avut o vizită, sau preparatoresul meu a fost vizitat de 
cineva, de cineva important, fiindcă, la plecare, preparatores l-a condus. 
Când s-a întors înapoi era palid la faţă, şi-a strâns sculele, cipurile, codurile, 
fără să-mi spună un cuvânt, fără să mă privească măcar. Mi-a lăsat doar, în 
memoria ordinatorului individual, o frază: „Fii tare, de azi înainte vei avea 
de înfruntat întreaga Lume şi Universul, vei avea de suferit toate suferinţele, 
pentru ca, până la sfârşit, să nu te alegi cu nimic, trăind şi murind în mizeria 
unei mlaştini cum nici nu-ţi poţi închipui, iar după tine nu va rămâne nici 
fiu, nici fiică, nici memorie de computer cu ce ai făcut sau spus, ba nici 
măcar semnul cu numele tău”. 

Oxus rămâne o clipă pe gânduri. Apoi rânjeşte: 

— Informaţia era imprimată doar cu cristale lichide, şi după câteva 
minute s-a şters. Dar eu nu am zis nimic, nimănui, fiindcă ŞTIAM că se 
înşală. De atunci, toţi se înşală cu privire la mine. 

Oxus îşi amintea şi de parcul interior al Clădirii Căminului Ordinului, în 
a cărui piscină cu lotuşi se duceau să se scalde în pauzele de program. După 
baie, se plimba pe aleile potopite de flori exotice, în compania femeilor care 
aveau grijă de el. Erau înalte, două dintre ele blonde, cu ochii verzi şi 
albaştri, foarte tinere, una cu părul ca petalele de crizantemă, cu obrajii 
îmbujoraţi şi cu buzele carmin, iar a patra, chiar o copilă, brunetă, cu ochii 
negri şi forme rotunde, care îl lua adesea în braţe, sărutându-l pe gură cu 
buzele ei mirosind tulburător de dulce. 

Serile, începea veselia. Cântecele. Dansurile. Luminile. În Cămin nu era 
regim de austeritate. 

Apoi căutările. Fiecare trecea din cameră în cameră şi din pat în pat, 
până o găsea pe cea care-i fusese repartizată de computerul de recepţie. 
Deschideai uşile automate şi, dacă erau doi în pat, râdeai, râdeau, şi căutai 
mai departe altă cameră, unde te aştepta în patul încălzit de trupul său 
fraged „mama” ce-ţi fusese destinată în ziua aceea. 

Când era „inflaţie” de copii şi „criză” de „mame”, copiii se strângeau, 
noaptea îndeobşte, băieţi cu băieţi şi fete cu fete. Dar în noaptea de dinainte 
de „gonire”, nu se ştie din ce cauză, Oxus a trebuit să rămână într-un 
dormitor comun, împreună cu „externii” Căminului, care erau găzduiţi pe o 
prispă de lemn, unde mirosea a răşină. I se dăduse un sac de dormit, şi Oxus 


intrase în sac fără să se mai dezbrace. În camera aceea era frig. Camera nu 
avea regim autonom. 

După o vreme a venit şi a intrat în sacul lui şi o fată. Era cea mai mică 
dintre „mamele” sale. Cea mai mică, deşi era mult mai mare decât el. 

— Acum, gândindu-mă cât de mare putea fi, cred, totuşi, nu avea mai 
mult de paisprezece ani. 

La început Oxus încercase să se ferească de ea, dar ea l-a tras aproape. 
Nu era îmbrăcată decât cu desuurile de la combinezonul autonom, şi Oxus o 
simţea cum frige, dincolo de nylonul subţire. 

L-a întrebat, în şoaptă, dacă ştie cum e făcută o femeie, şi el pufnise în 
râs. În fond, nu era decât un copil. 

Musafirii ocazionali au făcut „St! St!” prin întunericul de pe prispa de 
lemn, şi Oxus tăcuse, intimidat. 

„Ţi-e somn?” îl întrebase fata. „Nu” îi şoptise Oxus la ureche. 

Fata avea părul aspru, şi lui îi intraseră câteva fire în gură, când îşi 
apropiase buzele de urechea ei. 

„Atunci hai să ne plimbăm niţel prin Parc. Arată-mi şi mie Parcul, că 
eşti de-ai casei, nu?” îi suflase ea. 

Oxus nu înţelesese de ce „mama” lui nu se considera „de-ai casei”, dar 
acceptase invitaţia, încântat: „Hai!” 

Ceilalţi sâsâiau la ei ca şerpii. 

O aşteptase să se îmbrace şi ieşiseră afară împreună. Hublourile erau 
trase şi deasupra se zărea cerul. Era o noapte de vară formidabilă. Toată 
grădina pâlpâia de fluturi-luminoşi. În Esland ajung uneori fluturi-luminoşi 
din Phreerie, care e foarte aproape. 

Au încercat să prindă mai mulţi, dar de reuşit, n-au reuşit să încolţească 
decât unul singur. 

„O să-i dăm drumul în sacul de dormit şi la lumina lui o să vedem cum 
suntem făcuţi. Vrei?” „Da.” „Şi dacă o să ne placă aşa cum suntem făcuţi, o 
să ne sărutăm acolo unde se va aşeza fluturele-de-lumină. Da?” „Da”, a 
aprobat Oxus, râzând. 

„Mă placi?” l-a întrebat ea, aranjându-şi cu degetele desfăcute şuviţele 
rebele „Da.” „Mă iubeşti?” Şi Oxus îi destăinuise că o iubeşte. „Vrei să ne 
sărutăm?” „Da.” „Bine, zisese ea, închide ochii.” Şi Oxus închisese ochii. 

Fata îi prinsese faţa în palme şi îl sărutase. 

„Şi celelalte mame au vrut să vină la tine în seara asta”, îi zisese ea. 
„Dar nu puteam veni toate patru, aşa că m-au delegat pe mine.” 


S-au strecurat înapoi, în incintă, pe prispa de lemn mirosind a răşină. 
S-au dezbrăcat şi s-au vârât în sacul de dormit. Au dat drumul 
fluturelui-de-lumină, şi au sărutat, rând pe rând, fiecare loc în care s-a 
aşezat acesta. Şi fluturele-de-lumină se aşezase peste tot. 

Oxus îşi freacă nervos faţa cu palmele, iar lui Quingaguh i se pare că-i 
sticlesc ochii umezi. 

— Ai mai întâlnit-o pe fetiţa aia? întreabă bătrânul. 

— Da, răspunde Oxus, urmărindu-l cu privire tulbure pe tânărul Yam, 
care se îndreaptă agale spre un tufiş de quiho. 


CAPITOLUL III A TREIA PACE 
MONDIALĂ 


După ce străbătuseră mlaştina N radioactivă, Delfinii intraseră pe poziţii 
fără a se mai teme de blindatele cu focoase N. Aliaţii puteau stabiliza 
frontul aici şi trece la acţiunile de represalii împotriva trădătorilor Blocului. 
De altfel, toate acţiunile militare ale ultimului secol nu avuseseră decât rolul 
de re-consolidare a Blocului prin pedepsirea sau descurajarea 'Trădătorilor. 
„Războiul Blocului” a fost un război împotriva sa însuşi şi a Aliaților. 
Fiindcă nici conducerile trusturilor, nici Criptocraţia, nu puteau tolera ca 
vreun Aliat să nu contribuie la acţiunile comune. 'Iolerarea unui singur 
trădător ar fi dezechilibrat irecuperabil balanţele economice ale Trusturilor 
de armament din cadrul Blocului, primejduind echilibrul interior al marilor 
Centre, precum şi echilibrul Inter-monopolist al Concernelor Informundiei. 

A fi Delfin vreme de douăzeci şi patru de ore pe un front de represalii, 
într-o mlaştină N, reprezenta una dintre cele mai sinistre experienţe ale 
ultimului pre-război. Douăzeci şi patru de ore, Delfinul de represalii 
devenea un peşte aruncat să înoate într-o Mlaştină de Moarte. 

Împachetat în combinezonul său autonom antiradiant, cu casca de siliu 
cu supervizoare, sub cerul senin al zonei de Conflict, Delfinul avea datoria 
să acopere orice încercare de spargere sau deschidere a zonei N. 

La douăzeci de metri mai încolo se putea zări alt Delfin ghemuit, ca un 
animal fantastic înotând prin mocirlă. Îl detectai imediat după vârful 
sclipind al lansatorului automat. Poski îţi răsuflă întretăiat în urechi prin 
sistemul de comandă radio. Şi pielea ţi se zbârleşte la gândul că mocirla în 
care te bălăceşti mişună încă de neutrino penetrant. 

Îţi arunci ochiul pe cadranul interior al căştii, şi-ţi zici că e încă bine: 
grad de contaminare x 120 000, ceea ce reprezintă doar limita superioară de 


permeabilitate. Mai suporţi încă x 30 000 până la pragul de intoleranţă — 
hemoglobina aciformă şi alte fleacuri din astea de debut. 

Dincolo de x 160 000 nu mai ai decât o oră la dispoziţie pentru a ajunge 
la cel mai apropiat punct de tratament, unde să fii neutralizat ionic. Ajungi? 
Bine. Ai scăpat (doar cu câţiva dinţi mai moi şi cu o calvitie... sănătoasă; în 
cazurile mai grave, cu meniscul discurilor spinale convex — ceea ce se 
remediază relativ uşor, aşa încât poţi spera ca în numai câteva luni... să fii 
iar pe front). 

Dar dacă nu ajungi în timp util la staţia de neutralizare ionică, eşti gata! 
Încep durerile. Întâi, locale: suportabile, scrofulozităţi, şancre, chestii 
„Simpatice”. Apoi generale: zonele corticale excitate iradiază. Apoi oasele 
devin moi. Bolta palatină cedează sub apăsarea limbii. Tumorile scrofuloase 
şi oasele cartilaginoase transformă fiecare mişcare într-un calvar. 

Atunci, dacă ai suficientă minte şi tărie sufletească, îţi tragi un glonţ în 
cap. Dacă nu, rişti inutil. Fiindcă, după foarte scurtă vreme, începe starea de 
crepuscul N. Fiecare durere fizică iradiază psihic. Lepra N mănâncă 
furibund trupul. Zdrenţele de carne sunt cel mai dureros lucru din lume, 
fiindcă în materia descompusă, ganglionii şi terminaţiile axionale rămân vii, 
sensibile, percepând. Zile şi zile după ce trupul nu mai este decât o masă 
putredă, descompusă, abia mai palpitând, sângeros, electroencefalograful 
indică, incontestabil, continuarea activităţii neuronale. 

Tocmai această conştiinţă a decompoziţiei este partea cea mai cumplită 
a leprei N, a cărei evoluţie finală culminează cu atingerea masei critice, 
când ceea ce a mai rămas din tine explodează.” 

Aşa se prezenta situaţia când atacase „Fantoma”. 

„Fantomele” erau nişte arme teribile. Umbla zvonul, despre ele, că ar fi, 
de fapt, nişte măşti de protecţie din fibre optice sau de câmp magnetic, 
creând un paravan de protecţie pentru tipurile tari de arme combinate, dar 
cu sistem de comandă biologică. 

O „Fantomă” este indepistabilă. Te atacă, şi atât. În urma atacului, 
arareori există supraviețuitori. Şi nici măcar nu poţi afirma după aceea că 
ştii cui a aparţinut agresorul. 

Oxus, culcat în mlaştină, tocmai îl urmărea pe Poski cum traversa 
frontul lor îngropat. Îl privea, şi încerca să facă o asociaţie între animalul 


mare şi bulbucat ce se rostogolea prin mocirlă pe dinaintea lor, şi Delfinul 
de elită care, în seara precedentă, se „distrase” la ferma agro, spărgându-i 
dinţii chiar la momentul oportun Verticalei ăleia, atât de speriate de modul 
de distracţie al războinicului încât uitase de sine cu totul, până şi că-i 
femeie. 

Şi dintr-odată Poski-cel-bulbucat-traversând-frontul tresărise şi se 
întorsese către linia lor de rezistenţă. Mlaştina se frământa, scuipând cu 
incandescenţe scurte Delfinii scufundaţi. 

Se spune că, pentru o Fantomă, nu există pavăză care să te ascundă de 
ea. O Fantomă zăreşte chiar şi Delfinii îngropaţi la un metru sub noroiul 
radioactiv al mlaştinii N. 

La instrucţie li se spusese că singura lor şansă în lupta cu o Fantomă era 
sau să tragă orbeşte în speranţa de a o nimeri din întâmplare cu vreo rachetă 
mitraliată „la un noroc”, sau să arunce tot ce aveau pe ei din metal organic, 
din metal „viu”, fiindcă exact metalul organic era ceea ce „vedea” o 
Fantomă. 

Poski ridicase ţeava lansatorului şi desfăşurase o jerbă de rachete în 
evantai a căror incandescenţă întunecase complet siliul de protecţie al 
căştilor. Apoi Poski însuşi se transformase într-o torţă. Oxus şi întregul 
front al Delfinilor scufundaţi îi auziseră în urechi ultimul urlet, telefonat de 
sistemul de comandă chiar şi după ce Poski nu mai era decât o agitaţie 
subatomică la nivel de plasmă. 

Oxus îşi azvârlise arma, îşi smulsese casca de pe cap şi alergase 
împiedicat prin lutul moale al mlaştinii. Auzise în spate explozia care 
transformase cuibul părăsit într-o minge de foc, iar unda de foc îl 
rostogolise, aruncându-l peste cap de mai multe ori. 

Scuipase din gură ţărână contaminată şi, când deschisese ochii, i se 
năzărise o umbră triunghiulară, mare, plutind „la firul ierbii” cu o viteză 
mai presus de fire. Pentru Oxus, Fantoma rămăsese ca un nor triunghiular, 
precedat de un sclipet incandescent, cu scintilaţii albăstrui, ca de scut de 
protecţie ionic. 

Din punctul de vedere al lui Oxus, Marele pre-război atât durase. A 
TREIA PACE MONDIALĂ îl găsise în infirmeria staţiei de neutralizare. 


Primise Comunicatul Dizolvării Blocului, ca şi toţi ceilalţi, cu strigăte 
de bucurie. După Comunicat, şi în mica aşezare, ca peste tot în lume, 
urmaseră Serbările Păcii. Verticalii, cu lacrimi în ochi, se îmbrăţişau şi se 
sărutau pe străzi, cântând Imnul. 

Pace! 

După atâtea sute de ani de pre-război şi Teroare — Pace! 

Fiecare dintre cei „recuperabili” se prezentase la conducere să întrebe 
cât mai are de stat, întrebare la care sanitarii, amuzaţi, ridicau din umeri, 
zâmbind. 

„Vă vom elibera curând, nu mai aveţi mult.” 

Pace! 

Brunther, un vecin de pat care trecuse cu bine ultimele teste, îşi luase 
într-o seară rucsacul şi sărise pe geam — infirmeria era doar cu puţin 
deasupra parterului. 

Lui Brunther i se osificaseră iar încheieturile şi spunea că nu se teme. În 
fond, după câte suferise, o fractură era un fleac. 

Strânşi împrejurul temerarului, la plecare, îi strânseseră, pe rând, mâna. 
Cerul sângeriu al nopţii paralelei 70 le răspândise pe chipurile brăzdate un 
sclipet de speranţă. 

Brunther râdea, asigurându-i iar şi iar: 

— Nu-mi purtaţi de grijă. N-au ce să-mi facă! E Pace! 

— Da, îl aprobau ei, ce-i poţi face unui om liber? E Pace! Şi, pe timp de 
Pace, Verticalii redevin oameni liberi. Gata! S-a sfârşit cu starea specială, 
cu militarizarea, cu secretele, cu Delfinii şi Controlul Statistic, cu Blocurile 
şi dezertările, cu tribunalele militare şi judecăţile în regim special! De unde 
să mai dezertezi? Pentru ce să te mai judece? 

Erau liberi! 

Redeveniseră iar Oameni! 

Era Pace! 


Oxus nu îl mai întâlnise pe Brunther decât în ziua în care el, Oxus, 
echipat într-un combinezon autonom albastru cu doi delfini de argint 
strălucitori pe fiecare umăr, se îndrepta spre noul front „mut”. 

Brunther, de nerecunoscut — bătut, terfelit — aştepta înaintea unui 
tribunal înjghebat în aer liber, chiar lângă tabără, condamnarea. Astfel de 


tribunale şi represaliile lor demonstrative se practicau pentru întărirea 
spiritului combativ al armatelor, după desfiinţarea Blocului. Condamnări 
publice şi execuţii colective în preajma taberelor militare „mute”. Dueluri 
pe simulator la care aveai voie să joci, la pariu, pe orice — grad, funcţie, 
persoană fizică sau înlocuire... 

Pentru dezertare şi încercare de spargere a liniei... rostea preşedintele 
Tribunalului, înveşmântat în robă neagră, cu Semnul brodat pe piept cu fir 
de aur. 

— E Pace! strigase Brunther, ridicând faţa tumefiată către asistenţă. E 
Pace, oameni buni! 

Vertical Brunther! se ridicase în picioare acuzatorul, congestionat la 
faţă. Vertical! Ne miră că tocmai dumneavoastră, un Delfin combatant, un 
veteran, ridicaţi asemenea problemă fără rost! Da, este pace! Blocul a fost 
desfiinţat, ca urmare a presiunilor interioare ale Aliaților. Dar, cu atât mai 
mult, fiecare dintre noi, dintre veterani, este dator să păstreze spiritul 
combativ, apărând în acelaşi timp secretul războiului individual, care 
continuă, şi trebuie să continue, pentru binele speciei. Numai Războiul ne 
diferenţiază pe unii de alţii. Numai războiul apără Elitele de decăderea 
josnică şi de confuzia care le-ar cufunda în trândava pace, în rândul 
vulgului josnic şi în materialitatea cea mai lipsită de ideal. Pacea, A TREIA 
PACE MONDIALĂ, este Mondială. Dar Războiul este, pentru noi, pentru 
Gena Superioară a Verticalilor dominând asupra mulțimilor de ghemados 
ale lumii a treia şi a patra — Războiul este pentru noi o problemă 
individuală, nu MONDIALĂ. Interstatală, nu de BLOC. Dacă Aliaţii, 
inconştienţi de rolul lor pe lume, se retrag din alianţa noastră sfântă şi ne 
lasă singuri înaintea inamicului josnic, al vulgului, noi, cei cu conştiinţa 
trează, nu vom ceda Războiul. Noi nu părăsim locurile noastre în front, şi 
nici redutele civilizaţiei noastre, atât de greu cucerite şi apărate. Economia 
noastră, monopolurile noastre economice, produc Civilizaţia, Desființarea 
Blocului nu înseamnă şi dizolvarea Concermurilor, nu înseamnă şi 
reîntoarcerea la confuzie şi la particularism. lar monopolurile şi trusturile 
noastre, civilizaţia noastră, nu au făcut şi nu fac parte din Bloc. Aşa încât, 
tocmai pentru a putea păstra Pacea, A TREIA PACE MONDIALĂ, noi 
trebuie să veghem asupra destinului Războiului. Pacea este Mondială, nu 
Ideală. Este o pace pe Pământ, nu o pace Universală, care, conform 
credinţei noastre, nu poate fi decât Eternă, şi decât în Lumea-de-Apoi, iar 
nu pe Pământ. lar această sfântă Taină nu trebuie „să răsufle”. Este Sfânta 


Taină a Ordinului! Statul nostru, ca toate celelalte state ale Blocului, a 
semnat, e adevărat, Tratatul de Neproliferare. Dar 'Tratatul de Neproliferare 
este una, iar Războiul alta. Tocmai interesele Războiului cereau desfiinţarea 
Blocului. Dizolvarea Blocului a dat tocmai posibilitatea proliferării 
Războiului. A TREIA PACE MONDIALĂ nu înseamnă nimic mai mult 
decât declararea Războiului Tacit. Evitarea Războiului Mondial şi a 
Holocaustului Total deschide era Războiului Particular şi a Războiului 
Limitat. Trăim epoca Războiul Limitat intrat în faza sa planetară. În clipa 
aceea, în mintea lui Oxus se aprinsese Lumina. Şi, din acel moment, a ştiut 
ce avea de făcut. A înţeles, într-o clipă, totul, şi a prevăzut totul. Şi-a făcut 
planul instrumentului de care avea nevoie, şi al felului în care se putea sluji 
de el. 

Două zile mai târziu îşi făcea rost de un interferator universal. Ştia că, 
de acum înainte, nu mai avea voie sa rişte. Trebuia să meargă la sigur. 

„De azi încolo voi fi Liber. Liber cu adevărat!” îşi jurase în sinea sa. 
„Sau eu, sau ei!” îşi propusese el jocul ăsta la pariu, contra Monopolului 
întregii Lumi. „Faţă în faţă! Hai! Să ne încercăm forţele! Să vedem care pe 
care!” 

„În privinţa legilor Jocului”, îşi adăugase Oxus, rânjind, „ei bine, jocul 
meu nu o să respecte nicio regulă. Regula Jocului meu va fi absenţa oricărei 
reguli. Catch All What You Can Catch. 

Când voi accepta prima regulă, ei bine, abia atunci, pot fi convins de 
asta, am să mă fac tăvălug. Însă, până atunci, să vedem: care pe care! În 
fond, nu am nimic de pierdut. Decât lanţurile. lar de câştigat, am de câştigat 
Totul!“ 

„Şi apoi”, se încurajase el în încheiere, „oricum, pe lumea asta, singurul 
lucru care rămâne în urma trecerii tale este curajul. Tot restul nu este decât 
mocirla unei mlaştini N. 

Dincolo de mizeria căreia, şi din mizeria căreia, şi deasupra mizeriei 
căreia nu te călăuzeşte decât Curajul. Numai Cel Mai Bun, numai Cel 
Curajos răzbeşte de aici. Restul, cei încă înlănţuiţi de Frică, rămân să se 
zbată în mocirlă, în mlaştina îngheţată a speranţelor înşelătoare, de care nu 
se pot desprinde.“ 

— Şi ai mai întâlnit-o vreodată pe fetița aia? 


— Da, răspunse Oxus. Am mai întâlnit-o. 

Îşi alese o frunză de quiho şi o rumegă îngândurat. 

El era un ghemodou. Hoinărea prin megalopolis, pătrunzând ilicit în 
Cămine cu cip-jockerul, decodificând şi recodificând recepţiile, schimbând 
cifrurile. Era un Nimeni, o entitate fictivă bântuind memoriile cibernetice. 

Într-o bună zi, îi veni ideea să cotrobăie prin Fondul Intangibil după 
„mama” sa cea mai mică, pe care, atunci când o căutase, nu o mai regăsise 
în Căminul copilăriei sale. 

A descoperit-o promovată la un cod special, foarte înalt, la secţia 
„Firme”. 

Riscând, a mimat un cod personal de recepţie de protocol şi a pătruns în 
budoar. 

O femeie deosebit de elegantă, îmbrăcată ca femeile de pe vremuri — nu 
în combinezon autonom, ci într-o „rochie”, sau „fustă” (aşa se numeau 
costumaţiile acelea revolute, romantice şi stranii, diferenţiate de 
vestimentația standard). 

Nu mai era o copilă, ci o femeie în toată firea. Când Oxus i-a trecut 
pragul, ea a ridicat de pe ecranul displayului ochii însemnați cu khol şi l-a 
privit fără să-l recunoască, sau prefăcându-se că nu-l recunoaşte. 

„Ce doriţi?” l-a întrebat femeia, uluitor de frumoasă. Adăugând gentil, 
ca unui musafir oarecare: „Intraţi! Intraţi, vă rog!”. 

„Am venit la tine ca altădată”, i-a răspuns Oxus. „Am adus cu mine şi 
un fluture-de-lumină din Phreerie.” 

Faţa ei albă, transparentă, ca de ceară. 

„Eu tot te mai iubesc”, a şoptit Oxus. 

Dincolo de carnea atacată de radiaţii, în spatele celulelor neutralizate cu 
izotopi, era încă tânăr. Erau tot copiii de altă dată, acoperiţi doar de zgura 
străină hainei haine a timpului mistificator. Şi, aşa cum, în haina lui nouă de 
carne, nici el nu mai aducea cu naivul repetitores de altădată, nici ea nu mai 
era fetiţa de atunci. Arăta grozav, aşa cum nu arată decât femeile din Înalta 
Conspiraţie. 

„Îmi pare rău, dar nu vă cunosc, nu v-am cunoscut niciodată,” îi 
răspunsese ea, cu silă şi reţinere în glas, deşi codul afişat de recepţie era un 
cod de protocol. 

Oxus îi observa pieptul palpitând de emoție, prin rochia transparentă, de 
nylon. Nylonul este cel mai scump material de vestimentaţie din lume, care 
nu se mai foloseşte decât pentru protocolurile cele mai de lux. O rochie de 


nylon este o risipă mai pretențioasă decât întreaga viaţa a unui ghemados. 
Mai rară chiar decât o salată naturală, sau un pahar cu lapte de capră. 

În oglinda din fundul alcovului, Oxus se zărea pe sine, reflectat 
înceţoşat: un ghemodou marcat de o descompunere de peste x 170 000, 
întipărită în carne ca un stigmat. Pielea ei transparentă, curată. Carnaţia 
fragedă. 

„Doamne!” îşi spusese Oxus, năuc, „deci mai există şi asemenea femei! 
Mai există.” Îi alunecaseră ochii către raftul de lângă ecranul displayului: 
„Cărţi! Cărţi, conţinând între paginile lor Taine scrise, dovezi palpabile!” 

În Căminul copilăriei, în fiecare cameră era câte una. Şi locatarii care 
trăiau acolo ţineau alături de armă, majoritatea lor, câte o carte din astea, cu 
coperţile de  vinilin, roşii. Şi când rămâneau singuri, deconectau 
displayurile, scoteau cartea şi citeau din ea despre eroi formidabili, care te 
învățau cum să-ţi câştigi Libertatea şi cum să ajungi Stăpân pe propriul tău 
Destin... 

Dus pe gânduri, Oxus mestecă, plescăind, quiho. Încearcă să rostească o 
vorbă, dar glasul îi sună stins, ca foşnetul unei frunze de quiho fluturând 
prin aer. 

„Cârpă”! îi spusese, cu ură. „Cârpă 

Mâna îi alunecase pe nylonul ca fulgul. Scosese cipul. Şi retezase cu 
lama de metal organic, vibrând ca viu, fumul vaporos al rochiei ce se 
împrăştiase pe jos, lăsând-o tremurătoare, goală, albă ca de porțelan, cu 
ochii accentuaţi de khol. 

„Acum eşti şi tu stigmatizată, ca mine”, zisese Oxus. „Va trebui să te 
fereşti de detectoare, şi te vei strecura printre ai tăi ca o intrusă.” 

Fi, lacrimile îi inundaseră faţa care, aşa, parcă recăpăta ceva din 
trăsăturile fetiţei ascunse în spatele îmbrăcăminţii de carne de marmură 
albă, translucidă. 

Femeia se lăsase, moale, lângă patul cu flori de nylon, albe, mai scumpe 
decât o întreagă favelas megalopolitană. 

Plângea îngrozitor, şi Oxus, îngenuncheat alături, îi mângâiase gâtul de 
lebădă albă, lăsat vederii de buclele negre, desfăcute în două râuri grele ce-i 
şiroiau peste umerii albi, pe pieptul alb. Cu o mână s-o mângâi, cu alta s-o 
sugrumi. 

I-a povestit în vorbe fără şir că, şi el, trăise un moment în care înţelesese 
că întreaga sa viaţă, viaţa lor, se desfăşura anapoda, împotriva firii. 
Simţind-o fierbinte şi vie alături de el, Oxus se încălzea şi el. Lacrimile ei îl 

înmuiaseră, storcându-i din carnea uscată de o contaminare x 170 000, 
lacrimi arzătoare de metal incadescent, ce picuraseră pe sânii şi buzele ei 
pline, umflate, ca pârguite de rod. 

„Atunci”, o întrebase Oxus, respirând întretăiat, „atunci, la doisprezece 
ani, sau cât vei fi avut, gestul tău a fost fiindcă mă iubeai?” 

La fulgerarea din ochii ei, Oxus încremenise. 

„Te-a trimis cineva?” o întrebase. 

Ea scuturase din cap, cu groază în priviri, învolburându-şi cârlionţii de 
cărbune. 

„Cine?” 

„Nu!” repetase ea. „Nu 

Întreaga lui viaţă se revela a fi o porcărie. O înscenare, o păcăleală, 
petrecută, clipă de clipă, cu totul altfel decât ar fi trebuit. Exista ceva, sau 
cineva, care îl împiedica să trăiască, împingându-l din ce în ce mai adânc în 
mocirla mlaştinii din care crezuse că a evadat, mlaştinii N din care crezuse 
că s-a desprins. 

„Curajul!” îşi repeta cu ochii închişi, cu buzele strânse. „Curajul!” 

Femeia se strângea lângă el cu un fel de disperare enervantă. „Curajul 

Zboară! Poţi zbura! Desprinde-te! 

Orice încercare era sortită dinainte eşecului. O forţă teribilă îi stătea în 
cale. O forţă invizibilă, dar pe care o resimțea, de neînfrânt; o forţă care îl 
turtea, îl strivea, îl înfunda în mocirla mlaştinii, tot mai jos, tot mai adânc, 
în mâzgă, în delirul particulelor elementare. 

Cu eforturi şi puteri mult mai modeste decât ale lui, ceilalţi ajungeau în 
Înalt, pe vârfurile Conspiraţiei, pierzându-se în slava de unde nu mai 
ajungeau ştiri. În vreme ce el... 

— Cu ce am greşit? întrebă Oxus, ridicându-şi faţa dintre pumnii strânşi 
convulsiv. Că am iubit-o pe fata aia? 

Răsuflând adânc, se întinde pe spate în iarba înaltă a Phreeriei. 

Ascuns în holul de trecere, în întuneric, urmărise vreme de câteva 
minute uşa, presimţind. Într-adevăr, de îndată, o siluetă a urcat şi a pătruns 
în budoar. Silueta îi păruse cunoscută lui Oxus. Avea un mers gârbov, 
furişat. 

Simţise o teamă atavică, inexplicabilă. 

Se străduia să-şi amintească de ceva, şi nu reuşea. 

Silueta a ieşit din alcov după atât de puţin timp încât Oxus îşi pusese 
întrebarea, „ce-o fi făcut acolo?” 

Necunoscutul ocolise, ca şi la venire, zonele luminate, şi coborâse. Iar 
Oxus rămăsese în întuneric, tremurând de emotie, marcat de o repulsie 
paralizantă. 

„Deci astfel de musafiri o vizitează...” îşi spusese. 

Dar nu acesta era motivul repulsiei. 

În profilul incert al străinului, Oxus citise un zâmbet perfid, întinzând 
ridurile unei feţe chircite, ca de maimuţă, într-o grimasă mai cruntă decât 
mocirla mlaştinii N. 

Blana albă de pe ceafa lui Oxus, mustăţile şi părul rar de pe fălcile 
proeminente se zbârlesc. Ochii i se aprind, incandescenti. 

Desprinde-te! Zboară! 

ALTITUDINE 1 000. CURENȚI DESCENDENŢI. VITEZA 17 x 35. 

Oxus se cutremură într-un spasm ce-i crispează faţa ca de lemn. 

O lăsase plângând, pe patul învelit în crisalida de nylon, albă, a 
faldurilor baldachinului. 

A regăsit-o alături. Albul înflorise într-un trandafir monstruos de 
mocirlă. Mlaştina se întinsese până aici, deschizându-se sub picioare. Se 
afunda în mâzgă, urmărit de „Fantomă”. Pereţii erau împroşcaţi, mânjiţi. 

Fusese folosită o armă grea, extrem de puternică. 

Din fereastră, din ghiveciul de porțelan, îl privea o crizantemă neagră, 
cu găvanele orbitelor golite, plângând cu lacrimi de charmin. 

Oxus îşi şterge faţa asudată. 

Quingaguh tace, rumegând quiho şi frământând între degetele negre 
şarpele de piatră. 

Tânărul Yam, cu ochii incandescenţi şi faţa suptă. Tatuajul de pe piept. 
O pasăre. Un condor multicolor. 

Începând de a doua zi, toate displayurile din Esland dăduseră în 
urmărire un ghemodou pe nume Oxus, cu cod de Delfin anulat. Dezertor. 
Serendar. Coeficient de contaminare x 170 000. Foloseşte cip-jocker. A 
violat Fondul Intangibil. 

Dar aceste informaţii reprezintă Fond Intangibil. Motivul declarat al 
punerii sub urmărire — crimă şi jaf într-un Cămin Special. 

Ascunzându-se mereu, Oxus rătăcise o vreme de colo-colo prin 
Megalopolis, încercând să-l găsească pe cel de care depindea destinul său 
pe lume. Până când, renunțând, se lăsase înfundat de forţa aceea teribilă, în 
mocirla mlaştinii, hotărând să-şi piardă urma în Phreeria sălbatică de quiho, 
în valea numită Decepsion, printre ghemados frământând piatra cu mâinile 


goale, să o modeleze într-o Căpăţână de piatră Mare, de s-o vadă şi Cei de 
Sus, ca să ştie de suferinţele noastre de aici. Decepsion! 


3 Simptomele leprei N sunt imaginare. (n.a.) 


CAPITOLUL IV CEL DE CARE DEPINDE 
DESTINUL TĂU 


Pe când Oxus era foarte mic, abia un ţânc, prin Căminele Speciale mai 
circula încă expresia „cineva, acolo sus, te vede!” 

Această expresie voia să insinueze în mintea Verticalilor că, oricât s-ar 
ascunde ei unii de alţii, Adevărul tot iese, până la urmă, la lumină. Oricât de 
„liber” te-ai crede tu, în realitate nu eşti niciodată, cu adevărat, Liber. Oricât 
de „nevăzut şi neauzit de nimeni” ai presupune tu că eşti în anumite 
momente, Cineva, Cineva pe care tu nu-l percepi şi nici nu te gândeşti 
măcar la El, Te urmăreşte, Te spionează şi Te lasă — deocamdată — să faci tot 
ce ai de făcut, dându-te astfel de gol, demascându-ţi intenţiile. 

Te lasă să te manifeşti neîngrădit, pentru ca, într-o bună zi, să te judece, 
după ce te va fi apreciat la justa ta valoare. Recompensându-te, dacă se 
ajunge la concluzia că e cazul să fii recompensat, pedepsindu-te, dacă e 
cazul să te pedepsească. 

Deşi, pentru tine, atât criteriile recompensei, cât şi cele ale pedepsei, 
rămân întotdeauna obscure. 

„Cineva, acolo sus, te vede!” Cel de Care Depinde Destinul Tău Pe 
Lume. Cel care te dirijează prin viaţă, fie către culmile cele mai înalte, către 
funcţiile obscure ale firamentului social, fie către acel Quarto de despejo al 
Phreeriei — gheena mizerabililor ghemados. 

Într-adevăr, cine poate spune pe lume că e „liber”, că e „singur”? 

Pereţii Căminelor au senzori. Maşinile la care lucrează sunt dotate cu 
nas, cu ochi, cu urechi, cu gust. Urechi mai fine decât cele mai sensibile 
timpane animale, aud şi disting dialogurile diferenţial, putând să separe 
vorbele a doi Verticali dintr-un milion de alţii adunaţi la un loc pe un 
stadion din favelas, la controlul statistic anual. 

Sateliții clipesc pe cer din luminile ochilor lor: roşii, verzi, gălbui sau 
albi. Stațiile orbitale îşi expun rotunjimea celor cinci Luni înconjurând Luna 
cu haloul unei pentagrame de slavă. 

Ochi. Urechi. 


Iscoade fără somn. Cine mă aude când întreb toate astea? Cine îmi 
citeşte cu voce nerostită, peste umăr, corespondenţa de taină? Unde se varsă 
tot şuvoiul acesta de informaţii şi rapoarte? Cine beneficiază de puterea 
runică? 

Cine este Cel De Care Depinde Destinul Tău Pe Lume? 


Acesta este Hirsland. Asta înseamnă Con-phreeria. Ordinul. Cum se 
promovează în Hirsland? Evident, nu ca în Castalia, nu ca în Waldzell, nu 
ca în celelalte funcţii palpabile şi vizibile. Nu prin examene şi iniţieri de 
probe. 

Fiindcă Hirslandul nu cunoaşte greşeala. Şi, tocmai de acea, impune şi 
Informundiei criteriul Absenţei Greşelii. Criteriul Intransigenţei. 


3 


Cineva care ar încerca să depisteze Ordinul în amalgamul social, ar 
constata surprins că, de simţit, îl simte peste tot, dar de identificat nu îl 
poate identifica nicăieri. Asemeni unui şuvoi, dar un şuvoi printre vieţi, 
Golfstreamul acesta se desparte în două braţe, unul rece şi unul cald, unul în 
sus şi altul în jos. El este în toate picăturile care îl compun, dar în niciuna 
din ele anume. 

Luând picătură de picătură, Golfstreamul, nu-l poţi nici prinde, nici 
surprinde în niciuna dintre picăturile sale. Însă acest fapt nu implică de fel 
că Golfstreamul nu există. 

El există peste tot, chiar dacă nu poate fi prins nicăieri. 

Aceasta este prima lege a Atomicii Sociale. 

Dacă, părăsind camera primei sale „crime” fictive, Oxus ar fi putut să 
iasă, pentru o clipă, şi din sine însuşi pentru a se ridica în alt plan ontologic 
al Existenţei, şi-ar fi putut întrezări întregul său drum prin Univers, în 
întreaga sa complexitate. 

Cu ce greşise? 

Că o iubise pe fata aceea şi că ea îl iubise? 

De Iubire depind destinele Verticalilor pe lume? 

Nu. 


Dar atunci, poate că ele depind de Coordonatorii de flux, ori de cei 
statistici, de prin locurile pe unde treci. De locurile pe unde Golfstreamul se 
strecoară, făcându-şi drum, prin Ocean, pe sub mocirla N a mlaştinilor? 
Poate că destinul lui Oxus de cei ce administrau limanurile prin care 
încercase el să se integreze, şi nu reuşise? De administratorii care nu-i 
puteau pune la dispoziţie niciun post-în-schemă, fiindcă ordinatoarele nu 
aveau în program scheme cu posturi ca pentru el, nelăsând niciun loc vacant 
unui ghemodou hoinărind priri Esland cu cip-jockerul, să „păcălească” 
terminalele, ameninţându-le cu fantomele unor in-existenţe neverosimile! 

Nu! Evident că nu de Verticalii administrând Maşina depindea destinul 
său. Până la urmă, Verticalii aceştia ar fi fost, probabil, şi ei, de înţeles. 
Dacă ar fi avut posibilitatea de a se apropia unii de alţii, ar fi sfârşit prin a-şi 
deveni binevoitori. Câte unii dintre ei ar fi încercat chiar să facă şi ei ceva 
pentru el, să-l ajute. Însă dacă vreunul ar fi riscat, sau chiar dacă nu unul, ci 
toţi — dacă toţi ar fi pus umărul şi mâna să-l scoată pe Oxus din mlaştina N, 
şi tot nu ar fi reuşit nimic pentru cineva ca el. Fiindcă ei, cu toţii, nu erau 
altceva decât operatori, administrând Maşina. 

Atunci: de Ordinatoare! De Computerul Jocului cu Mărgele de Sticlă, 
de Jocul-în-sine (dacă nu de Castalia), depindea destinul lui Oxus? 

Fi bine, nimic nu ar putea fi mai fals decât această supoziţie şi 
concluzie! Fiindcă, în spatele ordinatoarelor, care nu sunt nimic mai mult 
decât nişte simple unelte, se ascundeau Interesele Jocului. Interese ale unor 
persoane particulare, reunite în Golfstreamuri de interese, desfăcându-se în 
Oiaşiwo şi Kuroşiwo sociale teribile. 

Iar de aceste Golfstreamuri de care părea a depinde totul... până la urmă 
nu depindea nimic, fiindcă Golfstreamul nu era, în fapt, decât o structură de 
câmp, o înşiruire de zerouri, o sumă de monade fără entitate, depinzând, la 
rândul lor, de ochiurile plasei-de-câmp sociale, cristalizate în noduri de 
determinare şi interstiţii sublimate, în noduri şi internoduri, în noduri şi 
intermundii, în insule de teren ferm — concretizate palpabil în funcţii şi în 
Phreerii incerte de mocirlă. 

Deci, de funcţii depindea destinul lui Oxus? 

Nu. 

Fiindcă funcţiile nu sunt decât aparenţe. Verticalii care acopereau aceste 
funcţii nu erau nimic mai mult decât simple fantoşe, parametri exteriori ai 
problemei, care doar prin hazard erau ce erau, ocupând locurile pe care le 
ocupau. Din întâmplare — fiindcă tot trebuia să se afle cineva şi deasupra 


unui nod al reţelei, şi doar întâmplarea îi făcea să cadă pe un astfel de nod. 
Dar dacă reţeaua se mişca (insesizabil pentru protagonişti), se pomeneau 
brusc în afara nodului. Şi cum nu era niciun merit din partea lor că 
ajunseseră, prin hazard, deasupra unui nod, tot aşa, orice agitaţie a lor ca 
să-şi păstreze funcţia de paiaţe înălțate pe poziţia privilegiată acordată, ar fi 
fost inutilă şi infructuoasă. Câtă vreme se aflau deasupra nodului 
conjunctural, puteau să-şi permită orice — îi susţinea poziţia deasupra; dar 
de rămas sau nu pe nod, asta nu mai depindea de buna lor voinţă. Fie că se 
agitau, dând din mâini şi din picioare cât puteau de tare, fie că se resemnau 
rămânând complet imobili, când depăşeau limitele nodului, se prăbuşeau în 
intersecțiile plasei-de-pescuit Verticali a nevăzutului Pescar care, chiar 
dacă-şi aruncă aici năvodul, El este în altă parte. 

În spatele tuturor duşmanilor vizibili ai lui Oxus se ascundea Cel De 
Care Depindea Destinul Său Pe Lume. Cel care trăgea sforile. Pescarul. 

Ordinul este o organizaţie infrasocială obscură. 

Care îi este scopul? 

Cine patronează? 

Care îi sunt legile (dacă va fi având vreunele)? 

Şi mai ales, CE îngrădeşte puterea LOR? 

CE? Nimic. 

Totuşi, care sunt limitele dincolo de care?... 

Niciunele. 

Dar, atunci, ce nu cunosc? 

Ştiu totul. 

Taină. 

Obscuritate. 

Tăcere. 

Ritual ezoteric. 

Demetra pogoară în lumea lui Hades. 

Şi runa planează peste aceste interogaţii retorice. 

TAUTONIKE. 

Ei te pot împiedica să te afirmi şi să te împlineşti, pe criterii imposibil 
de intuit. 


Însă tot Ei te pot propulsa în funcţie, iar pe criterii la fel de 
neinteligibile. 

Unde îşi duc Ei viaţa de cârtiţe supra-sociale? „Printre cine” îşi petrec 
Ei timpul, şi unde sunt Ei „acasă la ei”, când printre noi sunt, întotdeauna, 
doar în Trecere, iar pe lumea asta sunt doar „consumatori“, folosind, nu 
stăpânind, utilizând, nu uzând? Ce Geniu al Întunericului îi adună şi 
înregimentează, după o noimă fără noimă, către un tâlc fără tâlc, numai 
sie-şi dezvăluindu-se, împotriva şi asupra întregului popor de popoare al 
planetei? Cine îi investeşte, şi de unde-i ia — de destinul celor mai de seamă 
politicieni, filozofi, artişti, militari sau chiar dictatori depinde, până la urmă, 
în atât de mare măsură de Ei? 

Toţi suntem, în ultimă instanţă, în mâinile lor — simple jucării ale unui 
copil colosal, absolut tembel. 

Şi, căutându-l pe Cel De Care Depindea Destinul Său potrivnic Pe 
Lume, Oxus, bătând din uşă în uşă şi urcând etaj social după etaj social, ar 
fi ajuns, în cele din urmă, fie la mansardă, fie la subsol (cele două extreme 
ale acestei construcţii comunicând între ele în mod paradoxal, prin pasarele, 
punți şi coridoare secrete), înaintea Uşii în spatele căreia, într-o încăpere 
meschină şi întunecată, la o masă scârţâind din toate încheieturile de 
maldărele de dosare (ca-n Kafka sau ca în cancanul peripeţiilor reale, dar nu 
mai puţin exemplare ale bătrânului Leu al Victoriei), l-ar fi aflat pe Wund: 
birocratul respingător, hidos, oribil, emițând, după mintea şi sufletul său 
(„să-ţi fie, Lupule, sufletul după cum îţi este căutătura”) scenariul vieților, 
acordând, pe argumentul criteriilor sale subiective şi particulare, absurde şi 
ridicole pentru mintea oricui (în afară lui însuşi) — Rolurile; însă nu rolurile 
în clipă, nu rolurile unei piese într-un act, ci Rolurile în perspectiva 
Timpului; retezându-i şansele unuia „fiindcă s-a uitat chiorâş la mine” — 
„las! că-i leg eu ăstuia de picior o ghiulea de să mă ţină minte!” (deşi, pe 
Wund, evident, nimeni n-avea cum să-l ţină minte), sau acordându-i altuia 
şanse suplimentare, că: „ia te uită ce drăguţ şi simpatic e ăsta!” 

Wund decerna posturile-în-schemă. El compunea libretul operei Paiaţe. 
Wund estima valoarea ta pe lume şi tot el ţi-o confirma. Din Neant, el îţi 
putea întinde o mână de ajutor, oferindu-ţi diploma unui examen uşor de 
obţinut, promovându-te sau deschizându-ţi drumul către o funcţie, sau chiar 
un Titlu al Ordinului. TAUTONIKE. 

Şi tot el îţi putea refuza oferirea favorurilor — că viaţa ta nu reprezenta, 
pentru El, nimic altceva decât favorurile lui, acordate sau refuzate, 


necontrolat şi neştiut de nimeni, din Noaptea de dincolo de ochiul fals al 
oglinzilor, al stelelor, al sateliților şi staţiilor geo-staţionare. 
Urât. Monstruos. Fără vârstă. Fără miros. Fără culoare. Fără gust. 
Wund. 
Cel De Care Depindea Destinul Lui Oxus Pe Lume. 
Funcţionarul peste timp. 
Eternul Birocrat. 


Dacă Oxus ar fi ştiut că de Wund depindea destinul său pe lume, de 
Wund, oficiantul secret al Ordinului, de Wund, al cărui camion, prin hazard 
(hazard?) îl parazitase ca să evadeze din Esland pentru a ajunge aici, în 
Phreerie, în valea numită Decepsion, Oxus nu ar mai fi întreprins niciodată 
acţiunea asta riscantă, ba chiar s-ar fi ferit mai mult decât de orice altceva să 
ajungă aici. 

Fiindcă pentru un Elik* ca Oxus care, chiar la stadiul de 
yamana-de-sticlă, deţinea totuşi, în embrion, unele proprietăţi ieşite din 
comun, era uşor de presimţit ce reprezintă o forţă capabilă să stârnească şi 
orienteze Golfstreamuri de Verticali. Când gestul unei mâini se propagă prin 
mulţimi asemeni unui val capabil să disloce din aproape în aproape, 
milioane şi miliarde de metri cubi de cristal (fluid, verde-transparent şi 
sărat) — spre a-i prăbuşi, asemeni unui pumn teribil, în 'Ţărmul duşmănos — 
un val capabil să strivească sub rostogolul său de neînfrânt pe oricine sau 
orice i-ar fi stat împotrivă. 

Pentru Oxus ar fi fost evident că un Mare Magister ca Wund nu poate fi 
parazitat numai şi numai ca urmare a întâmplării cu un simplu interferator 
translated-cip, „la un noroc orb”, şi că „voia hazardului”, în cazul de faţă, 
era într-adevăr, în primul rând VOIE, iar „hazardul” ăsta purta un nume şi o 
identitate precise. 

Numai că, dacă Oxus ar fi aflat asta, ar fi căzut „capete încoronate”, 
fiindcă lucrul acesta nu se putea petrece decât dacă ar fi fost Cineva de 
vină, divulgând. 

TAUTONIKE. 

Atunci când nu faci altceva decât să încerci un contra-joc fără 
mărgele-de-sticlă, este firesc (la nivel de simplu Yamana-de-sticlă, să 
greşeşti şi să nu fii capabil să urmăreşti până în cel mai îndepărtat amănunt 


compoziţia culorii cu sunetul, în volbura înşelătoarelor forme de dincolo de 
mărgelele frumos colorate cu care Marii Magisteri ai Jocului ne expun 
consistenţa aproape străvezie a Vălului Maiei în care ne îmbrobodesc. 

Anexă 

Teza examenului de treaptă a ultimei promovări a Marelui Magister 
Wunderbar, intrată în memoria Waldzell ca model (secret) de frumusete şi 
perfecţiune compoziţională. 

O AMINTIRE IMAGINARĂ DIN COPILĂRIA UNUI MAGISTER 
LUDI: 

POVESTEA CELUI CARE A DEVENIT MONOPOLUL 
INFORMAŢIILOR 

Ordinul nostru cunoaşte o legendă care spune că ar fi existat cândva, în 
Haiti, un Vertical care a ajuns Monopolul Informaţiilor. 

Se zice că Verticalul acela s-ar fi născut într-o familie modestă, de 
preparatores. 

Pe când viitorul Monopol al Informaţiilor mai era încă doar un copil, 
stând el de vorba cu un alt ţânc, coleg cu el de Cămin şi phrate bun al 
acestuia, născut nu făcut din mame şi taţi ai aceleiaşi gene şi purtând acelaşi 
semn distinctiv înaintea ochilor sufletelor lor: TAUTONIKE, acesta i-a 
dezvăluit că visul vieţii sale era să ajungă Prezidente al Insulei. 

„Bine”, i-a răspuns viitorul Monopol al Informaţiilor, „să zicem că eu te 
pot ajuta în întreprinderea asta a ta temerară, să zicem că ai şi ajuns 
Prezidente al reprezentanţei firmei ”Inf,. Ce ai face primul lucru după 
numire? Ce decret ai da, ca să fie mai bine? Ce măsuri ai lua?” 

„Păi”, a căzut pe gânduri micul challanger, ale cărui vise copilăreşti nu 
cutezaseră niciodată atât de departe, el rezumându-se până atunci doar la a 
năzui să ajungă, aşa, cu numele, Prezidente, „păi, primul lucru pe care l-aş 
face, ar fi să mă proclam Rege!” 

Cum să te proclami Rege? Haiti es' una res-publica de'l democracia 
revolujionar!“ 

„Puțin îmi pasă mie! Eu m-aş proclama, imediat după numirea ca 
Prezidente, Rex. Şi nu numai Rex Haiti ci Rex Latinorum!” 

„Dar poate că eu n-aş fi de acord cu această decizie a ta”, a zis atunci 
viitorul Monopol al Informaţiilor. 


[> 


„Te-aş sili”, a exlamat micuțul tiran, deja transpus, în mintea sa 
întunecată, în rolul de Rex Latinorum, sau poate chiar Rex Latiniensis. „Şi, 
după înscăunare, primul ordin pe care l-aş emite”, a adăugat el cu ură, „ar fi 
acela ca tu să fii executat înaintea mea, ca un câine ce eşti!” 

„Cum?” s-a uimit viitorul Monopol al Informaţiilor, „dar eu sunt cel 
care te va ajuta să devii Prezidente und Rex! Dacă nu aş fi eu să te ajut, tu 
nu ai ajunge niciodată nimic”. 

„Tocmai de aceea!” a exclamat micuțul challanger. „După ce mă voi 
înscăuna Rex Latinorum, vei fi primul pe care-l voi condamna la moarte!” 

Cei doi au crescut, dar micul tiran potenţial nu a fost ales niciodată nici 
măcar re-prezentatores, darămite Prezidente. Douăzeci de ani mai tîrziu de 
la suspomenita discuţie, el deceda mâncat de sifilis şi alcool, într-o turmă 
pornită către țărmurile abia ieşite pe-atunci din valurile Oceanului, eliberate 
de sub ghețari ca un Terra Nova, una isola muy hermosa, El praiso en el 
Nuovo Muondo, cum e numită de ghemados. 

Evenimentele de mai sus s-au petrecut mai înainte de cel de-Al Treilea 
Pre-război Universal. 

Se spune însă că discuţia aceea copilăroasă a decis destinul 
Monopolului Informaţiilor. Doar câţiva ani mai târziu, tânărul preparatores 
haitian deţinea deja bună parte din totalul informaţiilor care circulau prin 
Sistem la ora respectivă. Slujindu-se de cele cunoscute, el putea deja 
intercorela datele, depistând anticipat pârtiile şi porţile Jocului, organizând 
uneori „ambuscade” individuale, ascensiuni pe verticală în lumea Castaliei, 
„inventând” profesioniştii imaginari pe care-i promova, fără ştiinţa lor, în 
W, deşi niciunul dintre aceştia nu a dat semne că ar fi sesizat în vreun fel 
Contrajocul fără Mărgele de Sticlă. 

După ce promovau în Elită, uitând de cel care fusese, de fapt, dirijorul 
ascuns al spectaculoasei lor ascensiuni, ei se desprindeau de tutorele lor 
spiritual. Atunci, Monopolul Informaţiilor îi lăsa pe proaspeţii parveniţi de 
capul şi după mintea lor. Partidele parvenitului deveneau tot mai slabe, până 
când oportunistul strecurat impropriu în elita W cădea de la sine, spre a nu 
mai urca după aceea niciodată în top mai sus de clasa căreia îi fusese 
destinat. 

Studiind informaţii indirecte, reflectate (doar) în jocul oficial, 
Monopolul Informaţiilor deprinsese a desluşi limbajul ascuns al tainicului 
Vicus Lusorum — Jocul Jocului, ca să zicem aşa, continuând să acumuleze 
informaţii care ieşeau de astă dată din nivelul epistemologic al concretului, 


accedând la comprehensiuni esenţiale, ascunse chiar şi Marilor Magister 
Ludi. El începu, atunci, să monopolizeze şi firele de informaţie ducând spre 
Trecut, şi care doar se varsă în Prezent. Şi cum informaţiile tind să se 
acumuleze într-o rată tot mai mare acolo unde ele s-au strâns deja, direct 
proporţional cu cantitatea deja stocată, într-o bună zi particularul nostru din 
Haiti, devenit unghi monopolar, îi afirmă şi transmise W-ului printr-unul 
dintre „solii” săi inconştienţi pe care-i manipula către vârfurile criptocraţiei, 
că „fie Ordinul este condus de o gaşcă de tembeli (sau infiltraţi asasin în 
conducere de mâna unor monopoluri obscure duşmănoase ale căror interese 
le reprezintă împotriva Ordinului însuşi) - fie „deci, sunt corupți, fie atât de 
bătuţi în cap încât nu văd varianta de câştig, când Viitorul este de partea lor, 
Multaşteptatul dat fiind să vină nu de la Cetatea Eternă, ci din Noua Cetate, 
ca reprezentant al Neamurilor (deci al Ordinului), aşa că, dacă marionetele 
care conduc Jocul din W sunt atât de incompetente (deci, fie incompetente) 
încât nu pricep că Ordinul a devenit de mai bine de un sfert de mileniu cea 
mai bună pază a Sfântului Oficiu împotriva Ordinului, atunci să-l tocmească 
pe el, extra-mundos (dacă nu cumva, între timp, interesele Ordinului nu 
s-au schimbat) şi, dacă-i mai interesează (chiar), cum să facă pentru ca, în 
mai puţin de cinci ani, steagurile cu semnul TAUTONIKE să fâlfâie la 
intrarea Catedralei de pe care semnul de aur să fie dat jos şi înlocuit cu 
Semnul şi Pecetea: Conquista şi Eglisem.Că el este know-how. 

La nici o săptămână de la promovare, papagalul proaspăt parvenit de 
pomană în W părăsea înălțimile cu un zbor planat atât de abrupt că tot restul 
vieţii avea să se nedumerească: urmare a cărei greşeli comise fără de ştiinţă 
este declinul? (spusese „anecdota” mesajului Monopolului Informaţiilor ca 
„poantă hazlie” — crezuse el — despre „nebunie şi trufie” — la una dintre 
întrunirile-fără-ecou ale Sfintei Hernandad); în vreme ce, la uşa 
Monopolului, se pornise un pelerinaj fervent — şi, în acelaşi timp, de o 
discreţie diplomatică antrenând tot mecanismul invizibil — atât al 
Icebergului, cât şi al „Aliatului” său catolic — pelerinaj nu numai al 
„înaltelor figuri” cenuşii în travesti, dar şi ale fraţilor benedictini şi 
franciscani, ba chiar şi vizitele unor făpturi stranii pogorâte, parcă, din alte 
lumi“, dacă nu cumva de-a binelea din Viitorul Al Doilea. 

Monopolul Informaţiilor a rămas o vreme în expectativă înaintea 
solicitărilor curgând, în încercarea de a decide de partea cui se află el de 
fapt, oscilând între fidelitatea faţă de Ordin — pe de o parte, şi tentaţiile şi 
amenințările Sfântului Scaun (care-l conjura, cu Cerul şi cu Pământul, să-şi 


ţină Dracului gura, pe care erau dispuşi să i-o poleiască, fără a se târgui, fie 
cu aur, fie cu platină, fie chiar cu Niobiu, Wolfram, Uraniu, sau chiar 
Beriliu, dacă i s-ar fi năzărit) — pe de altă parte. 

A fost „încercat” cu privilegii şi Titluri — dar preparatoresul a rezistat, ca 
un adevărat castalian cu „chemarea” W în sânge. 

Atunci a fost ameninţat, dar „protecţiile” de care se bucura, după câte se 
pare, veneau de foarte sus, „din alte lumi”, dacă nu chiar din Viitorul Al 
Doilea. 

Aceasta este Povestea Celui Care A Devenit Monopolul Informaţiilor. 
„Magister Wund”, întrebase, cândva, nedumerit, cel care este astăzi 
Magister Ludi, „şi cum se termină istoria tezei dumneavoastră de treaptă, 
dacă nu vă supără indiscreţia preasupusului dumneavoastră ucenic şi 
admirator care sunt?” 

Wund ridicase sprâncenele a mirare. Al dracului de încuiat la cap era 
băiatul ăsta! — Cum adică, figlio mio? 

— În sensul că: în ce fel a încheiat Monopolul Informaţiilor tranzacţia 
până la urmă? A ajuns el, oare, Magister? N-am auzit de el. Iar Sfântul 
Scaun a abordat în cinci ani Semnul şi Pecetea - Conquista şi Eglisem? 
Parcă... nu. Nu? 

Wund surâsese crunt. 

— Nu, Monopolul Informaţiilor nu a ajuns niciodată Magister. Şi nici 
Sfântul Scaun nu a reuşit să-l corupă. Dar Memoria Jocului nu mai 
pomeneşte nimic despre Monopolul Informaţiilor. 

— Dar tradiţia orală? insistase junele. 

— Excelenţă, răspunsese Wund în silă, nu pricep de ce vă preocupă 
atâta o problemă ne-esenţială şi absolut adiacentă la naraţiune. Ei bine, 
umblă zvonul printre repetitores că haitianul acela obraznic ar fi sfârşit ca 
Zombi, pe o plantație de quiho, în El Paraiso. Însă eu, personal, mă 
îndoiesc. Ordinul ştie să fie şi recunoscător, ca şi Sfântul Scaun. 


4 Elik — cel-ce-vede (a eschimoşi) 


CAPITOLUL V QAUMANEQ 


Norii, ca decupaţi, îşi dezăvăluie straturile supraetajate de diferite 
nuanţe: de la plumbul vânăt al stratului celui mai de jos, până la argintul 
celui mai înalt strat. 

De aici se zăreşte agitația lor continuă, turbionară, izbucnirile şi 
retragerile repezi de la limită, unde se bulbulucăie în protuberanţe ce se 
dizolvă în-de-sine, la linia de demarcaţie a frontului atmosferic. 

În lumina albă a nopţii de la limita cortinei de nori ce acoperă FARC, 
trei siluete ghemuite în lanul de quiho contemplă, încremenite, imensitatea 
Phreeriei. Aici nu mai ţârâie greierii, aici nu mai cântă păsările în lanurile 
de cenuşă şi, sub lumina lăptoasă a norilor, în tăcerea Phreeriei FARC, doar 
urletele îndepărtate ale haitelor de câini sălbatici mai pot fi percepute, la 
limita acuităţii auditive, bruiate de plescăielile cu care cei trei ghemados îşi 
rumegă frunzele de quiho amar. 

Nici măcar adierea vântului nu mai mişcă, pentru moment, valurile 
oceanului de cenuşă, fiindcă aici curenţii calzi se izbesc de cortina de aer 
rece, înălțându-se direct pe verticală. 

„Zona unde vânturile au căzut”, se numeşte teritoriul de Phreerie de sub 
cortina de nori a FARC. 

Dintr-odată, Oxus se cutremură, străbătut de un fior necunoscut. Şi, 
înălţându-şi ochii către înalt, ridică mâna, arătându-i bătrânului zarea. 

Quingaguh aprobă din cap. 

Străbătând cerul de la un orizont la celălalt, o spărtură de lumină intensă 
deschide firmamentul, şi prin uriaşa crevasă formată s-a prelins din înalturi 
un fald unduitor şi diafan de curcubee străluminate. Figurile celor trei 
ghemados, transpuse, deveniră fluorescente, irizând în tente verzi, aurii, 
albastre şi sângerii. Oceanul de cenuşă al Phreeriei se aprinde şi el în ruguri 
sfredelind privirile cu toate nuanțele spectrului, până în plajele 
extra-spectrale, impresionând direct neuronii până dincolo de pragul 
senzorial. 

— Se sfâşie Vălul Maiei, şopteşte Quingaguh. Aşa se spune în 
depresiunea Decepsion. 


Oxus, cuprins de un frig interior, tremură din toate încheieturile. Dinţii 
îi clănţăne în gură. Şi, în iluminaţia mirifică exaltând parcă din materia 
pământeană a firii, toate amănuntele Phreeriei ies la iveală ca într-o 
spectrografie nemaivăzută: picăturile de sudoare din părul încâlcit al 
tânărului sălbatic scânteiază asemeni pietrelor preţioase, diademe de rubine 
şi smaragde le împodobesc tuturor frunţile ridicate spre cer şi, din ei, 
radiază aure de plasmă ionică reverberând împrejur în aerul volatil ca 
eterul. 

— La noi, în Valea Decepsion, se spune că ori de câte ori Vălul Maiei se 
sfâşie undeva, vesteşte Fiinţa de trezirea unui nou Kam. 

Quingaguh îi pune tânărului sălbatic mâna pe braţ, făcându-i semn cu 
capul către Oxus. 

Acestuia i se zbârlise blana albă de pe creştet într-o creastă 
tremurătoare. Nările i se umflaseră. Respira adânc, aşa cum respiră 
Verticalii în somn. Ochii îi scânteiau roşii, parcă lipsiţi de pleoape, cu irişii 
dilataţi cât întregul glob ocular. Faţa lui Oxus părea sculptată în lemn. 
Colţurile obrajilor i se ascuţiseră tăioase. Pielea îşi pierduse porozitatea, 
asemenea fildeşului. 

Sub cataracte de lumină revărsându-se de deasupra ca o perdea ale cărei 
falduri diafane mângâiau Phreeria, perspectiva s-a deschis până la punctul 
de curbură al planetei, şi dincolo de cascadele de foc sacru revărsate mut 
peste ei. 

De-acum erau imuni la foc! De-acum oricare dintre ei putea stinge 
flacăra vie fără să mai sufere! Înfrăţiţi cu focul întru Focul Ceresc al 
acestui văl de legământ! Puteau bea apă de foc viu fără ca ea să-i mai ardă 
sau înfierbinte, lucizi, limpezi, transparenţi, ca apa acestui foc! Puteau ţine 
cu mâinile goale cărbunii aprinşi, purificaţi de ardere prin arderea aceea 
mai presus de fire! Puteau respira, fără să se înece, fumigația chifului de 
quiho, mai amar decât somnul şi mai îmbătător decât moartea, fără să se 
mai amărască de focul din el, purificaţi de Focul Focurilor! Trecuseră 
dincolo de Iniţiere, şi beţia, minciuna, suferinţa şi moartea nu-i mai puteau 
orbi cu Vălul Maiei, sfâşiat asupră-le, fluturând zdrenţuit, fiindcă trecuseră 
dincolo de Amăgire. 

Şi, dincolo de cascadele de foc multicolor prăbuşindu-se mut asupră-le 
într-o scânteietoare îmbăiere, se zăreau stelele cerului până în străfundurile 
spaţiului Fără Hotar, sateliții şi staţiile geo-staţionare, oglinzile parabolice 
focalizând asupra polilor libaţia din pocalul preaplin al Astrului feţei de 


lumină, torenţi de foc din înalt întru Viaţa întoarsă din Moartea îngheţată a 
nopţii celor şase luni de umbră învăluind Căpăţâna gigantică a guguloiului 
de piatră frământată cu mâinile goale şi negre şi modelată de ghemadoşii 
lumii acesteia părăsite în Univers într-un chip menit să le arate Celor de 
Sus, din înalturi, suferinţa pe care o îndură cei de aici, din Phreeria de 
quiho, scufundaţi în mocirla mlaştinii N din Valea Decepsion, din adânca 
Vale Decepsion în care ne zbatem. 

Ochii sfredelesc dincolo de Vălul Maiei prin sfâşierea de lumină şi 
disting Condorii din slavă sclipindu-şi penajul metalizat, săgetând, liberi, 
intermundiile pustii ale Nemărginirii. 

ALTITUDINE 700. VITEZA DE ZBOR 10,7 X 16. 

COORDONATE PE A DOUA ORBITĂ GALACTICĂ 22 X 5 X 31. 

Zboară! Nu te teme! Desprinde-te! Eşti liber! 

Cu ochii scăldaţi în lacrimi, Oxus rătăceşte peste tundra acoperită de 
quiho, şi ochii lui răzbat până departe. Până aici, şi aici devine Aici, eternul 
Aici. Ochii sunt liberi de Vălul Maiei şi-l pot purta: aici — Aici — mai 
departe. 

Numai să vrea! O voinţă mai presus de a vrea. 

Numai Verticalii sunt capabili de Voința mai presus de voinţă. Numai 
ghemadoşii pot risca mai presus de Risc. Numai Yamana e mai 
întreprinzător decât Întreprinderea însăşi. Numai Angekok izbândeşte. 

Oxus ţine ochii închişi, dar vălul pleoapelor nu-i mai stânjeneşte văzul. 

Elik zăreşte prin pleoapele închise, prin lucruri, prin lut, prin timp. 
Fiecare vieţuitoare a Phreeriei i se dezvăluie asemeni unui bulgăre de 
lumină. Haitele de câini sălbatici aleargă prin desişurile de quiho, urlând, cu 
blana zbârlită pe spinare, şi Oxus urlă şi el prelung către ei. Câinii se opresc 
din fugă şi ascultă. Şi Oxus urlă. 

Menerik! 

Pe Oxus l-a atins Wakanda. 

El s-a căţărat pe vălul de lumină al cortinei sfâşiate a Maiei până la Oki. 

Cel care, cuprins de Meryak, este Elik, Are ochi şi Vede. 

Cel care se caţără pe Arborele din creştetul Căpățânii, până la Cer, va fi 
un mare Yekamuş! 

Quingaguh îngenunchiază alături şi parcă îl aude pe sălbaticul Yamana 
rostind cu voce adâncă „Hernan”. 

Oxus tresare, zguduit de un spasm teribil. Nu poate ridica pleoapele, 
fiindcă faţa-i e cioplită în lemnul Arborelui Cel Mare. Ochii îi sunt de lemn. 


Câinii sălbatici ai Phreeriei îl cheamă din adâncurile Phreeriei, şi Oxus 
le înţelege graiul. Păsările şi greierii care fluieră şi scârţâie în quihoul văii 
Decepsion dialoghează cu el, şi Oxus le răspunde cu ţipete, mârâituri, urlete 
şi ţârâituri. 

Phreeria i se adresează pe limba ei, şi Oxus înţelege fiecare cuvânt al 
Phreeriei, şi-i răspunde. 

Condorii din înalturi vorbesc între ei, şi Oxus îi aude. 

ALTITUDINE 608. CURENȚI ASCENDENŢI. VITEZĂ 6 X 2415. 
COORDONATE SPAŢIALE 2 X 27 X 25. SE TRECE PE ULTIMA 
PISTĂ DE PLANARE LENTĂ. VEDERE ÎN BANDĂ DE FRECVENŢĂ 
A EMISIEI ATOMULUI DE HIDROGEN. SUPORT FIZIC: 
BARIONIQ-I. 

O turmă de orci aleargă grohăind prin lanuri, urmărite de ghemados cu 
ciomege de piatră. Orcile grohăie. Îşi strigă către Oxus suferinţa. Orcile 
grohăie, alergând dureros pe labele scurte, cu degete cartilaginoase, unite 
între ele cu pieliţe străvezii — atavisme aquatice anacronice în Phreeria 
uscată, de cenuşă, unde apa se extrage de la mari adâncimi, cu pompe 
eoliene. 

— Ce se întâmplă cu mine? Ce am păţit? 

Figura brăzdată de riduri adânci a bătrânului, aplecată ca peste o 
fântână. 

— Nu te teme. Suntem alături de tine. E Qaumaneq. Încearcă să zbori. 
Poţi zbura. 

Mâna ghemadosului, fierbinte, pe braţul de lemn al lui Oxus. De 
dincolo de buzele de lemn, strânse într-o linie dreaptă, răzbat mârâituri 
metalice. O incantaţie murmurată cu buzele lipite. 

Mâna de lemn scoate cu mişcări mecanice cip-jokerul din buzunar. 
Lama de metal organic sclipeşte de lumini multicolore, ca o oglindă. Tăişul 
teribil trece lent peste faţa de lemn, se freacă de gâtul de lemn, se îndoaie, 
elastică, apăsată de braţul de lemn, dar nu lasă nicio urmă. Metalul nu mai 
poate răni materia din care este alcătuit Oxus. Şi când vârful fin se agăţă în 
colţurile de lemn ale ochilor, lama, curbată o clipă, scapă brusc, vibrând 
sonor, asemeni unei coarde. 

Unui Yekamuş cuprins de menerik nu i se poate pricinui niciun rău. 
Focul nu îl arde, apa nu îl îneacă, frigul nu îl îngheaţă. Picioarele îl poartă 
mai iute decât vieţuitoarele Phreeriei. 

El poate vâna cu mâna goală. El poate sugruma ursul alb. 


Yekamuş se întoarce prin timp spre a se întâlni cu Ayu-Toyon, Absentul. 

Quingaguh îşi scoase de la gât colanul de piatră maleabilă şi îl desface 
în două, scuipând pe el zeamă neagră de quiho. Îl frânge în două şi îl 
frământă cu mâinile cu unghii late, negre, crăpate. Şi piatra se întăreşte în 
două batoane scurte. Luând în mâini bastoanele de piatră, Quingaguh se 
duce până la marginea drumului de plexită şi, ridicându-le deasupra capului 
rotund, până la cer, bate cu ele rar, alternativ: Tap-tap-Iap-tap. 

Plexita pufneşte sec sub loviturile ciomegelor de piatră. Buf-buf. Buf. 
Buf-buf. 

Dar treptat, vibrația repetată rar intră în rezonanţă, surd, cu materia 
elastică, masivă. 

Bum. Bum-bum. 

— Vino şi tu şi ajută-mă să-l Trezim, îi spune Quingaguh tânărului 
sălbatic. 

Acesta îşi prepară colanul de piatră. 

Cerul unduie, pulsând multicolor într-o realitate mai fantastică decât 
orice vis. Tânărul sălbatic îngenunche alături de Quingaguh şi bate cu 
ciomegele de piatră în plexita drumului. 

Şi plexita prinde a hui profund sub loviturile neîntrerupte acum ale celor 
doi sălbatici. 

Burururu rum bum bum, bum bururu rururum! 

Plexita vuieşte adânc de ritmul ascuns al unei inimi cât lumea, care-l 
face pe Oxus să mârâie mai tare, în vreme ce ghemadoşii bat continuu în 
materialul plastic din care ţâşnesc fulgere prelungi, descărcând spontan 
excesul de energie electrostatică în atmosferă ionizată. 

Phreeria auie de pulsaţia plexitei lovită cu ciomegele de piatră ale celor 
doi sălbatici. Şi, de undeva de dincolo de curbura Căpățânii de piatră a 
planetei, ca dintr-o depărtare fără de sfârşit, răzbeşte, întâi vag, sub pragul 
liminal, apoi din ce în ce mai cert, ritmul unui alt inel de plexită înfăşurând 
în chingile de plexită Căpăţâna Titanului de piatră orb şi mut. 

Rum, dhum du dum du dum dhurm. 

— Auzi? strigă Quingaguh, ridicând spre cer fruntea transpirată. Ne 
răspund! 

Un zâmbet de fericire îi încreţeşte ridurile creponate ale ochilor. 

— Ne răspund ceilalţi Kam, de pe cealaltă faţă a lumii! 

În clipa aceea, mârâind, Omul de lemn s-a ridicat, scuturat de spasme, şi 
a prins a dansa. Mai întâi cu mişcări nesigure, clătinindu-se. Apoi din ce în 


ce mai năvalnic, contorsionându-se, străbătut de influxul valului de Cântec. 

Oxus dansează. 

— Aşa! îi strigă bătrânul, trăgând cu coada ochiului spre el şi 
înteţindu-şi loviturile. Aşa. Desprinde-te! Zboară! 

Mugetul tam-tamului de piatră se ridică din coardele de plexită ale 
Capului de piatră, sfâşiind Vălul Maiei. Şi Oxus, cuprins de Qaumaneg, 
dansează. 

Elik! 

Dincolo de Căpăţâna de piatră Mare frământată cu scuipat de quiho de 
ghemadoşii Phreeriei (să vadă cei din înalturi câtă suferință este în Valea 
Decepsion), se ridică din valuri Creasta de Piatră a Căpățânii, Labradorul, 
scăldat în razele soarelui galben, nepolarizat, îşi arată Phreeriile Ţării lui 
Baffinn sub Dorsala Lomonosov ridicându-se asemeni spinării întunecate a 
unui dinozaur până la 7.000 de metri, în înalturi. 

Elik! 

Pe marginea drumului de plexită, fantomele a doi eschimoşi de fum, cu 
ciomege de piatră, bat tam-tam, ridicând până la cer mâinile mari, cu 
palmele negre de lut. Fraţii noştri ghemados de pe Lumea Cealaltă. 

Împrejurul intrărilor în lumea lor de piatră din adâncuri, forfotind într-o 
agitaţie de neînțeles, fraţii şi surorile noastre ghemados de pe Lumea 
Cealaltă! 

Elik! 

Inelul de plexită pulsează neîntrerupt: 

Drururururururu drurururururururum. 

Vălul maiei, sfâşiat, îşi unduie faldurile prin Univers, lăsând cale 
deschisă ochilor, pentru o clipă, până Dincolo, în Informaţia Recesivă. 

De aici, de unde se zbate, traversat de ritmul Cântecului de plexită al 
Căpățânii, de aici, din Valea numită Decepsion, la două mii de kilometri de 

Oxus se ridică peste podişul Rollick-Kenyon, trece peste podişul Yoerg 
şi podişul Dyer, peste depresiunea Shetland în zbor, 

Phreerii, Phreerii de quiho: 

planta-Porţii! alga-poartă 

răsărită de sub apele Oceanului când s-au retras, 


peste dorsala Țării de Foc 

mai departe! spre Nord 

pesteZonele de Conflict Major, 

cu mocirla mlaştinii N, 

mai departe! 

până pe cealaltă parte a Căpățânii, 

peste Ţara lui Boffinn, 

până la Dorsala Lomonosov, 

ca o creastă 

şi mai departe! 

Pante abrupte — ţărmuri mâncate de fiorduri — locuri cândva sub mii de 
kilometri de gheaţă împingând platforma continentală sub apele Oceanului. 

„Ce se întâmplă cu mine?” 

„Nu te teme! Ridică-te, Angekok! Suie-te pe Arborele Lumii până la 
Hila şi adu-i la cunoştinţă suferinţele noastre de aici, din Valea numită 
Decepsion!” 

Cei doi sălbatici bat cu ciomegele de piatră în plexita autostrăzii, cu 
patimă. 

„Suie-te până la Tangri, până la Tangara! Chiar de-ar fi să arzi până la 
cenuşă în zborul tău, chiar de-ar fi să mori şi să ajungi la el fără carne pe 
oase, fără ochi între pleoape, fără gură, fără sânge, fără oase chiar! 
Cheamă-l înapoi pe Ayu-Toyon, care va aprinde iar flacăra din cenuşa stinsă 
a vetrei, care va reface iar oasele şi carnea, şi sângele, şi lumina, şi căldura, 
şi Speranţa! Cheamă-l pe Ayu-loyon! Nu te agăța de cele ale lumii! 
desprinde-te!” 

Imaginile se îngrămădesc împrejur şi anii alunecă printre degete ca 
nisipul plajei pustii a clepsidrei. Vălul Maiei se sfâşie. 

Un val de ghemados pogoară spre sud, străbătând mlaştinile către Terra 
de'l Fuego. Un stol de desdichados latini, zdrenţăroşi, traversează dorsala 
abia ivită din Ocean, către 'Ţărmul Făgăduinţei, către Lumea Nouă a 
Phreeriei, abia zvântată de sorii-reflex cu lumină polarizată. 

Phreeria. Un pământ sălbatic, potopit de algele adâncurilor, adaptate, 
sub radiaţia cosmică mutagenă, la condiţiile de climă şi sol ale noului 
continent: quihico: planta Porţilor către o Lume mai bună: El Paraiso en el 
Nuevo Mondo! 

— Ha sentito el Requerimento! îşi spun între ei ghemadoşii adunaţi în 
turme emigrând tot mai la sud în inima continentului pustiu. 


El Paraiso en el Nuovo Mondo! Una isola muy hermosa. 

Acolo unde Marile Puteri încetează să existe. Acolo unde nu există 
Monopoluri şi Trusturi, Bănci de Credit şi Proprietăţi, Datorii Externe şi 
Import de Capital, Război şi Acţiuni de Descurajare, Arsenaluri şi Societate 
de Consum. 

El Paraiso en el Nuovo Mondo. 

Una isola muy hermosa. 

Tratatul Antarcticii, semnat la Washington la 1 decembrie 1959, 
interzicând crearea de baze militare la sud de paralela 60. 

În Phreerie nu sunt baze militare şi este interzisă depozitarea, 
experimentarea sau proliferarea. 

El Paraiso. 

Schimbul liber de date ştiintifice. 

Trusturile Informundiei nu mai mistifică, în scop propagandistic. 

În Phreerie nu e „război limitat”. 

Convoaiele de ghemados adunându-şi sufletele, seara, împrejurul 
focurilor, să adoarmă, claie peste grămadă, cu zâmbetul pe buze, visând 
Phreeria, el Nuovo Mondo unde, prin hăţişurile de quiho, nu rătăcesc decât 
eschimoşii stabilizaţi de Tratatul din 1995 şi haitele de câini sălbăticiţi în 
hăţişurile fără sfârşit. 

El Paraiso. 

O zi eternă, încălzită de sorii polarizaţi de oglinzile orbitale. 

El Paraiso, spre care poporul de ghemados îşi târâie paşii în exod, peste 
Dorsala de'l Fuego — pământul unde s-au despărţit apele de ape — Izraelul 
Neamurlor. 

Zboară Oyuum! Fii un adevărat Senin, un Bö, un Tadibey. Auzi cum 
cântă Pinga? Aceasta este rugăciunea de Pinga, să-ţi trimită o femeie cum 
n-a mai fost alta, care să te însoţească până la Ayu-Ioyon, Absentul care 
ne-a uitat în ghearele lui Arşan-Duolai al Adâncurilor. 

Du-te şi aminteşte-i lui Ayu-loyon că pe lume e noapte şi frig, că 
soarele s-a stins de când a plecat el, uitându-ne aici, singuri în ghearele 
vicleanului Arşan-Duolai. 

Du-te, Angekok, şi descrie-i suferinţele noastre! 

Spune-i lui Ayu-Toyon că Arşan-Duolai e învingător aici! Că minciuna 
şi împilarea ne-au copleşit! Că noi, Cei Mai Curajoşi Şi Mai Fericiţi, 
suntem mai prejos decât câinii Phreeriei şi decât viermii de pe cadavre! Că 
trudim din greu, dar că roadele muncilor noastre se irosesc în van, hrănind 


bunăstarea oarbă a lipitorilor mlaştinii de mocirlă. Lipitori supte, la rândul 
lor, de păduchi şi căpuşi de lipitori, şi de căpuşi de păduchi, şi de alţi 
vampiri, încă şi nemaivăzuţi, care sunt blestemul neamurilor încălecate. 

Spune-i că am ajuns sau fiare de pradă, sau vite de povară. 

Spune-i că nici nu mai avem voie să ne numim între noi, şi nici nu mai 
suntem OAMENI. 

Că pe Pământ, ceea ce este de prisos şi prisoseşte, suntem noi. Şi că noi 
ne înmulţim şi ne ucidem unii pe alţii. 

Spune-i. 

Spune-i că dintre noi, Cei Mai Buni şi Cei Mai Frumoşi, sunt sacrificați. 

Şi că Răul triumfă. 


Cu şiroaie de picături sărate şi negre scurgându-i-se prin cutele adânci 
ale feţei, Quingaguh izbeşte neîncetat în plexita duruind a autostrăzii, 
ridicând mâinile cu ciomegele de piatră până la cer. 

Sălbaticul cel tânăr, cu trupul tatuat multicolor, bate alături de el în 
plexita sonoră, ridicând mâinile cu ciomegele de piatră până la cer. 

În vreme ce, de Dincolo, de pe Faţa Nevăzută, răspunde, în 
contratimpuri, Reguerimento, Chemarea. 


CAPITOLUL VI FARC 


Camionul a oprit în poligonul de beton de lângă Hangar. Wund coboară, 
ferindu-şi capul de aripa portierei ridicată răsfrânt. 

Abia când ajunge afară îl zăreşte pe Grosmaster, Maestrul de 
Ceremonii, venind către el prin ninsoarea abundentă. 

Grosmaster e urmat de o matahală cu ţeasta lucind de siliu şi metal. 

Undeva, departe, abia răzbind prin ninsoarea deasă, se aude un puls 
neîntrerupt, ca un tam-tam adânc, de dincolo de lume. 

— Grosmaster, se prezintă Maestrul de Ceremonii, strângându-şi 
împrejur, cu un gest reflex, combinezonul autonom larg, cu însemnele 
Zborului pe epoleţi. Adaugă, arătând cu un gest vag spre namila din spate: 
Kregoritip. 

— Wund, se prezintă Magistrul, sec. 

— La dispoziţia dumneavoastră, excelenţă. 

Este imposibil de priceput ce anume poate determina un hirslandez de 
rangul acestuia să se aventureze până aici, deşi, desigur, o asemenea vizită 
onorează... 

Kregoritip, nemişcat în vântul muşcător care învolburează ninsoarea 
abundentă, îşi sticleşte siliul — sticla organică, sticla „cu memorie” şi 
metalele în lumina îndepărtată a reflectorului de la intrarea în Sediu. 

— Să ne grăbim, rosteşte Wund cu voce aspră. Nu am pe mine 
combinezonul cu autonomie şi mi-e frig. 

— Scuzele mele, murmură uluit Maestrul de Ceremonii. Nu mi-a trecut 
prin minte una ca asta... 

Kregoritip îşi desface aripile lungi ale mantalei, făcând paravan înaintea 
vijeliei. Pelerina cu însemnele Zborului se zbate, umflându-se pe trunchiul 
de oţel şi pe braţele desfăcute, apăsată de o forţă teribilă, dar Kregoritip îşi 
urmează calea neabătut, protejându-i pe cei doi până la Sediu. 

Deasupra intrării, pe jumătate îngropat de nea, tronează Semnul 
Ordinului, stilizat indescifrabil — un model de metal, gigantic, mai înalt 
decât patru Verticali. Şi numai luând Semnul drept termen de comparaţie, se 
poate intui amploarea ciclopicei construcţii. 


Semnul Ordinului, cu toată masivitatea sa, abia dacă se ridică până puţin 
sub luminiţele îndepărtate ale primului cat. 

— Şansa, ori, mai exact ne-şansa ca doi Yamana de sticlă să-şi 
interfereze traiectoriile este infinitezimală, rosteşte Wund glacial. 

Lumina roşiatică emanând din pupitrul central se prelinge pe feţe, 
deformându-le. 

— 7,22 x 10%, precizează Kregoritip, cu voce derutantă, multiplă. 

— Zero! precizează Wund, tăios. Zero! 

Grosmaster aprobă din cap. 

— De aceea sunteţi aici. Conform calculelor preliminare, acesta este 
unul dintre punctele posibile de contact. Dar nu va exista niciun contact. 
Depistaţi. Ajutaţi să rămână ceea ce sunt: ghemados. Nimeni. Nimic. 

— La o foarte măruntă diferenţă de variantă, nenorociţii ăştia ar fi 
putut... murmură, parcă emoţionat, Grosmaster. 

— Zero, rosteşte Wund încă o dată, plictisit. 

— Dar dacă... rosteşte Maestrul de Ceremonii, întrerupându-se însă şi 
muşcându-şi buzele. 

Wund îşi îngustează ochii, ceea ce conferă figurii sale aspre o notă de 
viclenie. Simpla vedere a lui Wund făcea să îngheţe sângele-n vine oricărui 
reprezentant al C şi W, fiindcă în spatele fineţii şi diplomaţiei sale îngheţate 
într-o mască de zâmbet fals, se citea săpat cu litere de foc TAUTONIKE! 
Srigătul irupând din miriade de piepturi călite, pe întregul Pământ, din 
Cosmos răspunzându-i ecoul repetat din orbită de quantică galactică în 
orbită de quantică galactică, şi din Metagalaxie în Metagalaxie, de 
populaţiile staţiilor orbitale sau cu autonomie împingând sistemul solar 
până dincolo de orbita lui 
Pluton-cel-la-care-lumina-zilei-ajunge-doar-ca-o-noapte-adâncă-în-care-soa 
rele-de-amiază-nu-este-decât-o-stea-de-mărimea-a-doua-pe-cerul-pustiu, 
traversând Galaxia şi revărsându-se în Fluviul de întuneric ce înconjoară 
Marele Sistem, dincolo de cortina de foc a Quasarilor celor mai îndepărtați, 
quasarilor mai masivi decât milioane şi milioane de galaxii cât cea A 
Laptelui, în care Planeta nu e decât un cristal de siliciu pe plaja Oceanului.’ 

Grosmaster îşi alege cu grijă cuvintele care să dea haină logică Ideii 
sale, formulând-o cât mai prudent cu putinţă. 


— Dacă, spune el, sfidând probabilitatea infimă, totuşi s-ar întâlni — nu 
doi — ci trei Yamana de sticlă? sau dacă s-ar căuta unii pe alţii, 
încunoştiințaţi oarecum de existenţa lor concomitentă spaţio-temporală? Ce 
s-ar întâmpla dacă pentru o zi, o clipă, o unitate oarecare de timp, ar rămâne 
la un loc, adunaţi, trei, patru, sau chiar toţi cinci? 

Wund zâmbeşte, cufundându-se într-o concentrare ironică. 

— Dacă noaptea cea mai adâncă s-ar întâlni la un loc cu miezul de zi, 
răsăritul cu apusul, ceea ce vine cu ceea ce pleacă şi ceea ce a fost cu ceea 
ce va veni mai apoi? 

— Şi, totuşi, insistă Grosmaster, jignit de felul în care era tratat, şi 
totuşi, excelenţă — sunt şi eu un Magister — desigur, nu de talia 
dumneavoastră... 

— Nu eşti nimic, şuieră Wund. Abia acum văd eu cât de nimic eşti... Nu 
eşti nimic, oftează Magister Wund, pe gânduri. 

Lui Grosmaster îi fuge sângele din obraji. 

— Există, totuşi, eclipse şi la ora prânzului, nu?... 

Şi Wund clătină din cap: 

— Nu, mai studiază, dragul meu, geoclimatologia morfologică a 
planetei şi regiunii în care ţi-a fost dat să vieţuieşti! În Phreerie eclipsele nu 
pot surveni la ora „prânzului” niciodată în cele şase luni de zi ale soarelui 
cu lumină nepolarizată. Kregoritip poate demonstra chiar şi unui anti-talent 
în matematică de ce şansa lui 3y este imposibilă, 4 şi 5 ies complet din 
calcule. 

Zece la puterea a zecea la puterea a zecea la puterea minus patru 
reprezintă un ordin de mărime a cărui şansă este mai îngustă decât îi oferă 
spaţiul istoriei materiei în galaxia noastră. 

Şi Grosmaster îşi cere scuze, zâmbind umil şi înclinând fruntea smerit, 
promiţându-şi în sinea sa că, dacă-i va sta vreodată-n puteri să ajute la 
împlinirea unui miracol de probabilitate, nu o să stea nicio clipă la îndoială, 
chiar dacă evenimentul respectiv ar fi urmat instantaneu de sfârşitul lumilor, 
înainte de acesta nedorindu-şi nimic altceva, ca să poată sfârşi fericit, decât 
ocazia să-i frigă o carboavă după ceafă acestui Wund, zicându-i: „iată, 
cretin mic şi obraznic, ce înseamnă cifra ta de Ordinul zece la puterea a 
zecea la puterea a zecea la puterea minus patru, care depăşeşte în 
improbabilitate istoria materiei în galaxie”... 


Undeva, departe, se aude pulsul neîntrerupt al unei inimi de plexită. 

Sub bolta albă a norilor, ninsoarea se prăbuşeşte torențial, 
transformându-se la contactul cu solul, într-o clisă groasă ce se prinde de 
picioare în toltoaşe grele, clefănitoare. 

Lângă îngrăditura de sârmă ghimpată, agitată puternic de vifor, stau pe 
vine trei ghemados ale căror zdrenţe fluturate de vânt par aripile unor păsări 
de cenuşă, străfulgerate din înalt. 

Când frunzele de quiho din preajmă ating, împinse de vânt, sârma 
gardului, prin aerul vânăt se produc descărcări albastre, ionizând atmosfera. 

Quingaguh îşi drege glasul răguşit. 

— De ce insişti să intri aşa, când în FARC nu există niciun fel de 
control. Poate veni oricine, poate pleca oricine. Este întotdeauna de lucru 
pentru fiecare, după pregătire şi după capacităţi. 

Oxus râde scurt, aspru. 

Chestiile astea ţin la nişte ghemados ca voi, dar nu şi la un 
megalopolitan urmărit pentru crimă şi infracţiuni de viol al stocului de 
cifruri de control al populaţiei. 

— Nu înţeleg, spune bătrânul. Nu pot urmări ideile din spatele vorbelor 
tale. 

— Ştiu, zice Oxus, scuturându-şi zăpada de pe umeri. Există şi alte 
modalităţi de identificare. Nu e nevoie să te întrebe cineva de unde vii şi 
cine eşti. Fiecare are un cod — parametri specifici-cifre. Numele sunt pentru 
alde voi, pentru ghemados. Operăm cu ele când ne prezentăm unii altora, ne 
întrebăm şi ne răspundem ce-am făcut, ce-am învârtit, ce ne place, ce vrem. 
Dar, fiecare dintre noi, suntem seturi de cifre într-o memorie. Noi între noi 
ne putem minţi, preface, schimba numele şi identitatea. Dar exprimaţi în 
cifre, numele şi identitățile noastre nu mai pot fi ascunse: Iar eu trebuie să 
intru neidentificat în FARC pentru a-l putea parazita. Înţelegi? 

— În FARC nu-i interesează de unde vii şi ce-ai făcut. Aici pot intra şi 
ghemados urmăriţi şi condamnaţi. FARC este un refugiu. Una isola muy 
hermosa. 

— Rămâne de văzut dacă este precum spui, şi dacă e aşa, n-are nicio 
importanţă cum pătrund eu în FARC. Important este să ajung înăuntru. Dar 
tu de unde ştii cum e acolo? Ai cunoscut pe cineva care a lucrat-acolo? 

Quingaguh surâde blând. 


— Cine intră în FARC nu mai simte nevoia să-l părăsească. Nu pricepi? 
Es una isola muy hermosa! 

— Şi atunci de unde ştii cum e înăuntru? 

— Din prospecte. Uneori cad din cer peste Phreerie cutii de carton. 
Cutiile sunt bune să te încalţi cu ele. Dar în cutii sunt Prospecte cu poze de 
Verticali îmbrăcaţi frumos şi încălţaţi cu ghete de plexită. În Prospecte sunt 
imagini cu turme de ghemados care străbat Phreeria, traversând peste ruina 
monorayului, până la autostrada de plexită pe care vin până la poarta FARC, 
unde pătrund prin L'Apuntamento, şi li se dau haine, şi mănâncă la popotă, 
şi muncesc. Pozele sunt colorate strălucitor şi se numesc Prospecte, şi au 
chenare negre pe care scrie FARC, FARC, FARC. 

— Am înţeles... murmură Oxus. 

— Acolo, în Prospecte, FARC arată cum poate ajunge orice ghemados 
Condor. Oricine poate ajunge Condor. Şi Condorii sunt Liberi. Condorii pot 
face orice. Nimeni nu se leagă de un Condor, care are femeia lui şi care, mai 
ales, are Armă cu care îşi poate apăra oricând Libertatea, impunând-o 
oricui. 

— Eu voi sări peste îngrăditură, spune Oxus. 

— Dacă te atingi de sârme, te faci scrum. 

— Nu mă voi atinge. 

— Cum? 

— Sărind. 

Bătrânul estimează din priviri cei patru, cinci metri ai îngrăditurii. 

— Bine, decide el. Vom sări şi noi. 

— Nu, spune Oxus. Numai unul singur poate să sară fără să atingă 
sârmele. Şi acela doar cu ajutorul celorlalți doi. Eu voi sări. Voi veti intra pe 
unde trebuie. 

Cei trei se privesc în tăcere. Cu tot vuietul viforniței, de undeva, de 
departe, răzbeşte până la el pulsul neîntrerupt al unei inimi de plexită, uriaşă 
cât planeta. 

— Dacă există vreo terminală unde să-mi pot cupla interferatorul 
jockerului am să fac tot posibilul să vă ajut. Dacă nu, va trebui să vă 
încredeţi în Prospectele lor. De fapt, ce înseamnă FARC? 

— Nu ştiu, zice Quingaguh. 

— „F” cred că vine de la „Fabrik”. O fabrică, dar o fabrică de ce? 

Însă cei doi sălbatici nu-i răspund nimic Părul tânărului, învolburat de 
viforul năpraznic, îl biciuie pe Oxus peste faţă cu sârma lui aspră şi udă. 


În sfârşit, decis, îi aşază pe cei doi faţă-n faţă, cu unul dintre colanele de 
piatră transformat în bară. Îşi ia elan, bate cu piciorul pe pragul de piatră pe 
care sălbaticii îl ridică dintr-o zvâcnitură deasupra capetelor şi, înălțându-se 
prin aer, catapultat ca o creatură cu aripi invizibile, se dă peste cap pe 
deasupra îngrăditurii ca să evite atingerea, şi se prăbuşeşte de partea 
cealaltă a ei. 

Când tălpile îi ating lutul clisos, alunecă, şi Oxus ricoşează, aruncat 
tumba de câteva ori înainte de a plonja în mocirlă. 

Cei doi sălbatici îi urmăresc evoluţia şi căderea şi, după o vreme, 
văzând că nu se mai ridică de pe jos şi neauzind niciun sunet, Quingaguh 
întreabă: 

— Eşti teafăr? 

Oxus oftează greu, se mişcă, mormăie ceva, îşi pipăie picioarele, se 
răsuceşte din şold într-o parte şi-n alta, şi până la urmă se ridică, scrâşnind: 

— Cred că da. 

Îşi scoate cipul din buzunarul de la piept al bluzonului din piele de drac, 
răsucit de cădere împrejurul trupului, îşi constată cu atenţie unealta atât de 
prețioasă, dezactivată prudent înainte de a sări, ca să nu cumva să dea de 
bucluc dacă îngrăditura avea senzori electronici şi, până la urmă, convins că 
e în stare de funcţionare, îl activează, declanşând lama interferatorului: 
sclipire de metal organic. 

În secunda aceea, dinspre Apuntamento răzbate un vuiet, şi Oxus, 
strângând lama cip-jockerului şi ascunzându-l cu grijă în buzunar, le strigă 
celor doi: 

— Fugiţi! Faceţi un ocol mare prin Phreerie şi intraţi ceva mai târziu pe 
unde trebuie! 

— De ce urlă FARC? i se păru că aude vocea fără rezonanţă a tânărului. 

— Am alarmat cu cipul sistemul de senzori. 

O luară la fugă, unul către clădirile albe din depărtare, ceilalţi către 
lanul de quiho. 

Zăpada se cerne din slavă şi, de dincolo de vuietul de alarmă al FARC, 
răzbate pulsul unei inimi uriaşe de plexită. 

O felină uriaşă, ucigaşă, pătrunde în FARC, gonind peste mlaştina 
desfundată cu salturi largi. O felină cu ochi incandescenţi şi suflet 
necruţător. 

„Merde!” i se păru lui Oxus că aude din spate vocea fără ecou a 
tânărului sălbatic. 


Oprit o clipă în loc, Oxus priveşte în urmă şi trage cu urechea. Dar nu se 
aude decât pulsul neîncetat de departe şi nu se văd decât luminile postului 
de control alertat, agitându-se de-a lungul îngrăditurii de sârmă ghimpată. 

— Merde! şopteşte Oxus, rânjind crud. 

Condorul mătăhălos cu combinezon autonom negru şi cravată cu ac de 
aur cu diamant îşi şterge faţa transpirată cu batista. 

— Questo es il tuo nombre? 

Când rosteşte cuvintele, scrâşnind, cu voce inflexibilă, din gură i se 
revarsă vălătuci de abur alb. 

— Ghemados. 

Funcţionarul robust ia o mărgică mată şi o depune în amfiteatrul clipind 
multicolor. Deasupra intrării se aprind LED-urile verzui: 

GHE... 

— Poţi intra! 

„MA... 

— A intrat, Jul. Este pe punte, spune Walther aghiotantul. 

..DOS 

Sălbaticul străbate coridorul de recepţie, în vreme ce pe display cifrele 
se înşiruie în rânduri ordonate. 

— Hei, Walther, şopteşte Jul. Ia fă-i semn să stea o clipă! 

Walther bate în peretele de siliu şi-i face semn ghemadosului să se 
oprească. 

Sălbaticul cu păr vâlvoi şi colan grosolan împrejurul gâtului împietreşte 
ca o stană. Suplu, cu trăsături prelungi şi ochi întunecaţi, cu facies 
indiferent, aşteaptă. Blana i se învolbură împrejurul capului ca o coamă 
fantastică, roşie şi zburlită, de fiară. 

— Vino să vezi! îi suflă Jul lui Walther. 

Condorul se opreşte nedumerit. Pe monitor, în dreptul greutăţii 
corporale, cifrele displayului se şterg, se aprind, se şterg iar, nehotărâte 
parcă între 50, 70 şi 95. 

— Cam multe defecţiuni în ultima vreme, trage Walther concluzia. Ieri 
alarmă falsă. Azi porcăria asta. Se întâmplă ceva cu Memoria Centrală. 

Decizându-se, monitorul afişează greutatea: 61,500. Înălţimea 1,80. 
Harta papilară. Puls. Miros specific. Structura cromozomială. Grad de 


contaminare (x 20 000). Cazier. Numele standard identificat AVALOR. 
Locul naşterii: Esland. Vârsta 30. 'Transfug. 

Computerul de control populaţional din Esland confirmă identitatea, 
recunoaşte persoana identificată şi acordă Extrădarea. 

— Părea ceva mai gras... mârâie Walther. 

— Ghemadoşii ăştia au o construcţie foarte derutantă, îl aprobă Jul. 
Dacă ar fi fost să ne luăm după aparenţe, AVALOR ăsta părea mai degrabă 
luptător ucigaş decât simplu escroc. Şi, totuşi, asta este. Computerele nu 
greşesc niciodată — ştiu ele mai bine ce se ascunde în spatele aparenţelor 
fiecăruia. 

Cu mers elastic, cel identificat şi recrutat în Apuntamento părăseşte 
Coridorul de trecere. O felină uriaşă, ucigaşă, pătrunde în FARC pe Puerta 
Decepsion cu numele de AVALOR. 

Undeva, mult mai departe, înaintea sa, un alt ghemados identificat drept 
SALERNO TRAPEZ, escamotor la staţia automată ENTHALPA, confirmat 
şi extrădat de staţie (mai cu seamă că era dat dispărut de mai bine de trei 
ani), merge către Hangar într-un ritm mult mai lent decât tânărul tatuat 
care-l urmează, şi de către care va fi ajuns din urmă la intrarea în Colonie. 

Şi altundeva, şi mai departe înaintea lor, la un automat de dueluri al 
terminalei popotei din sectorul Escudero, Oxus extrage lama de metal 
organic a interferatorului din fanta de intrare, stingând imaginea de 
ansamblu cu autostrada de plexită pe care doi ghemados sălbatici înaintează 
către schelele şantierului, dincolo de care, în trepte concentrice din ce în ce 
mai înalte, se ridică paralelipipedurile alburii de beton-siliciu elastic ale 
Coloniei din jurul Hangarului. 

Relaxat, Oxus îşi trage aproape platoul încărcat cu preambalate şi se 
apucă să mănânce cu poftă. Zoaiele i se scurg pe la colţurile gurii, de pe 
bărbie, pe piept. 

— După două săptămâni în care n-ai pus în gură decât iarba aspră de 
quiho, mâncarea caldă este o binecuvântare, chiar dacă mirosul şi gustul 
lasă de dorit. Zoaie calde. Zoaie bune. După ce te vei sătura, va trebui să-ţi 
faci rost de ceva mai acătării de îmbrăcat decât zdrenţele unor nădragi de 
piele sintetică decupaţi cu interferatorul deasupra genunchilor şi giacăi din 
piele de drac. Oricum, pe-aici nu-i cea mai recomandabilă vreme pentru 
tălpici de plexită. Şi, după o baie la spălător, vom căuta dormitoarele cu cele 
mai refuzate femei din Colonie. 


Gândindu-se la cei doi sălbatici încă goi, care în clipa asta mai băteau 
încă drumul prin ninsoare, pe Oxus îl străbătu un fior. 

Cei cu experienţă bogată îşi aleg întotdeauna femeile ocolite de 
băştinaşii Coloniilor. Acestea sunt cele mai grozave. Numai un idiot de 
băştinaş tradiţionalist şi îngrădit de tabuuri şi ritualuri stupide este în stare 
să lase aceste flori să se ofilească solitare, îngrămădindu-se ca tembelii pe 
vedetele zilei, sătule şi apeltisite ca sacii de dormit. 

Până la femeile lor calde, rezervate de Oxus, cei doi ghemados mai 
aveau, însă, de străbătut tot drumul până la Colonie, prin ninsoare, 
rumegându-şi quihoul lor nesăţios şi fără gust, lipsit de calităţi nutritive, dar 
care te ţine pe picioare până te topeşti de viu, cu totul. 

Lasă că o să vedeţi voi ce viaţă se poate duce, ca fantomă, parazitând 
FARC! 

În vreme ce ăia or să caute până le-o veni ameţeala pe sinior AVALOR 
şi pe mister SELERNO TRAPEZ, de-o să se nedumerească tot echipajul de 
Control Statistic în care încurcătură de maţe de plastic au putut să dispară 
doi ditamai ghemados! 

Dar, fiindcă tot veni vorba, ia zi, puişorule — hai, fii sincer, că eu nu te 
torn nimănui! — cum mama dracului poate cântări o matahală ca tine doar 
39 de pfunzi, cu tendinţa vizibilă de a mai scade chiar ceva dintr-înşii? Fii 
sincer, nu-i aşa că erai pe cale să-ţi iei niţel zborul? 


6 viziune poetică de morfologie cosmică necorespunzătoare cu datele reale ale 
astronomiei. (n.a.) 


CAPITOLUL VII FABRICA ARC ŞI 
COLONIA SA 


Oxus se simţea în lagărul FARC mai la-el-acasă decît oricare dintre 
autohtoni. Îşi alesese adresa de recepţie a celei mai slab-cotate „sub 20” din 
topul Căminului. Astfel nimerise peste „Startwan — golaveraj zero.” 

Golaveraj zero? Auzi tu, golaveraj zero la 17 ani! (Ce soi de idioţi or 
mai fi şi ăştia de pe-aici? Sau, cine ştie ce naşparlie o fi duduia asta ocolită 
de toţi! Trebuie păstrată oarecare circumspecţie... golaveraj zero... 

Titulatura pompoasă de „rezervă” era absolut improprie dulapului în 
care se ascundea Startwan. Lungimea 1,85, lăţime 2, înălţime 1,90. Ceea ce 
nu era capitonare, era masă rabatabilă şi closet rabatabil (ambele accesorii 
în poziţie operativă la momentul pătrunderii lui Oxus în încăpere). 

Juna Startwan trona pe o pernă cubică, preocupată intens de un display 
(desigur, rabatabil şi el). 

La auzul declicului uşii, fata ridică ochii întunecaţi exprimând o uluire 
totală. 

Startwan era, într-adevăr, cea mai anostă făptură de sex feminin din tot 
FARC. Slabă şi lungă, cu părul asemeni crizantemei, cu ochi de noapte, 
mult mai mică în vârstă şi mai nesemnificativă decât ar fi trebuit. 

Golaveraj zero! 

Pe display curgeau rânduri compacte de informaţie epurată de 
redundanţă. Nici măcar documentaţie tehnică — „fotografiază? Oxus cu 
coada ochiului afişajul — asta trebuie să fie ceva de genul filozofia ştiinţei, 
sau ştiinţe fundamentale dacă nu şi mai rău: sociomatică sau probabilistică 
statistică operaţională. 

Văzând că Operatorul de Flux intrat îşi aruncă în fundul încăperii 
rucsacul, strecurându-se pe uşa „rezervei” ferindu-şi capul de tavanul jos, 
Startwan îl întrebă neliniştită: 

— N-aţi greşit adresa? 


Oxus o studiază cu ochi critic şi ajunge la concluzia că, făcând 
abstracţie de amănuntele nesemnificative, Startwan aduce, oarecum, cu 
„mama” sa cea mai mică. Dacă ar fi avut formele ceva mai rotunde... 

— Sunteţi proaspăt sosit în FARC? 

Oxus aprobă, încântat de perspicacitatea golgeterei zero. Răsuflând 
adânc, Startwan începe să-i explice, cu voce plată, împingând discret tronul 
cu vârful piciorului în lăcaşul său: 

— Aţi fost orientat de ordinatorul de recepţie în mod automat la cea mai 
apropiată adresă de cod impară. S-a comis o eroare cu dumneavoastră. 
Spuneti-mi codul personal, vă rog, şi am să apelez recepţia să acorde 
re-distribuirea în funcţie de opţiunea pe care o veţi exprima. 

— Eşti cum nici nu mă aşteptam mai bine, îi zâmbeşte Oxus, degajat, 
trântindu-se la picioarele ei, direct pe „canapeaua” duşumelei capitonate. 

Startwan se crispează, trăgându-şi sub ea picioarele. 

— Fii liniştită, nu-i nicio greşeală, se întinde Oxus pe spate, punându-şi 
mâinile sub cap şi privind-o intens, să se deprindă cu înfăţişarea ei. Am ales 
adresa ta în cea mai deplină cunoştinţă de cauză. Doar că nu ştiam cum 
arăţi, fiindcă am făcut comanda de la Popotă şi nu puteam cere portretul sau 
legătura directă pe monitorul de-acolo fără să stârnesc suspiciuni şi să 
încarc traficul de flux cu date suplimentare despre noi. 

Startwan se foieşte pe perna ei cubică şi oftează, descumpănită, dacă nu 
chiar nemulțumită, cine ştie... 

— Ai făcut o alegere greşită, spune, privind estimativ la bărbatul lungit 
alături. Deşi, zâmbeşte ea, îmbujorându-se, trebuie să recunosc faptul că 
eşti cel mai grozav tip care s-a rătăcit în vizuina mea de când mă ştiu. 
Know-how nu mi-au mai călcat pragul. Ceilalţi care-au mai nimerit aici 
erau sau de pe la construcţii, sau străini îndrumați automat de recepţie „pe 
căi greşite”. Strâmbau din nas de cum dădeau cu ochii de mine, refăceau 
comanda şi se cărau, fericiţi că totul se termină curat şi fără complicaţii. 

— Iar tu rămâneai cu buza umflată! izbucneşte în rîs Oxus, plesnindu-şi 
genunchii cu palmele. 

— Nu, îl contrazice Startwan, reţinută. lar eu... răsuflăm uşurată. 

Oxus o fixează cu o mină de neîncredere în priviri. 

— Ai probleme de adaptare?... 

— Nu, zice Startwan. Sau, da! Da, am probleme de adaptare! se decide 
ea, roşind. Prefer... îmi place... ştii, fiind singură... 


— Ei, zice Oxus, ridicându-se în capul oaselor ca să ajungă să-i prindă 
ceafa cu mâna, ei, fetiţo, va trebui să faci un efort şi tu, vom face un efort 
amândoi, va fi greu, dar, până la urmă... (Oxus schimbă tonul serios şi grav 
cu unul cald, prietenos) sper că ai să te obişnuieşti cu gândul că mă vei avea 
musafir foarte multă vreme, de azi înainte. Fiindcă am de gând să-mi fac 
bârlogul în vizuina ta! (decide el cu o hotărâre de nezdruncinat). 

— Bine, oftează Startwan. [i-o cedez. Deşi mă cam obişnuisem în 
rezerva asta. Stau aici de când aveam şapte ani... 

— Nu, o întrerupe Oxus blând, mângâindu-i conturul feţei lungi şi fără 
sclipire, exprimând nostalgia unei suferinţe lăuntrice adânci. Eu nu am 
nevoie de „vizuina ta”, m-ai înţeles greşit, eu am nevoie de tine în vizuina 
proprie. Înţelegi? 

Startwan ridică sprâncenele uluită: 

— Încalci legile ospitalităţii, spune ea. Ştii că în Colonia FARC?... 

— Cunosc legile, mârâie Oxus, agasat, ridicându-se şi făcându-şi loc 
lângă Startwan pe perna cubică. Pari o fată deşteaptă. Ce studiezi aici? 

— Historimatică, zice fata, clasând grăbită tema şi branşând la 
emisiunea circuitului intern. 

Pe ecran apare imaginea standard de la mare înălțime. Amfiteatrul de 
blocuri cenuşii, compacte, de beton-siliciu elastic, coborând până la Favelas 
şi Şantierul de Construcţii din preajma Hangarului cu gură întunecată, 
mascată de o imensă foaie de pânză cenuşie. 

— Dacă vrei să te ascunzi de mine, e dreptul, tău, ascunde-te fără sfială. 
Deşi mie mi se părea, mai degrabă, un studiu de antropometrie statistică şi 
comparată decât unul de Historimatică. Dar, precum ţi-am mai spus, treaba 
ta! Te poţi ascunde de mine fără grijă. Sunt discreţia întruchipată. 

Startwan îşi pleacă ochii. Are gene lungi, arcuite. 

Oxus surprinde un tremur de încordare în trupul prelung, care se poate 
ghici osos pe sub combinezonul autonom prea lung. 

— Sunt convins că dacă ai avea şi tu un cip-jocker, ai prefera, ca mine 
dealtfel, să rătăceşti prin apartamentele vecinilor din Cămin. Sau prin 
întregul FARC, zice Oxus, scoțând cipul şi declanşându-i lama 
interferatorului, s-o acupleze în terminala monitorului. 

— Aşa, fără cip şi fără experienţă, încerci să-i înţelegi pe ceilalţi din 
studiile astea seci de antropometrie şi, prin ceilalţi, să te înţelegi pe tine 
însăţi, nu? Asta-i problema ta numărul unu... şi e firesc să fie. Numai că noi, 
cei de prin Colonii, ne-am dezvăţat de tot ceea ce e firesc. 


Startwan tremură de-a binelea. Oxus cuplează interferatorul şi solicită 
codurile câtorva apartamente. Mai întâi nu găseşte decât femei duelându-se 
pe displayuri şi repetitores studiind Jocul Festiv. Apoi trece printr-un 
apartament gol, probabil nefolosit, fiindcă mobila se rezumă la terminala 
displayului cu senzorii „adormiţi”. 

În sfârşit, Oxus dă peste ce căuta: „apartamentul” unei Campioane de 
top. Tipa tocmai se distra grozav cu doi parteneri competiţionali. Era 
veselie mare... 

— Oho! râse Oxus. Am nimerit într-un apartament de înaltă clasă! Fii 
atentă ce şcoală au! 

Startwan, cu ochii înotând în lacrimi, îşi muşcă buzele. Izbucneşte 
furioasă: 

— Cine mai eşti şi tu? Unde lucrezi şi ce învârţi? Eşti Inspector, sau ce 
naiba eşti? 

Oxus o cuprinde pe după umeri cu mâna. 

— Tu ce faci, cu ce te ocupi? o întreabă. 

— Lucrez la Implementare! se smuceşte Startwan, aruncând scântei din 
priviri. Cine-ţi permite să încalci legile ospitalităţii? Foloseşti pe teritoriul 
Coloniei o chestie ca asta (arată ea scârbită cip-jockerul), încalci legea cea 
mai elementară a Discreţiei... 

— Da, recunoaşte Oxus, blazat. Sunt un parazit. Hai, dă alarma! Hai, fă 
gălăgie! La tine în rezervă a pătruns un parazit, o „umbră informaţională” 
care profită de munca tuturor, parazitând Colonia cu un translator-fals, 
încălcând legile! Hai, curaj! Dă-mă-n gât! Şi, scrâşneşte el, o să rămâi aici, 
singură, până o să te apuce bătrâneţile! 

Startwan îl priveşte, perplexă. 

— Nu glumeşti? 

— Cu ce, cu „bătrâneţea”? o întreabă Oxus, fără patosul retoric de mai 
înainte. 

— Nu... cu „parazitul”, „fantoma informaţională”, translatorul-fals... 

— Tu nu vezi? îi întinde Oxus cipul. 

— Ce chestie... murmură Startwan, studiind instrumentul cu prudenţă şi 
înapoindu-i-l, parcă temătoare. N-am crezut ca aşa ceva poate exista cu 
adevărat. Adică... nu-mi închipuiam că poate avea cineva curajul să comită 
asemenea... crime... Lasă-mă, te rog, să mă uit mai bine la tine. 

Se privesc, ochi în ochi, de aproape, de foarte aproape. 

— Miroşi grozav, îi şopteşte Oxus, trăgând-o spre el. 


Când buzele li se ating, Startwan se fereşte, ca trezită dintr-o vrajă, 
împingându-l cu degetele zgârcite, convulsiv, în piept. 

— Lasă-mă, îi şopteşte, întorcându-şi capul. 

— Poţi vorbi tare, îi spune Oxus. Nu suntem urmăriţi. Monitorul, l-am 
programat să redea, pentru Controlul de trafic, scena pe care a înregistrat-o 
ieri. Uşa e blocată. N-are nimeni treabă cu noi. 

— Poate, dar de iubit... să fie clar, nu! Ai înţeles? 

— Da, răspunde Oxus calm. Am înţeles. E clar. O să ne ţinem în braţe la 
noapte (nici nu ştii ce grozav este să dormi îmbrăţişat!), o să ne frecăm, dar, 
la o adică, nu! Niciodată. Orice altceva, dar asta nu! 

— Să te ia dracu'! izbucneşte Startwan în râs. Eşti un ordinar! 

— Nu! continuă Oxus, neafectat, cu seriozitate şi trăire. Niciodată. Mai 
bine... orice! Fiecare, în colţul lui... 

— Nici pe simulatoare n-am pomenit pe cineva atât de ordinar ca tine. 
Eşti mârşav! 

— Da, o aprobă Oxus, cu convingere. Şi eu, uneori, mă mir de mine. 
Aşa e! 

Când râde, Startwan îşi îngustează ochii şi, deşi figura capătă o notă 
extrem de expresivă, ochii-i rămân trişti, stranii, adânci, tragici, asemeni 
ochilor „mamei” celei mai mici, din îndepărtata tinereţe a lui Oxus. Un 
fluture-de-lumină îi joacă pe dinainte, şi o crizantemă plângând cu lacrimi 
de sânge din găvanele goale, sub faldurile unui baldachin de nylon alb, la 
adresa de cod a Ordinului cu numele Oxus, anulat în Esland la data... 

Două feline uriaşe bântuie Colonia. 

ALTITUDINE 600. VITEZA 23,5 x 102. PLAFON DE NORI. 
ATMOSFERĂ DE LICHID VÂSCOS. CON DE PLEXITĂ - CUPOLĂ 
CU DIFERENŢA DE UNGHI DE REFRACȚIE DISTORSIONÂND 
EMISIA. 

Phreeria se întrerupe la marginea inelului de plexită. Quiho şi plexită. 
Pulsul neîncetat de departe zvâcneşte sub plafonul de nori, amplificat ca de 
o cupolă. 

ALTITUDINE 500. VEDERE ÎN PLAJA SPECTRULUI SONOR ŞI 
ÎN GAMA DE LUMINĂ NEAGRĂ. PLANARE OBLICĂ. PARAMETRI 
CARTEZIENI BC x ZK. 


— A, iată şi băieţii! strigă cea cu păr blond şi riduri fine încreţindu-i 
colţurile pleoapelor. 

— Intraţi, intraţi! spune cealaltă, mai înaltă şi bine proporţionată, cu 
profil rotund şi zâmbitor, împingând la o parte braţul articulat şi mobil al 
displayului terminalei pe care se străduiau să reia Ludus Solemnis, fără a 
înţelege niciuna mare lucru din el. 

— Ăştia au picat chiar acum din phreerie, şopteşte Bati, cea blondă, 
către cealaltă. 

— La ce secţie veţi lucra? încearcă Rial să înnădească o discuţie. 

Pentru un cunoscător, ceea ce nu e cazul, desigur, cu niciunul dintre cei 
doi ghemados din prag, veselia excesivă a celor două fete ar fi fost proba 
sigură a singurătăţii şi tristeţii lor reale. Dar fetele Coloniei FARC sunt 
complet altceva decât femeile Phreeriei, mirosind îngrozitor şi târându-şi 
după ele odraslele băloase, predispuse, ca şi mamele lor, să-şi facă mereu şi 
oriunde nevoile. Bati şi Rial îşi purtau trupurile acoperite cu 
combinezoanele autonome sclipind şi bluze ornamentale cu volane. 

Bătrânul spune că îl cheamă Quingaguh, iar el — arată spre tânăr — n-are 
niciun nume, aşa că spuneţi-i cum vreţi... 

Bati se apropie să-i examineze tatuajul complicat şi multicolor. 

— Fantastic! exclamă entuziasmată. Ce mască! 

— Interesant, aprobă Rial, care se apropie şi ea. Colanul din ce e făcut? 
întinde ea mâna către colanul de piatră. 

— Nu-l atinge! strigă Quingaguh. 

Dar era prea târziu. Rial ţinea deja în mână veriga de piatră elastică, 
întorcând privirea nedumerită. 

— Prea târziu... murmură Quingaguh. 

Fata zâmbeşte blând, cuprinzând cu mâna trupul gol al tânărului. 

— Ce frumos... şopteşte ea. Şi cât durează jocul ăsta? 

— Până la moarte, răspunse bătrânul ursuz. 

Cealaltă fată trage o ochiadă spre ea şi izbucneşte-n râs. 

— Fie precum spui, răspunde Rial, fără să clipească. Tânărul Yam îi 
ridică bărbia cu vârful degetelor. Şi când ochii verzi ai fetei se cufundă în 
ochii tânărului, Rial se simte cuprinsă de o ne-mai-simţită niciodată până 
atunci linişte şi împlinire, dureroasă şi grea ca sânii nesupţi ai lăuzei. Rial 
înţelege că viaţa ei de până acum nu mai reprezintă nimic, şi că, printr-un 


gest simplu, a pătruns în altă lume, cu alt trup şi alţi ochi — o lume 
înfricoşător de aspră şi nemiloasă, crudă şi tragică, dar în care ea nu mai era 
singură, aşa cum fusese până acum şi nu avea să mai fie niciodată. Alături 
de bărbatul acesta sălbatic — o felidă uriaşă, ucigaşă — venea către ea din 
adâncuri imemoriale Phreeria, cu lanurile de quiho şi cu sacrificiile ei 
necruțătoare. O forţă titanică, o inimă îngheţată, de piatră vie, bătea de azi 
înainte şi pentru ea, pentru cea care fusese mărunta Rial, şi care nu mai era 
decât o particulă infrasocială, infraatomică, pulsând la unison cu Marele 
Întreg. 

Lacrimile mari îi umplură ochii dintr-odată, şi Rial plânse, într-o clipă, 
toată durerea dintr-însa, rămânând după aceea uscată, ca de lemn, o jucărie 
în spatele căreia, dacă ai fi privit prin fereastra irişilor goi, ai fi zărit o felidă 
uriaşă, ucigaşă, galopând cu salturi nesfârşit de lungi peste algele de quiho 
ale unei Phreerii cât o ţară, cât un continent, cât o Planetă, cât Universul. 

— Bun venit! i se pare că aude glasul tânărului, mai volatil decât eterul, 
cuvântând cu ea pe limba spiritului pur, descărnat de mocirla impură a 
FARC, şi a mlaştinii N, şi a trupului, cândva numit Rial, de azi înainte 
Nimeni. 

Bun Venit. 

Vocea de departe rezonează peste o crevasă de spatiu şi timp. Şi Rial 
răspunde: 

Bine te-am găsit, dragul meu. 

— Ce ai, eşti nebună? o întrebă Bati, în şoaptă, dar când colega ei îşi 
întoarce privirile către ea, Bati încremeneşte, ne-mai-recunoscând-o. 

Oxus o ţine în braţe pe Startwan, urmărindu-i alintările nelalocul lor la o 
făptură de talia ei. 

— Lucrând la secţia ta de Integrare nu ţi-a venit niciodată ideea să-ţi 
faci un cip-jocker? 

— Habar n-am în ce constă cip-jockerul ăsta. 

— E un traducător. Un prelungitor care mimează etaje cu prioritate. 
Generaţia a şasea şi jumătate, aproape kiborg. În spatele cip-jockerului stă 
un ghemodou, escrocul informaţional, parazitul. Adică eu, Oxus. 

— Încântată de cunoştinţă! 

Oxus o priveşte rânjind. 


— O să convieţuim bine împreună. 

— Da? Şi dacă, într-o bună zi, un alt nebun ca tine o să dea buzna aici? 

Oxus devine serios. 

— Adresa ta de cod este blocată. Peste câteva ore, când ultimele fluxuri 
de inducţie îşi vor amortiza ciclurile histerezis în memoria Centrală, vei 
înceta să mai exişti, cu anexa acestui corp al clădirii Căminului cu tot. 
Atunci vei deveni un ghemodou. 

— Am auzit că pe la unele femei se mai fac şi repartiţii multiple... 
glumeşte Startwan. 

— Da, confirmă Oxus. La cele vizitate de protipendadă. Dar eu sunt un 
simplu Ordonator de flux. Iar posesiunea în comun începe doar de la nivel 
republican. Ai auzit de Platon? 

— Nu, recunoaşte Startwan. 

— Atunci n-ai cum să pricepi. Sexul este o problemă minoră, în 
Criptocraţie. Posesiunea este de castă. Pentru o femeie este cea mai mare 
onoare să fie promovată la nivel superior de generalizare. Atunci ea este 
socotită „castă”. Ce-şi poate dori mai mult? Dar rolurile astea înalte, 
Castaliene, nu-s de nasul uneia ca tine, cu golaveraj minus unu, în clipa de 
faţă. 

Startwan îşi puse, zâmbind, capul pe pieptul lui. 

— Câte ore se lucrează la secţia de Integrare? 

— Patru. După aeeea urmează activităţile de reglare de ton, ca să ne 
protejăm vederea. Acuitatea scade cam în jurul vârstei de 22. 

— Şi atunci? 

— Mutate pe munci mai uşoare. 

— Aha! exclamă Oxus edificat. Aruncate la gunoi. 

— Nu. Promovate. 

— Da. Aşa se spune. 

Startwan îl priveşte cu ochi mari. 

— S-ar putea să ai dreptate. Mecanismul de promovare al Coloniei este 
destul de derutant. Înainte de fiecare promovare, eşti întâi destituit, 
retrogradat, tras la răspundere. Dacă te aperi, eşti ras. Dacă îţi însuşeşti 
săpuneala şi te înjoseşti, în raport cu cât te-ai tăvălit, cu atâta urci mai sus, 
după aceea. Dovezile de bună credinţă... Ori, în felul ăsta, nimeni nu-şi 
poate da seama dacă o cădere este definitivă sau e o promovare. Toţi cred că 
a fost o promovare, şi când colo... 

— Cine lucrează în Şantier? Cine stă în Favela? o întreabă Oxus. 


— „Promovaţii”? propune Startwan. 

— Ar fi şi asta o „promovare”, nu? 

Startwan rămâne cu privirile în gol. Apoi se cutremură: 

— Să montezi vreme de zece ani cipuri până orbeşti, ca să fii 
„promovat” în mocirla Şantierului de Construcţii... 

— Să montezi zece ani cipuri şi să nu-ţi procuri un cip-jocker. Da. 
Groaznic... 

Startwan râde acru. 

— Arată-mi şi mie cum e făcut. De acord? 

— Da, de ce nu. O să te învăţ o sumedenie de chestii. Doar n-o să te las 
cu golaveraj zero într-o vizuină ca asta... răspunde Oxus, zeflemitor. 

— De ce-ţi baţi joc? întreabă Startwan cu un aer de reproş. 

— Nu-mi bat joc. Glumesc, răspunde Oxus, ridicându-se. Trebuie să 
caut pe cineva. 

Îşi cuplează interferatorul. 

— Nu mai e timp, spune Startwan. De altfel, şi eu, trebuie să mă 
pregătesc... Ne vedem peste o săptămână. 

— Ce zi e azi? o întreabă Oxus, aplecat peste monitor. 

— Duminică. Week-endul s-a isprăvit. De azi înainte nu mai ai decât un 
singur drum de făcut: să-ţi procuri şi tu un cip-jocker. 

Scoate interferatorul din Intrare, şi se întoarce spre ea. 

— Vino să-ţi arăt despre ce e vorba. 

— N-avem timp, suspină Startwan, săptămâna începe... 

— Ai încredere! Este timp suficient! Ține asta! îi întinde el o frunză de 
quiho. O să dilate percepţia timpului. 

— De unde o ai? întreabă Startwan, întorcând frunza de quiho între 
degete. 

— Treaba mea, răspunde Oxus. Tu rumegă quihoul şi fii atentă la 
cip-jocker. Dacă te grăbeşti, avem vreme să contribuim şi la creşterea 
golaverajului tău la minus doi, ce zici? 

— Fir-ai să fii! surâde Startwan, desfăcând cipul pe axa longitudinală. 
Mamă, ce piese! exclamă, uluită. Pluri integrate din astea nu găseşti decât 
între paralelele 45. Cu ce-o să le pot înlocui? În secţia noastră nu folosim 
decât cipuri compacte tu-sri-for-sevăn şi tu-tu-sixti-uan. 

— Cu agregate poli-pluri şi cu două giga. Ce se fabrică în fabrica asta a 
voastră? Ce înseamnă FARC? 


— Habar n-am. Ar putea fi un centru de control climatologic dirijat. 
N-ai văzut cum se strâng norii, cum ninge şi plouă tot timpul... 

— De când eşti pe-aici n-a fost niciodată senin? 

-Ba da.. Este şi senin uneori, dar pentru scurtă vreme, şi atunci nu avem 
voie să părăsim locurile de muncă. 

— De ce? 

— Nu ştiu. 


Două felide uriaşe bântuie FARC. 

Personalul se înghesuie în puhoi compact spre intrările platformelor. 
Colectaţi de pe străzile platformelor superioare, Verticalii sunt distribuiţi 
selectiv la atelierele şi secţiile interioare ale clădirii. Înghesuindu-se printre 
femeile şi bărbaţii mişunând în aşteptarea coborârii platformei din înalt, 
Startwan percepe un puls îndepărtat, ca o inima care ar bate în ceața albă 
groasă. Se lipeşte, în trecere, de trupuri. Aspiră mirosurile trupurilor. Ca 
întotdeauna, de zece ani încoace, de când populează Colonia. Dar cu zece 
ani înainte fusese încă prea mică să înţeleagă... 

Ca întotdeauna, şi totuşi altfel. 

Percepe altfel trupurile. Mirosurile. Gesturile. 

Cu zece ani în urmă se retrăsese în vizuina ei, din care abia azi ieşea cu 
adevărat, pentru prima dată. Zece ani fusese moartă, oarbă, surdă, Doar 
faţadă. Doar perete mort, dincolo de care, în vizuină, o vieţuitoare tremura 
de frică. O viaţă închistată. Un chist, aia fusese ea din ziua în care asistase 
la banchetul Condorilor însângeraţi, pe leşul celei căreia ea îi fusese 
repartizată drept „fiică”. 

Se retrăsese în cotlonul ei, din care nu mai dorea să iasă niciodată. Nu 
simţea nevoia să mai evadeze din liniştea lui tristă, din siguranţa pe care i-o 
inspira. Acolo era lumea ei în-afară-de-lume, pe care o găsise la început 
mobilată doar cu o terminală, şi pe care şi-o amenajase apoi singură, 
capitonând planşeul de beton şi pereţii, montându-şi masa şi dependinţele, 
asigurându-şi o autonomie cvasi-imposibilă, de femelă cu golaveraj zero, 
care nu iese niciodată, nicăieri şi care-i evită pe toţi. 

Zece ani nu a fost decât o anexă a unui spaţiu inutilizabil, pentru ca, 
dintr-odată, pe neaşteptate, să dea buzna peste ea un parazit cu un 
cip-jocker şi să o scoată de-a binelea din realitate, din lume, într-o evadare 


inversă: nu către lumea înconjurătoare, ci către sine însăşi, asemeni 
extracţiei unui nerv dintr-o alveolă, târâtă, aproape fără de-voia ei, într-o 
aventură ilegală (vai, cât îi e de frică!) şi metamorfozând-o dintr-un 
embrion, dintr-un chist împietrit în betonul Căminului, fără ştirea nimănui 
şi fără ca vreunul dintre semenii ei, care o ignoraseră atâta vreme, dintr-o 
femeie cu golaveraj zero, invizibilă, într-o femeie cu grolaveraj minus doi. 

Vai, cât îi este de frică! 

Dar e fericită. 

Se simte puternică. 

Totul şi-a schimbat dimensiunile, şi forma, şi înţelesul. Piept în piept cu 
bărbatii şi femeile de pe platformă, îi simte altfel, îi percepe altfel, 
schimbaţi. Dintr-o dată au căpătat o noimă. Şi-au schimbat rosturile. Până şi 
moartea violentă a femeii aceleia, de demult. Totul este mult mai important 
şi mai grav. 

În vizuina ei o aştepta Oxus, cu cip-jockerul şi cu mâinile lui care 
mângâie formidabil, descoperind-o, scoţând-o din neant: o Lume Nouă, o 
Terra ignotta, o Terra de'l Fuego. Una isola muy hermosa. 

Oxus. 

Escrocul. 

Ghemodou. 

Şi Startwan înţelesese că nu se va mai putea despărţi niciodată de el, cu 
cip-jockerul lui cu tot. Că o să-l urmeze pas cu pas, ca un câine. Că o să 
ronțăie quiho cu el. Că o să-i păzească somnul agitat, de tâlhar, prin 
apartamente ocupate ilicit, că o să stea lângă el, supusă, când se va tăvăli cu 
cine şi cum o să aibă el chef, liber şi nebun cum e, fir-ar să fie! cu 
golaverajul ei minus doi cu tot: şi cu frunzele lui de quiho de cenuşă pentru 
care riscau amândoi, în mod absolut demenţial, o viaţă întreagă (foarte 
scurtă, dar întreagă) de Şantier de Construcţii la Hangar, şi de Favela, dacă 
ar fi fost descoperiţi! 

Îi vine să ţopăie de bucurie! Şi orbecăind prin mulţime, se pomeneşte 
drept în braţele unui sălbatic în pielea goală, tatuat şi doar cu mănunchiuri 
de quiho pe coapse şi la încheieturi, o matahală cu un colan gros şi 
butucănos spânzurat de gât. 

„Ăsta de unde o mai fi apărut?” se întreabă Startwan, făcând un pas 
înapoi. 

Sălbaticul are laţe roşii, învâlvorate ca o aureolă împrejurul căpăţânii 
masive. Ochii i se aprind, însângeraţi. 


Ce o fi căutând ghemadosul ăsta complet sălbatic într-o fabrică 
ultramodernă? Cum de i se permite să se prezinte aşa la post? De ce nu i-au 
dat ceva să se îmbrace şi el, ca toţi Verticalii de aici? 

Trupul musculos degajă miros acru de transpiraţie şi aromă greţoasă de 
quiho. 

Ochii aprinşi o fixează pe Startwan, care simte cum rezistenţa trupului îi 
cedează sub o apăsare care o striveşte. Cei din jur o împing, şi moleşeala 
urcă înnebunitor şi fierbinte dinspre viscere. 

Cu un gest instinctiv ridică mina spre fruntea transpirată. 

Degetele-i sunt umede. 

E udă leoarcă. 

Răsuflă sacadat. 

Buzele, muşcate până la sânge, o ard. 

Şi, dintr-odată, lumina intensă îi scapără în pupile. Răsuflă adânc, să-şi 
stăpânească geamătul. Spasmul se amortizează în contracţii tot mai leneşe. 
Şi, după câteva clipe de noapte deplină, realitatea revine la normal, şi-l 
zăreşte pe sălbatic îndepărtându-se cu paşi elastici, cu mişcări moi de felină, 
şi Startwan se cutremură de frigul interior. 

Platforma alunecă şi ea priveşte în jos, cu sfială, de parcă s-ar aştepta să 
fie goală. 

„Minus trei”, îi trece prin minte. Azi, dintr-odată, s-au năpustit asupră-i! 
A năvălit peste ea lumea unei aventuri furibunde! 

Răsuflările celor de pe platformă se învălătucesc, albe, în atmosfera 
îngheţată. 

Şi rumegătorul ăla de quiho mizerabil se plimbă în pielea goală prin 
FARC, în timp ce Oxus o aşteaptă în vizuina ei, iar ea alunecă odată cu 
platforma spre Centrul de Integrare, să fure. 

Pe platformă, în afara femeilor de la Integrare, nu au mai rămas decât 
Condorii. 

Condorii sunt cele mai vesele fiinte din Colonie. Orice Vertical visează 
să ajungă şi el, odată şi odată, fie şi pentru o clipă, Condor. 

După schimburile continue, prelungite de cinci zile pe săptămână, 
douăzeci şi patru de ore pe zi, întrerupte doar de picoteala de o oră-două pe 
canapelele pentru odihnă şi refacere în timpul muncii, Verticalii din 


obiectivul Fondului Intangibil FARC năvălesc, în week-enduri, îndobitociţi 
de o ură nepotolită şi fără obiect, şi de o poftă nestăvilită de distracţie 
liberă, care-i determină să violeze şi să se încaiere necontenit în cele trei 
zile în care, ca oaspeţi ai Căminurilor, se pot manifesta neîngrădit. 

Singurele persoane al căror prestigiu rămânea nealterat în week-end-uri 
erau Condorii. Respectul pentru ei se păstra şi din pricina faptului că, dacă 
nu le era acordat de bunăvoie, ştiau să şi-l impună şi singuri. Dar, mai ales, 
fiindcă în locul în care apare un Condor, poţi fi sigur că o să te distrezi, nu 
glumă! 

Condorul nu are niciun stăpân în lumea de jos. Nici stăpân, nici 
inhibiţii. 

Condorii bântuie Colonia frecventând elitele, indiferenți, duri, cruzi şi 
nemiloşi, trecând asemeni Luminii prin viaţa cenuşie a lumii. 

Acolo unde apare un Condor, poţi fi sigur că vei asista, cel puţin la un 
vesel viol, cel puţin la o bătaie frumoasă în urma căreia, chiar dacă nu vor 
exista întotdeauna morţi, vor exista în mod cert, răniţi şi mutilaţi cu 
duiumul. 

Dar, deşi la fiecare sfârşit de week-end Condorii se îmbarcă şi ei pe 
platforme, Verticalii nu-i pot întâlni decât în Colonie. 

Unde lucrează Condorii? Cu ce se ocupă? 

Aceasta este una dintre enigmele FARC. 


Sălbaticul ramâne o clipă în cadrul porţii de metal masiv la intrarea în 
secţie, proiectându-şi umbra în spate, pe peronul de plexită — o umbră de 
felidă uriaşă, ucigaşă, ghemuită să sară. 

Din hala imensă se revarsă brusc Zgomotul şi aerul ca un abur alb, 
îngheţat, care face să fluture coama de sânge a sălbaticului. 

Încercăm să cântăm, dar vocea nu răzbeşte dincolo de ţipătul metalului 
scrijelit de metal. Vocea, cândva puternică, astăzi este măruntă sub ploaia 
de decibeli. 

Încercăm să cântăm, să nu lăsăm cântecul să moară în noi, dar gâtul 
emite sunete false, iar dacă încerci să fredonezi în minte, gândul refuză să 
reproducă fidel melosurile cunoscute, apărând în zgomotul de-aici 
simplificate şi caricaturale — amintirea nu le mai recunoaşte. 


În suflet se insinuează, tot mai puternic „muzica“ lor fără muzică, 
muzica lor pentru surzi. Zgomotul de metal chinuit şi de motoare. 

Vor să frângă cântecul din noi, fiindcă muzica ordonează şi stimulează. 
Compunând. Aştia vor să reteze urechile cu Zgomotul lor! Nicio clipă de 
linişte! Ca să n-aibă vreme Cântecul să se re-înfiripe! 

Vor să ucidă Cântecul în noi! 

O hală imensă. Maşinile din capătul celălalt abia se întrezăresc prin 
ceața lăptoasă. E frig. Un frig tăios, metalic. Mamuţii de metal scrâşnesc 
dinţii de piese cu profiluri complexe: arbori cotiţi, blindaje şi chiulase de 
carcase titanice, în contorsionări neverosimile ale căror geometrii nu 
sugerează prin nimic viitoarele angrenaje cărora le sunt destinate. Maşini cu 
utilitate multiplă. Din loc în loc izbucnesc fulgerător scintilaţii de laser. 
Bancurile mobile răstoarnă prin spaţiul neeuclidian, într-o echilibristică 
impresionantă, piesele manipulate cu mişcări ample şi combinate, sub 
braţele oţelite înarmate cu ciocuri de wolfram şi vanadiu, rotindu-se, 
scrijelind, scurmând în metalul sclipitor şi proaspăt din care smulg, odată cu 
aşchiile prelungi, urlete inumane, sfâşietoare, sub ochii impasibili ai 
computerelor clipind alternativ. 

Există ceva de o lipsă de perspectivă şi de o tristeţe infinită în orizontul 
ciclopic, mişcător, de metal. Bancuri telescopice pendulează scrâşnind 
într-o mişcare animată parcă de o voinţă proprie. Şpanul multicolorat feeric 
ţâşneşte împroşcat de sub ghearele colţilor de oţel. 

Unelte inteligente. 

Sau aproape-inteligente. 

Sau, cine ştie, poate mult mai inteligente decât lasă să se vadă, decât le 
suspectezi că pot fi. 

Verticali în combinezoane fumurii, cu mâinile negre de pulbere de metal 
— ghemadoşii de altădată — fiinţe de nimic, ne-nominalizabile, fără trecut, 
fără viitor, viermuiesc încastraţi în cutele metalului îngrămădit împrejur, 
îngheţaţi, semi-compact, apărând, privit din afară, asemeni unui mecanism 
surprinzător de omogen şi eficient. 

Carnea vie, organicul, îşi strecoară prelungirile filamentoase ale 
pseudopodelor sale sensibile, asemeni unor nervi sfredelindu-şi căuşurile 
sifonofore în chisturile alveolare ale masei de materie insensibilă şi dură de 
corn-de-Pământ,  de-unghie-de-Pământ,  de-os-de-Pământ al metalului 
conglomerat parcă printr-o voinţă dictată de o conştiinţă de sine 
neverosimilă. 


Din materia vie se ridică aburii răsuflării prin bubuitul, scrâşnetul şi 
huruitul metalului animat, iluminându-se straniu de laserele interioare. 

Când şi când, într-un bio-ritm organic, zgomotul de fond se sparge de 
stridenţa Vacarmului. Plăci de tablă, groase, sunt pocnite de ciocane 
hidraulice de zeci de mii de tone-forţă, spre a fi îndoite şi mulate, cu o 
precizie incredibilă, printr-o singură lovitură fulgerătoare. 

Verticali în combinezoane cenuşii. 

Verticali mânjiţi de ulei şi pulbere metalică, strecurându-se cu mişcări 
mecanice, agile, printre movile de şpan şi telescoapele ţâşnind masturbate 
frenetic înainte şi înapoi de bancurile manevrând piese monstruoase, alături 
de care  Verticalii cei insignifianţi par, prin comparaţie, şi mai 
nesemnificativi: simple dendrite şi axoni străbătând trupul de metal al 
mamutului clipindu-şi alternativ nenumăraţii ochi pâlpâitori de lasere şi 
computere de control. 

Verticali dezabuzaţi, cu mâinile înfipte în buzunarele combinezoanelor 
autonome, urmărind cu ochi apatici şi priviri imobile pasienţa 
prestidigitativă a braţelor de metal rotindu-se scrâşnind să muşte metalul 
care urlă şi se zbate. 

Computerele afişează pe displayurile de cristal lichid noduri de cifre 
modificându-se — parametrii: zecimale, sutimi, miimi, armstromi — sub 
fixitatea dementă a privirii Verticalilor în combinezoane cenuşii, ce-şi 
răspândesc în spaţiul îngheţat şi strâmt dintre maşini aburii duhnind a 
menajerie. 

Dincolo de hublourile înalte de oţel şi siliu transparent ale halei, din 
cerul ca de plumb, ninsoarea se prăbuşeşte într-un fald tors fără întrerupere 
de maşina-de-ţesut-zăpadă a cerului. 

Un sălbatic doar cu mănunchiuri de quiho împrejurul coapselor străbate 
aleea ciclopilor de metal. Un sălbatic desculț, călcând peste cioburile 
tăioase de metal răspândite pe jos. Un sălbatic fără combinezon autonom. 
Un sălbatic căruia nu i se clinteşte niciun singur muşchi pe chipul tatuat. Un 
clown. 

Ochii Verticalilor se întorc spre silueta golaşă, parcă mai sveltă decât a 
oricăruia dintre ei. Verticalii îşi dau coate, rânjesc, comunică între ei cu voci 
de vată în neantul de decibeli prin care dau semne că s-ar înţelege, fiindcă 


râd (probabil că-şi adresează vorbe de şagă). Verticalii sunt veseli. Se 
amuză. 

Un sălbatic trece cu paşi de felină prin secţie! Ce caută aici? Ce soi de 
mers e ăsta? Oamenii de metal nu merg aşa! Oamenii de metal au gesturi 
metalice, sacadate, aparent greoaie şi rigide, dar în realitate de o viteză şi 
precizie uluitoare — ceea ce le face să pară bizare celui care nu le cunoaşte şi 
pricepe eficienţa şi randamentul de mişcări optimizate: până la cea mai 
simpla schemă, şi repetate apoi de mii, de sute de mii şi milioane de ori 
până la automatizare, în anturajul maşinilor, ale căror mişcări s-au deprins a 
le mima, devenind asemenea lor: scurte, exacte şi violente, profitând de 
timpii morţi cei mai insesizabili ai roţilor, şi braţelor, şi pinioanelor lucioase 
— organe capabile, dacă te laşi apucat de ele, să te sfârtece şi sfărâme într-o 
fracțiune de secundă ca pe un nimic, ca pe un gunoi, ca pe o mizerie 
organică şi imperfectă ce eşti, dându-ţi proba nimicniciei tale şi măreției lor 
atotputernice şi biruitoare. 

Un sălbatic rătăcit, dintre fiarele Phreeriei de quiho printre fiarele 
acestei uzine mugind, în chinuri, să-şi scuipe pe lume bastarzii monstruoşi, 
cu dinţi şi braţe butucănoase şi lucioase de metal. 

Şi Verticalii infernali râd trist, fără bucurie, de animalitatea normalităţii, 
răzbind de dincolo de gesturile sălbaticului bălăngănindu-şi prin FARC 
colanul grosolan şi murdar, ca un simbol falic în semierecţie. 

Un sălbatic! Un ghemados al Phreeriei, tatuat caraghios de fioros cu 
semnele lui ridicole în culori ţipătoare. 

Un ghemados! 

Ce caută ăsta aici? 

Ghemadoşii care şi-au lepădat pămătufurile de quiho ca să îmbrace 
combinezoane autonome, râd de anacronicul amintindu-le fără nostalgie de 
aşezările subpământene, de lut bătut cu palmele şi frământat cu flegme de 
quiho, din care s-au coborât să se ridice aici, în Infern, scuturându-şi lutul 
mocirlei Phreeriei de pe cioturile sterpe ale umerilor, pentru a se îngăla cu 
mâzga păstoasă de vaselină şi ulei, înghimpată cu aşchii metalice, din hala 
FARC. 

Un ghemados! 

Lepetit Maître pândeşte, strecurându-se pe la spate, rânjind lăbărţat din 
gura tăiată ca o semilună pe bila rotundă a căpăţânii proaspăt rase. 

Verticalii râd încă — atunci când se stârnesc râd multă vreme schimbând 
între ei ghionturi dure, glume de metal necizelat şi semne obscene. 


Un ghemados! Un ghemados autentic, abia „căzut” din Phreeria de 
quiho, împănat cu pămătufuri de quiho şi împopistrat pe trup şi pe faţă cu 
tatuaje exotice — un sălbatic din Phreerie! 

Lepetit priveşte împrejur, rânjind batjocoritor, stăpân pe situaţie. Fusese 
derutat pentru o clipă de alura sălbaticului, dar se regăsise imediat în râsul 
complice al Verticalilor, aşa cum se regăsea întotdeauna în momentele 
dificile, din ziua în care îl izbise pe Haning Lemetre cu cheia de 37. Unul 
dintre picioarele cheii se agăţase de oasele firave ale craniului, scârţâind pe 
oţelul negru al sculei. Pentru o clipă, lui Lepetit i se lăsase atunci o cortină 
roşie înaintea ochilor, trăind senzaţia că simte, abia acum, atmosfera 
îngheţată a halei. „Am făcut-o lată”, îi trecuse fulgerător prin gând. „Am 
făcut-o lată! M-am nenorocit? Pentru ăsta, or să mă belească!” 

Şi brusc, din adâncurile inconştientului, îi venise imboldul tăvălirii în 
mocirlă. Da, să-şi expună la vedere josnicia. În fiecare colcăie josnicia. O să 
vomite pe tot ce-l înconjoară mocirla din el şi se va tăvăli în ea apoi! Asta-i 
era ultima speranţă. 

„Aşa nu se mai putea”, împroşcase gura lui. „Să luăm atitudine 
împotriva Duşmanului. S-au strecurat, până şi aici, printre noi! Doar n-o să 
tolerăm jocul lor blestemat! Să facem totul ca FARC să rămână liber! 
Tradiţia şi civilizaţia...” 

Gura împroşca fără niciun efort mintal de pre-formulare a ideilor. Şi 
după momentul de stupoare, figurile groase ale Verticalilor adunaţi 
împrejur, încruntate, amenințătoare, se destinseseră în zâmbete hâde, 
complice, aşa cum zâmbeau şi acum, adunaţi într-o conspirație mută a 
Crimei Rituale. 

Lepetit îşi continuase bălăcăreala şi înaintea Controlorilor de Flux. 
Aceştia îl întâmpinaseră cu figuri înalte, de metal, dar când îl auziseră 
vomitându-şi gargara, rânjiseră şi ei, tot aşa. „Tu vrei să te aperi!” hohotise 
Grosmaster, dar Lepetit exclamase suav, aplecându-se din şale: „Nu! Nu 
vreau să mă apăr, vă rog să mă credeţi. N-am nicio scuză! Dar vreau să 
conlucrez, vreau să-mi dau silinţa să sprijin FARC prin gesturile mele astfel 
încât, ca o singură familie, cu toţii, uniţi împrejur, asemeni unui FAR...” 

Zâmbete complice, încurajatoare. 

„Bine. Suficient. Am luat notă”. 


După care ieşeai, tremurând încă, plouat, dar sigur de faptul că va exista 
toleranţă pentru tine. Că, după o scurtă repartiție la Şantier (dar nu ca 
simplu cărător, ci conferit deja cu particula Maître), după ce-i vei strivi sub 
călcâi mâna vreunuia, ai să fii readus la secţie, să-i troscăneşti pe şest în 
rinichi pe-ăi de-i surprinzi cu spatele, în zâmbetele şi râsul complice al 
Verticalilor: Hă-hă-hă! 

„Am impresia” — îşi spunea Lepetit uneori, că-mi lipseşte extrem de 
puţin să mai iau încă o pedeapsă din asta ca să ajung foarte tare, dacă aş şti 
eu ce şi cum să fac, dar parcă mă cam tem să-l mai rad pe vreunul, când mă 
gândesc la bubuiala care ar urma; că nu vine nimeni să-ţi arate — Uite, pe 
ăsta! ca să mergi la sigur; şi parcă n-aş mai înghiţi o dată situaţia de a sta 
înaintea unei maşini câte cinci zile, suportând ghionţii-n spate de la Maître, 
sau şuturile „colegilor”... 

Lasă, mai bine Lepetit, dar sigur, fără probleme, dând eu ghionti în 
rinichii altora, decât s-o termin ca Haning! Ce-mi trebuie mie Condori, 
Zbor, aiureli? De altfel, un titlu de Condor este şi mult mai greu de apărat 
decât cel de simplu Maitre, fiindcă din cât urci, cu atât e mai greu să te 
menţii, iar cei ce te atacă sunt din ce în ce mai puternici. 

Aşa, aici n-am treabă cu nimeni, ştiu la ce să m-aştept, şi ăştia ştiu, şi ei, 
la ce se pot aştepta — n-a uitat încă nimeni cum scârţâia căpăţâna ăluia când 
i-am extras trei'şaptele din găgăuţă. 

Lepetit îşi ia elan să-i tragă una în gleznă, ca să stâmească iar hohotele 
complice în rândul Verticalilor. 

Dar bocancul cu vârf țintuit loveşte pe alături, ratând piciorul 
ghemadosului, care trece impasibil mai departe, ca şi când n-ar fi sesizat 
nimic. 

Râsul de pe figurile Verticalilor se şterge. 

Lepetit îşi ia elan, repetând gestul, ca şi când nici n-ar fi avut intenţia 
decât să-l sperie demonstrativ, pe junele cu muşchi zdraveni şi şpangă 
bleagă atârnată pe după gât. Junele care nici nu pare a se teme, nici nu râde 
complice. Nici nu clipeşte măcar, privindu-te drept în lumina ochilor, cu 
căutătura sa întunecată şi parcă niţel cam cruntă. 

Când şi cum şi-o fi ferit piciorul? Fiindcă era evident să sălbaticul 
evitase lovitura în cunoştinţă de cauză, nu întâmplător, cum îşi puteau 
imagina idioţii care râdeau, complice. 

„Data viitoare o să-i sfărâm glezna”, îşi propune Lepetit, scuipând a 
lehamite în urma sălbaticului. 

Maşina la care lucrează Greeniando, „Veteranul”, îşi zbate braţele 
telescopice dintr-o parte în cealaltă, parcă dezaxat, sub cuţitele muşcând din 
metalul calp, căpătând sclipiri artificiale, dar fascinante. 

Figura tânărului, oprit în dreptul său, oglindeşte o siguranţă de sine 
agasantă, care-l determină pe „Veteran” să-ntoarcă ochii spre el. 

O singură clipă de neatenţie şi, pleosc! înghite carboava peste ceafă, 
friptă cu dexteritate de Lepetit. 

„Veteranul” se întoarce către maşină cu figura complet lipsită de orice 
urmă din veselia zâmbetului servil cu care încasase papara, scrâşnind 
printre dinţi o înjurătură lipicioasă pe seama „canaliei”, dare-ar moartea-n el 
de javră“. 

Lepetit s-a pierdut în aburul albicios, pândind spatele întoarse. 

Greeniando manevrează o vreme, ursuz, claviatura comenzilor şi, după 
o tăcere de câteva ceasuri, în care îl ignoră total pe nou-venit, pufneşte de 
câteva ori pe nas, ca răspuns unor gânduri interioare, după care se trage mai 
către golaş, îl împunge cu cotul în şold (constatând cu această ocazie că 
ghemadosul este mai înalt ca el cu un cap), şi-l întreabă într-o şoaptă 
şuierată, care face sunetele foarte distincte pe fondul sonor al urletului de 
metal: 

— Nu ţi-au dat combinezon? 

Sălbaticul îşi mişcă parcă buzele, dar niciun sunet nu răzbeşte până la 
Greeniando. Probabil că tânărul are glas gros şi timbrul vocii sale se 
încadrează exact în banda de frecvenţă a vacarmului ce-i înconjoară, de nu 
poate fi percepută nici măcar de urechea exersată a „Veteranului”. Dar cum 
Greeniando bănuieşte că tânărul nu-i putea răspunde decât „ba da”, îi suflă 
iar: 

— Şi de ce nu ţi l-ai pus? 

Ridică privirea, fulgerând chipul de granit exprimând o silă sublimă. [i 
face semn către picioarele goale şi-i şuieră: 

— O să te tai în şpan. Ştii ce e şpanul? Uite, (îi arată din ochi către un 
cârlionţ lucind violaceu) ăla e şpan! 

Sălbaticul are o expresie ambiguă. 

Se apleacă, apucă între degete bucla de metal şi o mototoleşte-n pumn 
mai înainte ca Greeniando să apuce a schiţa vreun gest. Şi chiar dacă ar fi 


avut timp să-l oprească, Greeniando tot n-ar fi reacţionat în niciun fel să-l 
împiedice pe tăntălău să-si decupeze mâinile. Păi, ce-i era el, dădacă? 

Legea FARC este extrem de dură. Cine nu-şi poartă de grijă singur, nu 
trebuie să nutrească vreo speranţă că-i va purta altcineva. 

Fiecare pentru sine. 

Sălbaticul, însă, deschide palma, lăsând să se scurgă praful de metal. Pe 
palmă nu i se întrezăreşte nicio tăietură. 

— Ai avut noroc, mormăie Greeniando, înfigându-şi iar privirile în 
pupitrul de comandă. 

Sălbaticul clatină din cap abia perceptibil. Dar „Veteranul” face o 
grimasă agasată şi, ridicând din umeri, declanşează perdeaua antifonică de 
protecţie, cufundându-se în linişte, apărat de generatorul de anti-sunete care 
anihilează pe o rază de circa doi metri de jur împrejur orice emisie. 

Greeniando nu-şi bate capul să-i explice tânărului mecanismul. Lasă-l 
să-şi suporte imbecilitatea! 

Şi-apoi, mai bine să rămână în afara zonei protejate. Nu-i rău să rămână 
cineva „cu urechi”, păstrându-şi simţurile sensibilizate la maximum. De 
aceea chiar şi ei, Verticalii mai vechi, preferau să lucreze, cât timp puteau 
rezista, fără perdeaua antifonică de protecţie. 

„Veteranul” provenea din tundrele înalte ale meridianului 4. 

Părinții săi fuseseră industriali agro-alimentari, rătăācind din 
fermă-industrială în fermă-industrială, risipindu-şi progenitura prin 
stațiunile land-lordurilor, încercând să evite, pe cât posibil, contactele cu 
Zona Beligerantă, şi activând în afara Consiliului Populaţional, până-i 
întreba careva de nume. Atunci, într-o noapte fără lună, dispăreau pur şi 
simplu, convinşi că nu există pe lume loc mai „liber” ca al lor şi refuzând să 
se conformeze militarizării agriculturii ca unei cerinţe organice de rezolvare 
a stării de necesitate a alimentaţiei publice şi ca pe o realitate de netăgăduit 
a epocii în care trăim. 

Pentru ei, agricultura mai era încă o „ţara nimănui” între părţile angajate 
în conflict. 

Părinţii lui Greeniando — au fost, probabil, ultima relicvă a visătorilor 
romantici, cu o viziune funciară despre agricultură. 


Greeniando, aşa cum este de aşteptat, nu mai păstra această iluzie 
preafericită a ultimei generaţii de fermieri industriali. Lucrând încă de la opt 
ani la staţia fermei unde văzuse lumina zilei, el înţelesese că este un luptător 
activ, un soldat înregimentat la locul de muncă, dar militar în primul rând, 
cu număr precis de înmatriculare şi cu sarcini precis trasate încă de la 
naştere, cu o viaţă controlată statistic. Conştient de acestea, el nu-şi mai 
dorise, ca părinţii săi, să fugă de răspundere ci, din contra, să fugă de fermă 
— să promoveze în cadrul sistemului, să ajungă „în prima linie”, să dea totul 
pentru a putea primi totul. „Frontul” fermei lor industriale, cu automatele de 
cultivare mecanizată, recoltare şi sintetizare mecanizate, cu crescătoriile 
mecanice de quiho, cu prelucrătoarele automatizate de quiho, pentru 
îmbrăcăminte, hrană şi medicamente nu i se păreau deloc un „front” pe 
măsura forţei şi ambiţiei sale, neoferindu-i „nicio perspectivă”. Aşa că, la 
prima recrutare, se înrolase voluntar şi plecase către „prima linie” cu un 
camion modular. 

Nu avea decât 16 ani când lăsa pentru totdeauna în urmă „viaţa dulce” a 
fermei agro-industriale, pentru a veni să se acomodeze cu viaţa dură a 
Coloniei FARC. 

Greeniando îşi spunea adesea că viaţa sa era o adevărată Odisee a 
Războiului-din-spatele-frontului Contemporan, a Războiului-mut. Şi dacă 
ar fi adunat, una peste alta, toate aventurile şi suferinţele vieţii sale şi ar fi 
încercat să le povestească altcuiva care ar fi fost dispus să-l asculte, păi nu 
i-ar fi ajuns toată viaţa, câtă ar mai fi avut-o el de trăit, să termine. Fiecare 
episod are o istorie în sine, încărcată de atâta culoare şi de atâtea 
învăţăminte, de atâtea amănunte semnificative: uite, de exemplu, să luăm 
numai amintirile de la fermă, care-i păreau ca dintr-o altă existenţă extrem 
de vastă şi complexă şi, cu toate că nu avea nici 16 ani când părăsise 
agro-industrială, i se părea că trăise acolo până la adânci bătrâneţi, şi abia 
ajuns aici, re-născuse iar tânăr, dar asta numai special pentru FARC, unde o 
luase din nou de la zero, urcând treaptă cu treaptă, an după an, până la 
această a doua bătrâneţe, de la cei 18 ani ai săi când, din nou, cunoştea totul 
şi nimic nu mai reprezenta o surpriză pentru el. 

Trăia acum în lumină — în lumina continuă, cenușie, a Halei secţiei, în 
lumina pauzelor de somn, cu aranjamentele ei de moment (de pildă, ca 
ultima partidă cu prăzulia Rialda, care trebăluia prin celălalt capăt al secţiei, 
şi care nu venea la ei decât special ca să se-nţepe cu el în pauze; sau 
lucrarea cu Onda, blonda, cu apatia ei perversă şi neserioasă de ucenică în 


formare; sau aventura cu femeia niţel trecută, dar bună! care-l întâmpinase 
când ajunsese aici şi intrase prima dată în cabinelul cu pereţi de siliu 
polarizant, prin care lumina pătrunde dinafară ca printr-o sticlă ordinară de 
siliciu, dar care, atunci când priveşti din afară la ea, pare opacă, asemeni 
betonului — prima femeie cu combinezon mulat pe trup care, atunci când îl 
văzuse, se strâmbase de silă scrutându-i picioarele goale, acoperite de crusta 
de mocirlă uscată ce se spărgea în bucățele mărunte, şi-l beştelise, de parcă 
el ar fi făcut asta intenţionat şi cu premeditare, ca să-i murdărească ei 
frumosul covor de fibre acustice de pe jos, care relua continuu Missa 
ultimului Joc Festiv; şi atunci Greeniando îşi jurase că n-o să se lase până 
n-o s-o aibă sub el odată pe scârba asta, ca să-i poată trage o palmă, fără 
teamă, o palmă aşa, de să-i sară măselele; aşa că atunci când, o lună mai 
târziu o făcea, şi ea, la despărţire, plângea şi-l întreba când o să se mai 
întâlnească, el câştiga o victorie nu împotriva ei; ci împotriva FARC, 
împotriva vieţii şi a întregii lumi) — spasmele şi trăirile lor erau sub lumină 
şi în lumină, ochi în ochi cu Celălalt, urmărindu-i cu cruzime grimasele, 
ticurile, rictusurile. 

Aici, în FARC, nu exista nicio reticenţă şi nicio „ruşine” — toate se 
petreceau pe faţă, în lumină. Până şi visul, aici, îşi pierdea fantasticul şi 
obscuritatea. Era un vis în lumină, cu ochii deschişi — un vis treaz, 
de-a-n-picioarelea. 

În cuiburile weekendurilor în care te aciuai, te întâlneai cu oameni noi, 
necunoscuţi, de fiecare dată alţii, asistând uneori chiar şi la spectacolul 
formidabil şi real pe care-l reprezentau Condorii, care nu-se-exista să 
poposească pe vreundeva fără să se lase cu vreun mort, cu ceva. Mamă! 
bătăile Condorilor, fascinantele lor cafturi de profesionişti-ai-morţii, cu 
intuiţii fulgerătoare şi lovituri-oarbe date de-a-ntoarselea, cu armele lor 
extraordinare, cu viaţa lor de continuă fiestă la care tânjea şi de care se 
temea ca de foc orice Vertical din FARC. Psss! dar femeile din anturajul 
vesel al Condorilor... Mândria cu care se poartă ele, fericirea cu care-s boite 
pe mecle şi care degajă ca un val de parfum din atitudinile şi posturile lor 
afectate — dar şi spaima... fiindcă ştiu, potăile, că după distracţie vine Orgia, 
şi după Orgie, Martiriul, sofisticat, la care o să fie supusă cea mai bună 
dintre ele — cu poziţii şi metode de tortură inspirate de vastele lor cunoştinţe 
de antropometrie statistică şi comparată, precum şi de sângele rece şi de 
inegalabila lor experienţă de Condori! 


Greeniando, însă, cu toată noua lui „bătrâneţe” din FARC, nu cunoscuse 
încă niciodată un Condor dinainte de a deveni Condor. Nu reuşise încă să 
urmărească evoluţia pe viu a niciunuia, cum urcă el pas cu pas din mocirlă 
până în Elita protipendadei. Şi e şi firesc, ţinând cont de numărul extrem de 
redus al acestora. Şansa de a te întâlni cu un Condor în ascensiune era 
extrem de rară, deşi, privind în perspectivă, Greeniando avu impresia că 
intuieşte că rolul Coloniei şi al întregului FARC nu este altul decât de a 
oferi locul unde să se adune cei din rândul cărora să-şi ia zborul Condorii 
către înalturi. 

— Ei, m-ai urmărit cu atenţie? Te-ai prins? Poţi face la fel? îl întrebă 
„Veteranul” pe tânăr, văzând că n-a plecat încă, pironit lângă el de atâtea 
ore, până când terminase de executat piesa. 

Sălbaticul a aprobat parcă, vag, din cap. Şi atunci Greeniando îi şuieră: 

— Bine. Atunci dă jos piesa asta şi să punem alta. Să te văd la treabă! 

Şi Greeniando pleacă, rânjind hâtru. Las' c-o să-l îndoaie el până la 
urmă pe flăcău! la să vedem cât îl duce mintea şi cum o să se descurce să 
dea jos piesa şi să urce alta, fiindcă îndeobşte, „la prima mână”, ghemadoşii 
ăştia „abia picaţi” habar n-au cum să se descurce cu o sculă isteaţă cum e 
macaraua „J”, şi îşi cam trag, de obicei, formele masive de titan-aluminiu 
sau pe cele cenuşii de oţel-wolfram — unii peste piept, alţii peste picioare — 
iar piesele astea metalice doar par micuţe şi uşurele, însă dacă te pune 
Aghiuţă să ţi le pui pe tine, nu te mai scoate nimeni viu de sub ele. 

Străbătând aleea dintre maşini, Greeniando se îndepărtează cu pas 
hotărât, fără să mai întoarcă privirile în urmă spre sălbaticul-ucenic, ca să-l 
vadă cum se descurcă. Treaba lui! 

Încetineşte pasul lângă Universala 32, cu lasere, a Rialdei, şi-o întrebă 
dacă are cu cine să-şi petreacă Pauza. 

Rialda „are o şansă”, cum se spune pe-aici. A pus ochii pe ea Lepetit. În 
ultima Pauză a chemat-o la el în cabinet să-l ajute să-şi scoată bocancii, şi 
fata se descurcase, aşa încât acum Rialda spera în şansa asta a ei. 

— Da, am cu cine! se oţărăşte ea înţepat, şi „Veteranul” îi dă drumul 
mai departe, ştergându-şi mâinile cu o zdreanţă murdară... 

Însă când ajunge în dreptul Universalei 87, Verticalul de-acolo îi face 
semn să se uite înapoi. Şi când Greeniando se întoarce, rămâne cu gura 


căscată, până când Lepetit se aproprie de el pe la spate şi-i trânteşte un 
bocanc în rinichi. 

Greeniando, chircit pe vine de durere, îl aude pe Maître mârâindu-i: 

— Roagă-te la Dumnezeu să nu se împiedice şi să cadă ăla, că te omor 
ca pe un câine! 

Sus, pe bancul alunecos, cu piesa de metal ridicată deasupra capului, 
sălbaticul, hiperbolizat, titanic, asemeni unui simbol, sfidează parcă 
mamutul de metal şi atotputernicia lui devoratoare. 

Liber! Neînfrânt! O zdreanţă de carne gonind din urmă turma de 
pachiderme metalice cu pulpa uriaşă a piesei ridicată deasupra capului sub 
lumina cenuşie şi tristă revărsându-se din cupola înaltă şi murdară de siliu 
(siliciul organic cu memorie, capabil să se autoregenereze), peste care ninge 
fără sfârşit din norii de plumb ai cerului. Ochii înguşti scânteiază sângeros. 
Muşchii umflaţi se zbat sub pielea lucioasă. Pe pieptul tatuat multicolor, şi-a 
desfăcut aripile un condor uriaş: 

Poţi Zbura! Zboară! 

Greeniando, ajuns înapoi din doi paşi, îi pune mâna pe umăr, 
scrâşnindu-i: 

— Să nu mai faci niciodată asta! Dacă-ţi cădea şi se ciobea, sau ciobea 
maşina, mă nenoroceai! 

Verticalii de pe la celelalte maşini privesc muţi, fără să râdă, cu figuri 
crunte de fiare gata să se repeadă. 

— Piesele nu se dau jos şi nu se urcă pe banc cu mâna goală. 

Sălbaticul îl fixează pe Greeniando cu ochi de piatră incandescentă. 

— Piesele se manevrează cu macaraua. Ştii să foloseşti o macara „J”. 

Sălbaticul clatină din cap că nu. 

— Vino să-ţi arăt. 

Pentru o clipă, acolo sus, deasupra halei cenuşii, fusese un sălbatic cu o 
pulpă de pachiderm ridicată deasupra capului, alungând din urmă turma de 
pachiderme de metal. 

Dincolo de hublouri, zăpada se prăbuşeşte neîntrerupt, din norii 
apăsători. 

Răsuflările Verticalilor se învolburează, albe, în atmosfera oţelită a 
halei. 

Maşina alăturată de cea a lui Greeniando, rotindu-se nebuneşte şi făcând 
un vacarm nemaipomenit, este manevrată într-un delir de un Vertical cu 
capul descoperit de o calviţie totală care i-a lăsat pielea lucioasă şi pătată de 
pigmentaţii mari, vişinii. 

Când scula se opreşte din caruselul ei înnebunitor, Verticalul, cuprins ca 
de furii subite, se caţără frenetic pe unealtă să ridice sau să coboare piesele 
cilindrice uriaşe. În mâinile sale, macaralele „J” icnesc, tatonând nervos, 
zvâcnind, ridicându-se sau coborându-se mereu. 

În pauza de masă, cheliosul se-apropie, ştergându-şi mâinile negre cu un 
şomoiog de câlţi. Cu câteva clipe mai înainte, blonda Onda venise la el să-i 
spună ceva. Verticalul cel pleşuv râsese cu poftă, strângându-i fetei capul ca 
aurul la pieptul său păros, descoperit de fermoarul tras al combinezonului 
autonom (abia comparativ cu fata, realizai cât de masiv era cheliosul, 
fiindcă, deşi Onda era destul de bine făcută pentru cei şaptesprezece ani ai 
ei, abia dacă-i ajungea matahalei până la umăr), şi acum vine la maşina lor, 
zâmbind, în vreme ce, iată, a rămas în aşteptare lângă maşina cheliosului, 
urmărind scena de departe, cu ochi căprui şi blânzi. 

Pleşuvul moţăie din cap către Greeniando, apoi se apleacă peste umărul 
tânărului sălbatic şi-l întreabă: 

— Ce zici, îţi petreci Pauza cu Onda? Uite, fata asta. Te vrea. Ce să-i 
răspund? 

Tânărul întoarse privirile către blonda care aşteapta lângă maşina 
uriaşului. Are un aer feciorelnic şi trist-docil. Îl scrutează cu o căutătură 
domoală şi inexpresivă. 

— E bună fata! exclamă Greeniando. Ştie să te ajute să-ţi scoţi bocancii 
mai bine ea oricare alta! 

Ochii tânărului licăresc roşiatic. Şi Onda îşi simte bărbia prinsă în 
palma caldă. El e acolo, departe, dincolo de cele două maşini, dar palma lui 
caldă îi cuprinde faţa, şi ochii lui însângeraţi şi tragici se cufundă în ochii ei 
blânzi şi trişti. I se joacă prin păr cu degetele mirosind a quiho. O 
îmbrăţişează cu trup de efluvii înmiresmate. Îi zâmbeşte cu un zâmbet mai 
fin decât poate percepe vreunul dintre cei din jurul lor, şi Onda i se dăruie, 
scuturâdu-se şi muşcându-şi buzele, în vreme ce lacrimi fierbinţi i se 
rostogolesc pe obraji. 

— Nu plânge, îi spune o voce suavă, de absente, nu plânge. Gata. Eşti 
frumoasă. Eşti grozavă. 


Şi braţele evanescente o strâng, lipindu-i obrazul înlăcrimat de aripile 
multicolore ale condorului tatuat. 

— Te iubesc, îi spune ea. 

— Ştiu, îi răspunde vocea de nimeni. Cred că eşti mulţumită. 

— Da, spune ea. Dar tu? 

— Şi eu, nu-i nevoie de mai mult. 

— Spune-i fetei să nu fie tristă c-a refuzat-o ăsta, glumeşte sau vorbeşte 
serios Greeniando. O să vin eu să-i aduc biberonul la leagăn să facă nani. 
Ăsta nu-i de ea. 

Uriaşul cu creştet golaş nu pricepe. Dă din mână a lehamite şi se 
întoarce spre fată, s-o consoleze. Dar ea a plecat intempestiv şi acum se 
îndepărtează în fugă pe aleea dintre maşini. 

— Tu n-o să faci mulţi purici pe-aici, zice Greeniando spre tânăr. 

În vocea „Veteranului” se desluşeşte o notă nouă, deosebită de felul în 
care-i vorbise până atunci sălbaticului, ba chiar deosebită de tonul cu care 
vorbea el în general, cu nu contează cine. E un soi de stimă, sau de respect, 
sau poate chiar un fel de teamă cuviincioasă, ca înaintea unuia care „e 
cineva”. 

— A-l pune pe unul ca tine să măture pe jos împrejurul unei maşini e o 
tâmpenie care nu poate dura prea mult şi care se va plăti. Atunci când vei 
pleca, să nu mi-o iei în nume de rău dacă am greşit vreodată, în vreun fel, 
faţă de tine. Iar cât timp vei mai rămâne pe aici, lasă-mă, te rog, să mă ocup 
eu de toate. Este o onoare pentru mine că ai poposit în preajma mea, şi dacă 
vei accepta să-mi fii oaspete o vreme... 

— Qel espes de fabrik es? i se pare atunci lui Greeniando că aude o 
voce foarte joasă, mai joasă chiar decât vuietul care-i înconjoară. 

— Ce-ai zis? se dezmeticeşte el. A! fabrică? Adică FARC? Nu ştii ce 
înseamnă? 

Ridică ochii spre ochii sălbaticului, care nici nu clipeşte. 

— Lasă... murmură Greeniando. O să te lămureşti tu... 

— Bine, spune Greeniando. Să începem instructajul. Aceasta (arată el 
maşina), este o Universală Mare. Dacă asta e „mare”, îţi spui tu acum, 
înseamnă că există şi Universale mici. Ei bine, dacă-ţi spui aşa, ai ghicit! 
Există şi Universale mici. Sunt mult mai puţin complexe decât asta. 


Greeniando îl trage pe tânăr de braţ în dreptul pupitrului electronic. 

— Ce face o Universală, fie ea Mare sau Mică? Tot! Că de-aia-i zice 
„Universală”. Scula asta este cea mai deşteaptă maşină de pe lume. De-aici 
i se dirijează comenzile. Aici (îi arată Greniando), este cititorul planului. 
Bagi planul piesei în spatele senzorului magnetic şi senzorul „citeşte” de pe 
cartela încărcată electrostatic planul piesei pe care o are de executat, şi 
parametrii ei. Ce piesă ai de făcut? îl întreabă el, retoric, pe tânăr. Păi, 
pentru început, să zicem, un revolver. Ce marca vrei? 

Sălbaticul urmăreşte demonstraţia neclintit. 

— Uite (scoate Greeniando un teanc de cartele de plexită din sertarul 
pupitrului), aici ai toate mărcile care-au existat vreodată. Colt, Browning, 
Nagan, Parabellum — vrei un Parabellum? 

Tânărul pare indiferent. 

— Nu! decide Greeniando. Uite, fiindcă văd că nu te pricepi la arme — 
deşi un Vertical fără armă nu este nimic mai mult decât un simplu 
ghemados — uite, pentru început o să înveţi să-ţi faci un Quibeck 95. Până 
acum 40-50 de ani, ăsta a fost un revolver pe cinste: 31 de gloanţe în 
fiecare sector (praful de puşcă nu se face, desigur, pe o Universală — pe ăsta 
o să înveţi să-l prepari la cabina Fulviei, în laboratorul de-alături) — 
deocamdată, însă, priveşte aici! îi întinde Greeniando foita de plexită a 
planului 

— Vezi? Aici, pe margine, este o striaţiune, o vezi? Aici este scris codul 
fiecărei piese componente. Deci, introduci cartela în „cititor” şi pe displayul 
Universalei apare codul armei, codul materialelor din care e alcătuită 
fiecare piesă în parte, dimensiunile ei, şi aici, în dreapta jos, viteza de avans 
a cuţitelor, unghiurile şi viteza de rotaţie a axului braţelor, tastezi numărul 
de cod al primei piese de care ai nevoie şi te duci la magazie să ridici 
materialul. Nu e greu, nu? 

Sălbaticul aplecat asupra tabloului de comandă, urmăreşte, cu ochii 
atenţi jocul de lumini al mărgelelor de sticlă pâlpâind multicolor pe panoul 
de comandă repetând cu glas subţire melodia diafană şi plină de înzorzonate 
repetiţii şi întorsături prin care terminala Universalei inteligente dă semn că 
a intrat în comunicare cu ei şi că este dispusă a colabora. Figura lui, cu claia 
de laţe creţe învolburate, se oglindește în ecranul de siliu pe care maşina îşi 
afişează geometric şi multicolor gândurile. În curbură, fruntea tânărului se 
bombează anormal, ca la un animal monstruos, cu ochii roşii, bulbucaţi. 

Lepetit, strecurat în spatele lor, loveşte. 

Greeniando şi ghemadosul stau aplecaţi frunte lângă frunte asupra armei 
căreia „Veteranul” îi explică principiul de funcţionare. 

Cei de pe la maşinile dimprejur pândesc scena cu râjetul pe buze, 
fiindcă, după bâlciul cu loviturile de picior ratate, este de aşteptat să iasă 
ceva extrem de distractiv din caftul ăsta: Lepetit trebuie să-şi ia revanşa. 

Pumnul se descarcă fulgerător către rinichii sălbaticului într-o lovitură 
de genul celor menite să-l nenorocească pe cel căruia i-a fost destinată. 

Dar sălbaticul, fără să pară a avea habar pe lângă ce-a trecut, se apleacă 
tocmai atunci să ridice de jos cartela de plexită a planului, cu o mişcare 
domoală. 

Pumnul lui Lepetit izbeşte în gol. 

Un hohot de râs scutură sala. Lepetit trăieşte un moment de derută 
năpraznică. După care izbucneşte în râs şi el, cu o grimasă vicleană 
încreţindu-i fruntea îngustă. 

— Frumoasă armă, întinde el mâna către Quibeck. 

Armează scurt, trage piedica şi apasă pe trăgaci, cu ţeava îndreptată 
către picioarele sălbaticului. Glonţul, se înfige în materia vâscoasă a 
pavajului. 

Lepetit apasă din nou pe trăgaci şi al doilea glonţ clefăne surd în pavaj. 

Este ca şi când o forţă mai presus de fire i-ar împinge cotul într-o parte, 
insesizabil. 

Foc după foc, gloanţele refuză să nimerească laba piciorului gol al 
tânărului. 

Lepetit nu mai trage. Ridică privirea spre chipul neclintit al celuilalt şi-i 
vede ochii aprinzându-se ca un jar de sânge. Schimbă arma pe tragere 
automată şi ridică ţeava spre pieptul gol, ochind în capul condorului 
multicolor, culcat pe sânul stâng al tânărului. Cu mâna stângă ţine paradă 
deasupra armei. 

Lepetit apasă pe trăgaci, descărcând întregul încărcător. 

Quibeck 95 este o armă bună. Fără recul, la o sută de metri trasează cu 
cele 62 de gloanţe ale celor două încărcătoare, pe foc automat, linie 
continuă, înfigând glonţ lângă glonţ. 

Sălbaticul nu mai avea nicio şansă. 


Dar aripile condorului se deschid larg pe pectoralii de oţel şi colanul de 
piatră apucat mai iute decât ochiul poate percepe se desface într-un laţ 
ucigaş, înfăşurându-se împrejurul gâtului lui Lepetit şi mai înainte ca 
degetul să se ridice de pe trăgaciul Quibeckului şi gloanţele să se fi oprit din 
ricoşeurile ţiuitoare de care Verticalii de la maşini s-au ferit plonjând 
spectaculos vertebrele superioare ale gâtului lui Lepetit se rup, înfigându-şi 
ghearele în cortexul străpuns de forţa colosală a îmbrăţişării pitonului de 
piatră din mâna sălbaticului. 

Din cerul întunecat scapără un fulger prelung, care cuprinde tot 
orizontul, luminând hala cu o lumină spectrală. 

Când, o clipă mai târziu, Verticalii se ridică din spatele maşinilor, 
sălbaticul, cu ochii pâlpâind, roşii, pare a nici nu se fi clintit din loc. Numai 
între degetele mâinii stângi, laţul colierului de piatră strangulează 
neînduplecat gâtul celui ce fusese temutul Lepetit, îmobilizând de sol 
ultimele zvâcniri ale membrelor trupului deja mort şi, cutremurându-se, 
înţeleg cu toţii că au de-a face cu un adevărat Ucigaş. Că au avut fericita 
ocazie să-şi petreacă o zi de lucru alături de o fiinţă măreaţă, de un 
războinic teribil, de o fiară ante-diluviană ieşită din jungla de quiho la 
vânătoare, să sfâşie. 

Un animal gol — dar nu sărman. Un Yam din poveştile bătrânilor. Un 
erou legendar. 

Gol, pentru că unul de talia lui nu are nevoie de nimic altceva decât de 
muşchii mâinilor şi picioarelor sale, şi de Puterea mai presus de fire cu care 
a fost dotat, pentru a se impune înaintea întregului Univers, ca Stăpân de 
netăgăduit. 

Cu o mişcare lină, imperceptibilă, Fiara îşi desfăşoară colanul grosolan 
de piatră din jurul gâtului frânt, şi trupul lui Lepetit se prăbuşeşte rigid. 

Flacăra din ochii războinicului se stinge treptat, se apleacă, îşi culege 
revolverul de pe jos şi, după ce-l înfige indiferent în tocul de plexită neagră 
imitând pielea, alături de celelalte paisprezece încărcătoare pline, îşi aruncă 
pe umăr cureaua, îndepărtându-se cu mersul său elastic spre ieşire. 

O felină uriaşă bântuie FARC. 

Din cerul de plumb de dincolo de cupola de siliu a halei, fulguie etern, 
într-un potop de zăpadă imaculată şi rece. 


CAPITOLUL VIII ANTRENAMENTUL 
MORŢII 


Oxus doarme încă, dar lumina s-a aprins în el. Simte că trebuie să 
deschidă ochii şi să se ridice. Peretele din stânga va glisa, lumina va creşte 
şi, din viitor, va da buzna peste el ceva care-i va încălzi sufletul. 

Întredeschide ochii. Interiorul rezervei, iluminat de control. Un cuib 
diferit de cele din Esland. Dar şi cu elemente comune: terminală, display, 
monitor, afişaj, ecran: pâlpâind fluorescent, cu toate că a fost scos de multă 
vreme din funcţiune, amfiteatru cu Joc Limitat, Mărgele de Sticlă 
clinchetindu-şi partitura îngustă pe marginea Marii Teme Festive. 

Oxus se simte odihnit, refăcut. 

Înainte de a se trezi, îşi aminteşte de Vocea-de-fum (parcă era 
Quingaguh): „Numai neîncrederea şi micimea te rețin lipit de Pământ, să te 
târăşti. Te-ai născut liber. Poţi Zbura. Zboară! “ 

ALTITUDINE 500. VITEZA 2,75 x 103. CÂMP IONIZAT, 
COMPACTITATE LA BORD 17 x 97. ZBOR PLANAI. CUPOLA DE 
NORI. OCHIUL CICLONULUI. CONTACT PENETRANI PE BANDA 
ALFA. LOCALIZARE DE  TRANSLATARE PE COORDONATE 
CARTEZIENE 68/81 S. SE  VIOLEAZĂ CU MIJLOACE 
NECONVENȚIONALE FONDUL INIANGIBIL. SE ATENTEAZĂ LA 
POARTA W. SEMNAL DE ATAC! 

TAUTONIKE.! 

Un amfitreatru lin. Melodia polifonică stârneşte curcubee irizând. 

Magister Ludi. 

Programare. 

Jocul. 

Mărgelele de sticlă clipesc. 

VEHICOL LA SOL DEPLASÂNDU-SE CU VITEZA DE 7 x 6 x 10. 
LOCATARE PRIN COORDONATE CARTEZIENE 60/32 SW. 

SEMNAL DE ATAC. 

ACCELERAȚIE 24 x 104 


LA BORD COMPACITITATE DE HELIU LICHID. 


I CAN DESTROY HIM! 

Camionul condus cu simulare-prin-cip-jocker, pătrunde în Zona de 
Conflict. 

VITEZA REPERULUI 3 x 102. SENS DE DEPLASARE N NN. 

I CAN DESTROY HIM! 

TAUTONIKE.! 


Oxus îşi scutură capul, frecându-şi faţa cu mâinile. Dinspre Viitor vine 
către el, îl străbate şi se îndreaptă spre Trecut o lumină mare, năucitoare, 
care transformă realitatea în umbră, spectrografiind-o. 

Se ridică exact în clipa în care peretele lateral glisează. 

Startwan. 

— Te iubesc, spune Startwan, sunt frântă de oboseală, lasă-mă să dorm. 

Se trânteşte pe pat şi adoarme instantaneu. 

Oxus zăreşte răzbătând din buzunarul de la piept al combinezonului 
autonom, printre colții fermoarului neetanşeizat, clipocitul vesel al unei orgi 
multicolore. Se apleacă şi trage afară un cip-jocker nou nouţ cu plăsele de 
plexită opacă şi LED-uri de siliu multicolor. Dar în buzunar continuă să 
pâlpâie ceva, şi Oxus extrage încă un cip, de o formă stranie, cu lamă de 
metal organic dispusă în unghi de „atentat la Fondul Intangibil”. Senzorii 
mânerului acestuia puteau prelua direct pulsiunile nervoase ale muşchilor 
palmei, transformând intenţia în realizare. 

— Eşti colosală! rânjeşte Oxus admirativ, aplecându-se peste Startwan 
şi ciufulindu-i părul. 

Fata oftează prin somn, se întoarce pe burtă şi-şi acoperă capul cu 
amândouă mâinile. 


2 


Quingaguh pipăie Quibeckul 95 cu o dragoste şi patimă neobişnuită la 
ghemados. Şi, dintr-odată, râuri de lacrimi prind a i se rostogoli din ochi, 
şiroindu-i prin vadurile adânci ale reţelei de riduri ce-i brăzdează chipul 
crunt. Căzut în genunchi, Quingaguh mâingâie în neştire oţelul negru, sub 
privirea uimită a celorlalţi. 

— Doamne! exclamă el cu glas răguşit. Doamne, mi-a fost dat să nu 
mor fără a mai fi pus mâna o dată pe o armă! 


Apoi, întorcându-se către tânărul Yamana, care îl privea liniştit, poate 
înduioşat, Quingaguh spune: 

— Fiule, nici nu-ţi poţi imagina ce bucurie mi-ai făcut cu arma asta. Un 
ghemados cu o armă în mână încetează de a mai fi un ghemados şi capătă 
dreptul de a purta un nume şi de a şi-l apăra. Fără o armă, orice Vertical nu 
este nimic mai mult decât un ghemados. O pleavă. O mizerie. 

Zgâindu-se fascinat la arma al cărui metal proaspăt sticleşte mat în 
lumina cenuşie a încăperii, bătrânul plânge în hohote. 

— Madre del dios! şopteşte el. Voi avea din nou o armă! Pot să mai simt 
odată în podul palmei patul unei arme! Santa Maria, voi mai avea o dată-n 
viaţă şansa de a fi stăpân pe viaţa şi destinul meu! Nome del dios, jur pe 
ce-am mai sfânt că, orice-ar fi, nu mă voi mai lăsa niciodată dezarmat. 
Dac-o să mor, am să mor ca un bărbat, cu arma-n mână, luptând, iar nu ca 
un ghemados nenorocit, bun de: aruncat ca hrană câinilor sălbatici ai 
Phreeriei! După atâţia ani de josnicie, asta-i prima clipă în care simt şi eu că 
trăiesc cu adevărat! 

Şi bătrânul sărută oţelul ţevii, argintiu, şi încărcătoarele brune, ca 
aburite. 

Înduioşată, Startwan îşi şterge colţul ochiului cu degetele. 

Tu de ce nu Zbori, Quingaguh? Fiindcă nu pot. Sunt un simplu 
ghemados al Phreeriei. Serendar. Şi atunci de unde ştii tu de Zbor, de toate 
celelalte? De unde ştii tu ce înseamnă un Angekok. Cine eşti tu, 
Quingaguh? 

La gente latina. Neamurile înfrânte. Zdrobite de Capital. Sclavi 
târându-se de-a lungul drumului spre sud. Spre El Paraiso. Spre una isola 
muy hermosa. 

În spatele tigvei crestate de riduri adânci, aurora îşi flutură faldurile de 
lumină şi culoare feerică. Vălul maiei îşi unduie sfâşierea prin Univers, 
astfel că poţi zări, prin crevasa creaţă, Adevărul. 

Tu nu vezi, Quingaguh? Nu. Eu nu văd. Nu sunt un Elik. Eu sunt un 
simplu ghemados. Hinta latina. Serendar. Neamurile. 

Poveşti. Legende din bătrâni. 

Am fost cândva stăpânii Planetei. Astăzi — Decepsion! 

Am fost cândva cel mai războinic şi curajos neam de pe Terra. 

Decepsion! 

Am avut dreptul să ne apărăm numele cu arme. 

Serendar! 


Decepsion! 

Am avut femei frumoase, glorie, bogății nemăsurate. Dar n-am fost 
decât dinţii care rodeau pentru burţile altora. 

Dinţii balaurului Cadmos. 

Decepsion! 

Toate acestea au fost ale noastre. Voi le folosiţi, le aveţi date-n folosinţă, 
dar nu vă aparţin. Noi? Noi le-am stăpânit! Ne-am născut şi am trăit într-o 
lume bogată. Stăpâni. Liberi. Nobili şi frumoşi. În lumină. 

Decepsion! 

Nu, eu nu pot Zbura! Eu sunt lut. Cenuşă. Pământ. Humă. Homini. 
Cetatea din care am ieşit a fost Humă. Este Humă. Oameni de humă, 
trăgându-ne dintr-un megalopolis numit Cetatea Eternă. Decepsion! Semnul 
câinelui. Dinţii balaurului. 

Trăiesc sub semnul lui „Am fost”. Noi nu mai suntem nimic. Vatra rece 
s-a spart, Cenuşa a răspândit-o vântul în toate colţurile Universului. 

Decepsion! 

Doar Ayu-Toyon mai poate face să renască focul! Doar când Ayu-Toyon 
se va întoarce, dinţii balaurului vor răsări din lut, înzăuaţi, cu armele în 
mâini: mirmidonii, gata de luptă — ginta care a cucerit lumea — războinici 
din războinici, viteji din viteji. „Acolo unde dobori unul, se înaltă doi”. 

Decepsion! 

În sanctuarele Absenţei urlă câinii sălbatici. Şi quihoul a crescut mai 
înalt decât statul, acoperind relicvele vetrelor noastre. Daţi la o parte iarba 
şi veţi găsi în orice loc ruine! Sunt zidurile Cetăţilor noastre! Cetatea 
Eternă. Decepsion! 

Voi nu aţi fi nimic dacă n-aţi călca pe oasele Gintei. Întregul Pământ se 
sprijină, ca să nu se năruie, pe scheletele Gintei. Călcâiul ţi se afundă în 
tigva unui Rege. Viermi între coastele războinicilor ce-au presărat 
câmpurile de luptă ale Planetei. Cea mai ieftină „mână de cuceritori”. Sabia 
Civilizației. 

Decepsion! 

Nu sunt nimic. Sunt sângele aprins dintre voi. Sunt stropul de sânge 
fierbinte care vă-nalţă fruntea într-o Răzmeriţă eternă. 

Cetatea Eternă! 

Decepsion! 

Peste noi a trecut Sfârşitul Lumii! Soarele nostru s-a stins. Lumina 
noastră a orbit. Pe lume e frig şi mişelie. 


Decepsion! 
Leoaica rănită a Planetei. 
Decepsion! 


FARC 

„F” = Fabrică. În mod cert. 

„A” = (probabil) Armament. 

Dar ce înseamnă „R” şi „C”? 

Pe ecranul displayului se perindă halele întunecate, aburite, imense. 
Maşini. Stive de piese. Pistoane. Arbori cotiţi. Turele. Quilase. Zale de şine. 

Maşini de război. 

Încălcarea Tratatului Antarcticii. 

Obiectiv după obiectiv. Hală după hală. Nicăieri, nimic asamblat. Deci 
mai există şi alte niveluri. 

Pentru Jocul aparent cognoscibil, nivelul minus unu reprezintă Fond 
Intangibil. Nu poţi afla ce este acolo decât „intrând în Joc”. 

Şi, dintr-odată, Oxus se simte cuprins de o curiozitate mai presus de 
posibilitatea sa de a se stăpâni. Ştiu din primul moment că nici nu va 
încerca să se stăpânească; va pătrunde în Joc. Nimic nu-l putea împiedica. 
Fie ce-o fi, trebuia să se ducă să vadă despre ce era vorba. 

Se va înghesui odată cu ceilalţi pe platformele de la intrare, va pătrunde 
în pântecele întunecate ale Colosului şi va coborî spre Pol, la nivelul cel 
mai înalt, unde piesele se angrenează în maşini de război. 

Hirsland. 

Wund. 

— Este violat Fondul Intangibil! 

W 

O încăpere luminată multicolor. Orgi de ochi străluminaţi de mărgele de 
sticlă dispuse pe rafturi în amfiteatru. 

Jocul. 

În spatele fiecărui ochi: un destin, o viaţă, un Vertical. 

Jocul — Lumea — Universul. 


Spaţiul şi Timpul. 

Muzica — o polifonie atât de complexă încât te poate ameţi şi îmbăta. 

Hirsland. 

Wund. 

A intrat cineva în Joc. 

Imaginea se frânge. Pe display: iar amfiteatrul. 

Transfocator. 'Translatare de cadru. Efect subliminal: sala se vede, în 
acelaşi timp, din două unghiuri opuse. Pe unul dintre pereţi, o eşarfă 
desfăşurată din plafon până la planşeu, lasă vederii Semnul. 

Waldzell 

Magisler Ludi. 35—40 de ani. Frunte înaltă, bărbie îngustă. 'Togă. 

Transpus. Melancolic. Fad. 

Compune. 

Are „inspiraţie”. 

Simfonia polifonică vibrează din întregul context. 

Dublurile de siliciu amorf, Mărgele Multi-mega, pulsează în fascicolul 
de lumină pură. 

O armonie fermecătoare (de la „a fermeca” — „a face farmece”) de sunet 


şi culoare. 
Nostalgie fără sfîrşit. 
FARC 


Lui Oxus, înaintea displayului orb pe care tatonează intrarea în Joc, i se 
urcă un nod în gât. 

Hirsland 

Wund. 

W 

Magisler Ludi: Wund! Unde greşim? De ce toate intenţiile noastre 
nobile degenerează, de mai bine de o mie de ani, în crimă şi suferinţă? Un 
război de o mie de ani. Wund! De zece ani nu reuşesc să remediez nimic în 
programul Jocului. Degeaba am fost desemnat. Sunt cel mai incapabil 
dintre Magisteri! 

Hirsland. 

Wund. (Figura brăzdată de riduri adânci. Priviri viclene...): 

Războiul nu l-am făcut noi. 

W 

Totuşi, numai Ordinul este vinovat de el. 

Hirsland 


Wund. 

FARC 

Oxus transpiră abundent. 

„Emisie subliminală.” (îşi spune). 

W 

— Suntem inutili. Toate intenţiile noastre nobile se transformă în 
suferinţă. Întreg Pământul este un câmp de luptă. Mocirlă. Mlaştina N a 
avansat către... 

Hirsland 

Wund. 

W 

— Unde-i greşeala? Poate Ordinul... 

FARC 

Oxus, leoarcă, îşi desface fermoarul combinezonului autonom. Pe 
ecranul orb scintilează un chip distorsionat. Trăsături viclene. 

„Unde? Când?” 

Chipul rămâne întipărit pe retină. Memoria răscoleşte febril între 
milioane de fotografii a-nominale: locuri, spaţii, timpi, persoane, 
circumstanţe, trecători, siluete întâmplătoare... 

„Întâmplător”? 

Chip smochinit, nerăspunzând niciuneia dintre fizionomiile specifice 
locurilor printre care soarta zbuciumată... 

Poze respinse rând pe rând, răsfoite înfrigurat de mâna înflăcărată a 
amintirii. 

Cine? Unde? Când? 

C: 

— De la Marele Magister Ludi Knecht, niciunul dintre succesori nu a 
mai fost la înălțimea Jocului, incapabili să concepem o partidă Festivă care 
să aducă Bucuria aşa cum aduceau altădată partidele noastre celebre. 
Urechile noastre nu mai ştiu să distingă sunetul Concordanței. Poate că ar 
trebui închisă Tabla Jocului, aşteptând să se stingă Conflagraţia, atâta timp 
cât Multaşteptatul întârzie la întâlnire.... (acesta este un Raport Oficial). 

W 

Maestrul apasă pe claviatura de lumină ca pe clapele unei orgi titanice. 
Muzica urcă din ce în ce mai tragică şi cuprinzătoare, luând tonuri 
şfâşietoare şi inflexiuni de declin: 

O prăbuşire din înalturi, abruptă, năucitoare. 


El Paraiso! Am pierdut El Paraiso! 

Deçepsion! 

FARC 

Norii se îngrămădesc negri şi joşi, aprinzând fulgere confuze care 
flambează întregul orizont într-o mare de lumină spectrală, neverosimilă. 

Oxus izbucneşte într-un geamăt surd, cuprinzându-şi faţa în palme. 

Startwan sare din somn, năucă: — Ce e cu tine? Ce s-a întâmplat? 

Displayul străfulgeră intens. Startwan ridică ochii. 

Cip-jockerul cu interferator de agresiune la Fondul Intangibil sclipeşte 
înfipt în terminală. 

Oxus: Convulsii. Spume la gură. 

W 

— Doamne, suspină Magister Ludi, Doamne, cum de-am putut ajunge 
aici? Ce-am făcut? Ce s-a ales de noi! 

Hirsland 

Wund. 

— Dacă voi sunteţi incapabili, nu aruncaţi vina pe Joc! Jocul este aşa 
cum... 

W 

Magister Ludi găseşte un acord fantastic, insuportabil, şi îl repetă iar şi 
iar, de câteva ori la rând... 

FARC 

Oxus se zvârcoleşte. Sângele îi bufneşte pe nas şi pe gură. 

Startwan întinde mâna cu greu şi smulge interferatorul din terminală, 
decuplându-l. 

Tremură din tot corpul. 

Scuturându-se ca electrocutat, Oxus ţâşneşte în picioare, cu ochii 
holbaţi. 

— Şi acum? murmură Startwan. Ce ne facem? 

N-au la dispoziţie decât câteva secunde. Ordinatorul Central a depistat 
deja şi este pe cale să localizeze zona în care s-a operat spargerea la Fondul 
Intangibil şi, dacă reuşeşte să identifice, după aceea determinarea şi 
captivarea lor devine o problemă de minute. 

Oxus redevine ghemodou, persoană de acţiune, aventurier cu minte 
lucidă. Storează terminalul cu sursa. Programează o „avarie” la sistemul 
de termoreglare al rezervei şi ţâşneşte spre uşă. 

— Hai! 


Startwan are un moment de nehotărâre înainte de a se arunca în vârtejul 
infracţiunilor viitoare, dar deja era culpabilă de o crimă pentru care n-avea 
cum să mai scape cu mai puţin decât pedeapsa maximă de anulare a 
personalităţii şi reeducare. Ce putea fi mai rău decât a atenta cu cip-jockerul 
confecţionat artizanal din piese furate din Secţie la Violarea Fondului 
Intangibil? Pe lângă asta, a da foc unei case sau a arunca în aer întregul 
FARC sau chiar Pământul sunt fleacuri pentru care s-ar mai fi putut găsi 
circumstanţe atenuante... 

Aleargă pe holul interior, alături de bărbatul străin care i-a 
metamorfozat în câteva zile destinul şi întreaga viaţă. Oxus o trage de 
mână, şi ea-i spune în gând că, fie ce-o fi, e alături de el împotriva 
întregului FARC, deşi el, atunci când va da de greu, are s-o părăsească fără 
scrupule, fiindcă doar se slujeşte de ea ca de o unealtă, ca de un Cip-Jocker 
uman şi că, în loc să alerge alături de el, mai bine i-ar tăia gâtul cu lama 
interferatorului din buzunarul de la piept al combinezonului autonom. 

Îşi trag sufletul, cu spatele proptit de peretele rece de beton, înainte de a 
acceda în zona profană a Căminului. 

Străbat prima încăpere, încercând să pară calmi. 

Verticalii adunaţi acolo se amuză cu un duel pe simulator. În total sunt 
cinci, cu electrozi pe cap şi priviri halucinate. Arbitrul urmăreşte disputa pe 
monitorul de control. Benzile roşii şi negre de pe frunţile celor ce se 
confruntă semnalează o partidă „pe viaţă şi pe moarte”. Pentru o săptămână, 
o lună, un an sau pe viaţă, după cum se stabilise în prealabil, perdanţii 
deveneau proprietatea câştigătorului. 

Din pricina efortului de concentrare depus, feţele luptătorilor sclipeau 
de transpiraţia ce li se scurgea de pe bărbii şi pe lîngă urechi, pe gâturile şi 
piepturile goale. Celor două femei li se înroşise pielea frunţii. 

Imaginile propuse de conştiinţa colectivă a celor cinci combatanți drept 
câmp de luptă, se prezenta ca o pădure de quacervate prin care pâlpâiau 
contururile trupurilor polisegmentate acoperite de solzi grei şi dotate cu 
labe impare, greu de mânuit, terminate cu aripi, ale unor monştri vădind fie 
că dueliştii erau nişte ageamii, fie că erau absolut sadici, fiindcă nişte 
verticali întregi la minte şi care se pricep la dueluri pe simulator nu s-ar fi 
împopistrat nici în ruptul capului cu atâtea apendice absolut inutile şi 
riscante. 

Când Startwan şi Oxus răzbiră, până la urmă, afară, FARC părea părăsit. 
În liniştea de sub norii joşi percepură, la limita pragului sonor, bătaia 


îndepărtată, ca de pe altă lume. Il Iapajo da muerta. Răsuna mereu de când 
o deşteptaseră cei doi sălbatici, cu bâtele lor de piatră, pe drumul Phreeriei 
de quiho, sub stele. Şi sunetul răzbea până aici, sub norii întunecaţi ai 
FARC. 

Il Requerimento. 

Îşi continuară drumul spre platformă în tăcere. Din aerul apăsător 
prinseră să se cearnă fulgi îngheţaţi, mărunti, pişcând faţa până la sânge. 

În FARC n-ai de ce să te temi dacă ai ucis pe cineva. În FARC nu vei 
păţi nimic dacă-i iei cuiva, niţel gâtul. În FARC, fără a anunţa nimeni care 
este regula Jocului, Cel care reuşeşte să-i ia viaţa altcuiva, îi ia şi locul. 

De ce? 

Poate că este vorba de un Antrenament. 

Antrenament? 

Ei bine, da, de ce nu! Un antrenament al morţii. 

Dacă, de după colţul străzii vine către tine un grup de Verticali veseli şi 
tu, mai iute de mînă decît ei, scoţi arma şi le împrăştii creierii pe zidurile de 
beton ale Coloniei, nimeni nu-ţi va reproşa asta. Frâna care te împiedică să 
dai drumul la întreaga ta animalitate nu subzistă în afara ta. Ci înlăuntrul 
tău! Şi scopul popasului tău în această Colonie crudă şi aspră este tocmai 
cel de a te face să înţelegi asta. Stai aici până când înveţi să ai curajul de a 
scoate arma şi a ucide. Stai aici, bălăcindu-te în mizeria violenţei şi 
mârşăviei, până când rezolvi algoritmul Jocului. 

FARC este o lume a selecţiei inverse. A Crimei. Cel mai bun este cel 
mai rău. 

FARC este un câmp de luptă, un poligon, o sală de antrenament în care 
înveţi să ucizi fără să clipeşti. 

Hai, curaj! FARC este Paradisul temerarilor! Lumea tuturor 

Iar cine ucide un Condor, are dreptul să poarte un galon pe epoleţi. Dacă 
ucide al doilea Condor, două galoane. Însă cel care-i poate ucide pe toţi? 
Cel Mai Bun-Rău? Cel care a aflat algoritmul şi care nu se mai încrede în 
nimeni şi în nimic, trăgând, fără scrupule, în tot ce mişcă? Fiara? Luptătorul 
de Comando perfect? 

Ce te mai poate aştepta dincolo de Victorie? 


Care esle adevăratul câmp-de-luptă al acestui antrenament? 
Cărui Război îi sunt destinaţi Călugării Criminali? 
TAUTONIKE, 


CAPITOLUL IX „RC” 


Ora 4%. Coloseumul de paralelipipede cenuşii de beton-silicic se ridică 
în trepte concentrice, cu vârfurile cele mai înalte către Polul 
spaţiul ne-euclidian, semicercul din jurul Hangarului se răstoamă ca o 
mănuşă, astfel încât, privit din înalt, FARC apare asemeni unor uriaşe 
sectoare de trunchiuri de con suprapuse în trepte din ce în ce mai înalte, 
sugerând unui observator străin stilizarea dusă până la forma pură, 
geometrică, a unui uriaş tufiş de quihico — o poartă spre cer. Puerta de'l Sol, 
Puerta de'l Re: o navă cosmică gata de lansare, a cărei numărătoare inversă 
a şi început. 

Ora 471. Vuietul inimii de plexită pulsează în Abis. Piscurile cele mai 
înalte ale blocurilor ermetice, asemeni unor buncăre, se proiectează semeţ 
Ciclonului, îndreptându-se către zonă. 

Ora 4%. Înspre FARC, în lumina oarbă a proiectoarelor, dincolo de 
Hangar, se întrezăresc ruinele nou-nouţe ale Şantierului de Construcţii 
asemeni scheletului unui animal megalitic împotmolit în mlaştina Văii 
Decepsion, în Phreeria căreia ghemadoşii îşi plămădesc cu mâinile lor negre 
Căpăţâna spre stele, chiar în locul numit Polul Dezolării, dincolo de care 
începe Dorsala Puntanamera şi Terra de'l Fuego, cu scânteile licărind de 
mlaştini N marcând Zona de Conflict. 

Ora 5%. Platforma demarează abrupt trecând prin jetul de radiaţii „J”, în 
care se răstoarnă, din punctul cartezian 00 x 00 plafonul devenind 
pardoseală. 

Apoi platforma glisează lin pe orizontală, trece printr-un nod „J” 
răsturnându-se iar într-un unghi de 37° sexagesimale, intrând într-o 
traiectorie oblică, pe diagonala mare. 

Ora 5%. În pereţii sclipitori, de metal, se oglindeşte silueta diformă a 
bărbatului în combinezon autonom negru, cu însemne de Condor pe epoleţi. 
Pe chipul său trec reflexiile secvenţelor luminate alternativ, când în roşu, 
când în galbenul porţiunilor de Tranzit şi Oppen. Degradeul nuanţelor 


nefireşti se perindă de la violet, prin orange, până la alb. Condorii metalici 
de pe umeri pâlpâie fluorescent în semiobscuritatea de pe platformă. 

Ora 50. Faţa bărbatului e crispată într-un zâmbet crud. Profilul. Buza de 
deasupra, umedă de transpiraţie. 

Neidentificat. Cod de liberă trecere emis de Fondul Intangibil. 
Parametrii receptaţi de senzori nu intră în circuitul general şi nu se 
centralizează. 

Ora 51%. Nivel minus unu. Platforma încetineşte în viteza a doua. 
Câmpul de amortizare „J” = -G + g. 

Ora 515. Comandă de oprire la poarta A”. Platforma încetineşte în prima 
viteză. Câmp de amortizare „J” = g?. 

Ora 516. Terminala nu recunoaşte „the visitor”. 

Bărbatul se cuplează la input. Terminala recunoaşte „the visitor”. 

Comanda de oprire acceptată. 

Ora 517. Câmp de amortizare „J? = g. Poarta A`! culisează lateral. 
Perspectivă deschisă spre A”1. Reper de importanţa minus unu. 

Tălpile rigide ale bocancilor bocănesc pe coridorul de recepţie A."|. 


Terminala Centrului de Trafic nu recunoaşte „the visitor”. 

Bărbatul se cuplează la input. 

Terminala centrului de Trafic recunoaşte „the visitor” şi acordă liberă 
trecere. 

Blindajul culisează în urmă. 

Al, 


Oxus se opreşte, trăgând cu urechea spre spaţiul vast de obscuritate ce i 
se deschide în faţă. 

Linişte. 

Doar răsuflarea precipitată de emotie. 

Autocontrol nervos. 

Respirația revine la normal. 

Ce e aici? 

De-a lungul pereţilor se întrezăresc cilindre de metal înalte, sticlind rece 
în semiîntuneric. 

Fuzee. 


„A” de la Arsenal? 

Un Arsenal 

„A” de la Armament? 

Armament neconvențional. „Ăştia” încalcă Tratatul de neproliferare şi 
nedepozitare de armament strategic şi neconvențional! 

Uite: Alea sunt N! Cele lungi de colo sunt G şi H. 

Deci, nu numai Tratatul Antarcticii din '59. 

Oxus se afundă către adâncul spaţiului vast dinnainte. 

FARC 

„R” — Radioactivity? 

FARC — Armament radioactiv? 

Fabrik Arm Rad? 

Dar C? 

Se apropie de peretele cu fuzee. Celei mai apropiate dintre ele i se 
aprinde-o lumină galbenă de control în spatele nişei interioare mascată cu 
siliu gros de-o palmă. 

Oxus încremeneşte. 

Din adâncul fuzeei răzbate un ţiuit intermitent, de avertizare. 

E amorsată. 

Sunt amorsate. 

Oxus se trage înapoi prudent, către adâncul căscându-se întunecat. 
Ţiuitul de avertizare încetează. Lumina de control se stinge încet. 

Dar, iată, Doamne-Dumnezeule! Priveşte! 

Oxus se răsuceşte pe călcâie. În adâncul Halei se aprind lumini albe, 
dincolo de platformele şi planşeurile de plexită, dezvăluind perspectiva 
imensă a arsenalului. Pe margine, înşiruite de-a lungul pereţilor înalţi, stive 
de proiectile străvezii sau de fuzee cu blindaj metalic roşiatic, cenuşiu sau 
galben. 

Oxus se îndreaptă spre zona luminată. 

Acestea sunt capsule chimice. Cu ce e aici poate fi otrăvit, asfixiat, 
intoxicat şi defoliat întregul Pământ. De mai multe ori la rând. 

Capsule de siliu extrem de fragil, ultrasensibile la şocuri. 

Rafturi întregi cu capsule grupate pe trei spectre coloristice principale: 
verde — pentru compuşii halogenaţi, roşu pentru compuşii organici şi galben 


— pentru otrăvurile filtrante, stabile chimic. 

Dincolo de ele, flacoane cu striaţiuni fosforescente, longitudinale sau 
orizontale. Un stoc de arme bacleoriologice. Un singur flacon din acesta, 
vărsat acolo unde trebuie, poate transforma un întreg continent într-o 
hecatombă. Viruşi şi bacterii, spori de fungi, specii „îmbunătăţite”. Cele cu 
striaţiuni longitudinale conţin specii naturale. Celelalte conţin specii de 
laborator, artificiale, obţinute prin sinteză directă şi inginerie genetică. Cele 
caroiate desemnează speciile mutagene, mixte. 

Boli cumplite. Unele dintre ele atât de eficiente în virulenţa lor încât, 
dezlănţuite, ar putea ucide întreaga populaţie a planetei, nelăsând niciun 
supraveţuitor şi fără ca niciunul dintre animalele existente să aibă timp să se 
adapteze natural. Boli atât de „grăbite”, nimeni n-ar avea vreme să le 
găsească leacul. 

Viruşi teribili, de la mari adâncimi, a căror variabilitate a crescut infinit, 
stimulată de condiţii de mediu îngrozitoare. Nici temperatura de lichefiere a 
heliului, nici arcul voltaic nu le pot extirpa, în eter se dezvoltă normal; 
suportă presiuni de mii de atmosfere fără a simţi măcar nevoia să treacă în 
formele de rezistenţă. 

Bacterii a căror bază chimică nu e carbonică, ci silicică. Fungi şi licheni 
autotrofi, criminali, capabili să asimileze orice, aerob sau anaerob, prin 
fermentație sau prin osmoză directă, aşa cum sinoforele se înfig în piatră, 
secretând solvenţi generali mai corozivi decât apa regală. 

Microorganismele a-simbiotice, paraziți patogeni care nu-şi recunosc 
gazdele ca paraziţii uzuali, pe care istoria evoluţiei speciilor i-a învăţat să 
nu extermine gazdele ca specie, pentru a nu se autoextermina, întrerupând 
lanţul trofic. 

Sau viruşi artificiali, manipulaţi mutagen prin inginerie radio şi laser, 
creaţii bizare, cu structură chimică simetrică, stabilă — capabili să atace şi 
devoreze orice produs cu catene regulate. Un bloc de plexită de câţiva metri 
cubi nu le-ar da de lucru mai mult de câteva minute înainte de-a-l fărâmiţa 
în cel mai fin praf viu. 

Viruşi spaţiali şi metalo-organite supraviețuind în vid de până la 10". 
Rozătoare perverse ale carcaselor metalice pentru care materia organică în 
bază carbonică este destructurabilă în câteva nanosecunde prin polarizarea 
şi magnetizarea atomilor centrali metalici. 

Cu ce e adunat aici ar putea fi cotropit întregul Univers! 


Bine, dar un atac bacterio este, în cazul ăsta, curată sinucidere! Cum 
s-ar putea opri proliferarea acestor vorace microorganisme? 

Se poate opri. Laboratoarele de inframicrobiologie pentru tehnologie de 
război nu pun în circulaţie decât specii „Controlate”. Sau măcar, 
„Controlabile”. 

Sensibile la un anumit factor medicamentos, cunoscut doar firmei 
producătoare. 

Sau specii „domesticibile”. Există rădăcini patogene extrem de 
virulente, rezistente la orice combatere chimică sau fizică. Dar, aceeaşi 
specie, are selecționată de către producător şi altă rădăcină, mult mai 
sensibilă: „domestică”. Atacul se face cu varianta rezistentă. La câteva ore, 
zile sau săptămâni după contaminare, după ce inamicul a fost „tocat”, se 
eliberează, din stocul deja pregătit rădăcina virală sensibilă, mult mai 
prosperă, care devine, în câteva ore, „dominantă”, „diseminând” specia 
virulentă şi „domesticind” întreaga colonie. Şi, după ce gripa „spaniolă” 
curăţă sute de milioane, trecută în varianta vulnerabilă, se tratează eficient 
şi fără urmări cu ceai cald şi aspirină Bayer sau produce doar o uşoară 
indispoziţie momentană, care trece de la sine în două zile. 

Împotriva viruşilor cu structură simetrik se folosesc antiviruşii 
simetro-trofi, care condensează întreaga invazie în câteva băltoace de 
petrol. 

Dar, uite! raftul acela de cristale! Sunt vestitele bombe ECO. Armament 
eco, în stare să distrugă echilibrul ecologic al lumii, frângând lanţurile 
trofice, mutând infernul cu un limbus mai sus, răsculând natura şi răzvrătind 
speciile unele împotriva altora. lată feromonii. Cristalele acelea cu 
frumoase irizaţii viorii sunt feromoni! Fiecare specializat-în felul său: 
feromoni determinând inofensiva muscă verde de bălegar să se înmulțească 
până la caracter de invazie când, în roiuri de miriade şi miriade, potopesc, 
devenite rezistente la orice insecticid, şi transformă toate alimentele în 
muşiţă colcăitoare, viermuind, într-un târziu, până şi prin carnea vietăţilor, 
într-o furie de capie ce transpune în realitate viziunile apocaliptice ale lui 
Fra Angelico. 

Sau, iată, ciobul acela translucid, atât de gingaş turqoise, poate stârni în 
stupidul gândac de bucătărie, cu structură silico-organică, o pofta de 
mâncare şi o furie de reproducere atât de pătimaşe încât, printr-o uluitoare 
răspândire, să devoreze până-n temelii un megalopolis în mai puţin de-o 
săptămână. 


În cioburile acelea trandafirii pândesc factorii mutageni specializaţi în 
transformarea umilului Aureea din flora stomacală în cel mai cumplit 
duşman al purtătorului lor, împiedicând fermentația gastrică şi brobonând 
epiderma de furuncule îngrozitoare, mai terifiante decât lepra. 

Oxus străbătuse deja câteva mile când, dintr-odată, i se deschise înainte, 
în spatele ultimelor rafturi, perspectiva mai amplă creată de o bruscă 
scădere de nivel de câţiva metri. Din fosa întunecată se ridicau către bezna 
boltei de deasupra trupurile gigantice ale rachetelor balistice 
intercontinentale şi interplanetare. Până dincolo de locul la care vederea 
putea răzbi, se întindea o pădure scufundată de rampe de lansare cu 
fundamente betonate, de pe care se ridicau Titanii celei mai teribile 
ameninţări: rachetele cu 3, 5, 12, 18 şi până la 50 de focoase nucleare, mari 
cât clădirile cele mai impunătoare. Dincolo de care, în neclaritatea zărilor, 
se desluşeau, parcă, altele şi altele, din ce în ce mai mari, mai teribile şi cu 
mai multe trepte. 

Oxus rămase multă vreme pe pragul scăderii de nivel, uluit înaintea 
armelor colosale, capabile a transforma (atâtea câte se găseau îngrămădite 
acolo) întregul Sistem Solar, planetă cu planetă, în mingi de foc etern, sori 
mici rotindu-se încet, triumfal şi cutremurător, pe eternele coordonate ale 
orbitelor implacabile, care n-ar mai fi însemnat distanţa de Centrul de 
Lumină al Lumii. 

— Ce mama dracului e asta? se întrebă Oxus. Ăstora puţin le pasă de A 
Treia Pace Mondială şi de toate tratatele şi convențiile de neproliferare din 
lume! Bine, dar chiar Universul este prea mic pentru apetitul războinic şi 
distructiv al imbecililor ăstora! Stăm pe un imens butoi cu pulbere, cu capul 
vârât în laţul spânzurătorii, bând cucută amestecată cu venin de şarpe şi 
cianură... 

Oare peste tot, pe întregul Pamânt o fi aşa? 

Se putea reîntoarce. 

Se lămurise. 

Se lămurise? 

Din contră! Oxus abia acum avea impresia că nu mai înţelege nimic. 
Ultimul război, ba chiar ultimele, penultimele... şi toate războaiele de până 
acum, la un loc, nu fuseseră decât modeste jocuri de copii, cu pliciuri de 
muşte şi pocnituri, pe lângă ce pregăteau ăştia aici!... 

A Treia Pace Mondială, survenise în urma dizolvării simultane a 
blocurilor Militare şi alianțelor. În ultimele sute de ani, toate statele membre 
trădaseră, rând pe rând, cauzele. Şi nu numai o dată, ci de mai multe ori. De 
atâtea ori încât, până la urmă, Blocul se transformase dintr-o organizaţie de 
luptă cu duşmanul dinafară, într-un for de represalii şi puniţiune a trădărilor 
aliate. Statele membre, întrucât după fiecare încercare de nealiniere fuseseră 
pedepsite şi puse să achite tot felul de servituti, terminaseră prin a se asupri 
reciproc. Nimeni nu mai avea încredere în nimeni. 

Iar Blocul defensiv se dizolvase şi el instantaneu întrucât rolul său nu 
fusese decât cel de a preîntâmpina politica autoritară a Blocului ofensiv şi 
de a contrabalansa echilibrul de forțe. 

Pentru a evita războiul catastrofal între puterile coalizate, Blocurile se 
autodizolvaseră. Numai că, după autodizolvarea lor (poate urmând 
interesele obscure ale Ordinului, poate ca urmare a slăbiciunii Succesorilor 
lui Knecht de după introducerea statală la conducere a Jocului cu Mărgele 
de Sticlă), au izbucnit „Războaiele Limitate”. 

În prezent, Pământul trecea prin epoca celei de A Treia Păci Mondiale — 
care nu era altceva, pentru transcontinentul Panam, decât un război limitat, 
generalizat la nivel global. Fiecare împotriva tuturor. 

Se spunea, în mare taină, că, undeva, pe transcontinentul opus, ar mai 
exista şi zone „în afară de conflict”. Dar cine fusese acolo să vadă situaţia? 

Informundia nu furniza nicio ştire de acolo, ca să nu scadă spiritul 
combativ al beligeranţilor. Şi nimic din Zona de Conflict Panam, ca să nu 
întărite spiritele şi să nu fie suspectată de deformări în scopuri 
propagandistice. Aşa că, în esenţă, Informundia se rezuma la transmiterea şi 
reluarea emisiunilor standard, adică la oferirea de material de studiu pentru 
repetitores. 

Pe plan infrasocial, Informundia prelucra date personale pentru 
Controlul de Trafic Statistic şi menținea ordinea şi disciplina pe Câmpul de 
Luptă, împiedicând transferul informaţiilor. Aşa încât, ce era dincolo de 
Dorsala Lomonosov nu ştia de fapt nimeni, şi nici nu interesa, în principiu, 
pe nimeni (şi tocmai de aceea, în afara sistemului Informundia, orice 
emisiune era bruiată), aşa că era imposibil de spus dacă zvonurile care 
circulau în afara Castaliei aveau sau nu vreo bază reală sau erau simple 


supoziţii ori bazaconii emise de imaginaţia infierbântată a maselor de 
ghemados înapoiate şi absolut inculte. 

Evident, A Treia Pace Mondială, la care se recursese înaintea 
desființării Blocului, nu fusese decât o stratagemă menită să evite 
distrugerea vieţii pe planetă în urma unei conflagrații atomice. Toate statele, 
mari şi mici, se angajaseră să nu folosească, producă şi depoziteze, pentru 
uzul războiului limitat şi parţial generalizat decât arme curate. Este, însă, de 
necrezut (pentru un necunoscător), câte arme curate, sunt în lume în clipa 
de faţă! Şi câtă mizerie pot face aceste arme ”curate“. 

Numai că, „războiul parţial” limitat la nivel planetar, nu era încă nimic, 
în comparaţie cu celălalt război, despre care nu se spunea nimic, nicăieri. 
Iar legile de neproliferare semnate şi acceptate (cel puţin la nivel oficial) 
erau valabile numai pe Pământ, prin alte părţi putându-se face „murdar” 
fără nicio reţinere, conform „principiului pisicii” de a-şi ascunde murdăria 
sub covor. 

Dar despre Orice alt război în afara celui „limitat” nu avea nimeni voie 
să pomenească nimic, fiindcă de la semnarea Tratatului de Neproliferare, 
orice alt război „ne-limitat” fusese trecut în ilegalitate, ca sfidare flagrantă 
la adresa celei de-A Treia Păci Mondiale. 

Startwan nu se mai înfiora privind chelia brăzdată de riduri şi figura 
cruntă a bătrânului Quingaguh. Petrecea în compania oamenilor aceştia 
stranii şi duri şi se simţea bine între ei, îi erau apropiaţi, le ghicea trupurile 
şi le simţea răsuflările, ca în urmă cu câteva ceasuri, când se lipise, 
alintându-se, de piepturile lor. 

Golaveraj negativ. O femeie cu golaveraj negativ. 

Era, oricum, mult mai plăcut aşa decât singură, decât golaveraj zero. 

„A nimănui am fost, a nimănui! Apui odată, Soare-al meu! Apui!” 

Părăsind rezerva, trecuseră printr-o alta în care o pereche extrem de 
ingenioasă tocmai executa un studiu deosebit de complicat şi dificil; dar, 
probabil cu un coeficient de inedit ridicat. 

Când îi zărise trecând, tipa, care urmărea peste cap „construcţia” într-o 
oglindă cu unghi variabil, le zâmbise şi le făcuse semn de invitaţie, dar 
Startwan clătinase din cap că nu, la care cealaltă ridicase din umeri a 


pagubă şi se-ntorsese temeinic la treabă, fără ca partenerul să pară a fi 
remarcat ceva. 

Ajunşi afară, îi întâmpină aerul tare al FARC. Nori sumbri, de plumb, 
apăsau treptele Coloseumului de beton-siliu. Un tam-tam îndepărtat îşi 
bătea, din depărtări, Requerimento-ul: braţe deschise în aşteptare, pentru o 
îmbrăţişare peste mlaştina N, îmbiind cu un sărut pe deasupra Căpățânii de 
lut care-i despărţea, cu expresie tragică întipărită pe chipul Mare, menit să 
arate Celor din înalt întreaga noastră suferinţă. 

Străzi în unghiuri drepte. Crevase printre blocuri cenuşii. 

Dar, dincolo de lipsa de sclipire a Coloniei, către Nord, cerul de plumb 
se topeşte într-o baltă de cositor incandescent: Ochiul Ciclonului, 
îndreptându-se către FARC prin cortina de plumb a cupolei de nori 
acoperind cu un câmp magnetic impenetrabil întregul cerc din jurul Polului 

Chiar când cei în combinezon negru, cu armă la şold şi eghileţi de metal 
pe epoleţi, ajung în dreptul intersecţiei, de după colţ iese un Condor. 

De la un anumit nivel în sus, lupta este o tombolă a hazardului. Fiecare 
aruncă pe masă tot ce are. Dar nimeni nu poate şti cine vă ridica potul de 
data asta, când crupierul manevrează grebla orb, iar bila continuă să ţopăie 
din căsuţă în căsuţă, chiar şi după ce discul s-a oprit şi miza a fost strânsă. 

Quingaguh duce mâna instinctiv către tocul Quibeckului, cu un gest 
fulgerător. Dar Condorul, acest vestitor de temut al morţii, lasă să-i scape 
din piept strigătul de luptă, îngrozitorul său Strigăt de Atac. 

Strigătul Condorului vesteşte Moartea. Când aripile sale pătate cu sânge 
se desfac, Condorul este mesagerul Morţii. Strigătul său de luptă 
paralizează victima de la mare distanţă. 

Strigătul începe ca un cârâit gutural, din adâncul pieptului. Infrasunetele 
blochează musculatura striată şi loveşte în centrii voinţei. Mâna îndreptată 
spre armă îngheaţă. Ochiul se tulbură. 

Cineva te vede. Cineva te urmăreşte! Mâna este de plumb. Vei fi înfrânt. 

Şi strigătul străbate întregul spectru sonor, urcând până la peste 95 000 
de hertzi, ieşind din spectrul sonor, să năvălească, învingător şi atotputernic, 
pe plaja ultrasonică. 

E.misia voinţei de atac cu care Pasărea Morţii îşi prevesteşte căderea din 
înalturi este atât de intensă încât respiraţia prăzii se accelerează, pulsul sare 
dincolo de 250, musculatura toracelui se crispează într-un spasm 
electrocutant. Cel prins cu aer în piept moare instantaneu, fiindcă, presurizat 


în alveolele pulmonare până la 18—20 de atmosfere, răzbeşte în sânge, 
producând aeraţia şi colapsul. 

Când strigătul Condorului răzbeşte în banda de frecvenţă radio, bruiază 
emisiunile alfa şi delta care, la înregistrările electroencefalografice, încep să 
prezinte grafice cu forma specifică de dinte de fierăstrău orientat invers. În 
această fază, victima cade ca trăznită, cu gura plină de spume. 

În ultima, fază, dacă victima nu stăpâneşte tactica blocajului psihic de 
protecţie, strigătul Condorului ucide. 

Crispată pe armă, mâna lui Quingaguh declanşează rafala. Gloanţele se 
desfăşoară luminos pe fundalul întunecat al cerului, ricoşând din zidurile de 
beton-siliu cu ţiuituri şi scântei roşii, din perete în perete. 

Startwan schiţează gestul de a-şi prinde capu-n mâini, pentru a-şi 
acoperi urechile. 

Cip-jockerul a rămas în buzunar. 

Dar, dintr-odată, o punte de legătură se formează între imaginea lui 
Oxus, ţâşnind din Neant, şi ochii de foc ai tânărului Yam. 

Mâinile îşi schimbă traiectoria. 

Urechile sunt surde. 

Cronos împietreşte. 

Cu un salt de eschivă formidabil Condorul se aruncă peste cap. Mâna lui 
se îndreaptă spre tocul armei. 

De la un anumit nivel de pregătire în sus, lupta este o ruletă a 
hazardului. Durata ei este de domeniul pico-secundei. 

Cu un vâjâit sec, colanul de piatră al lui Quingaguh se desfăşoară prin 
aer, exact în spaţiul în care se aflase Condorul. 

Startwan şi Quingaguh au suportat şocul. 

Privită din afară, lupta nu ar avea pentru martorii neiniţiaţi niciun alt 
înţeles în afara sfârşitului tragic. Înainte ca mâna zvâcnită de Startwan să 
atingă claviatura cipului, Condorul sesizează primejdia, intuind lovitura. La 
limita câmpului său vizual săgetează o mişcare incredibil de iute: o mişcare 
de luptător ucigaş, al cărui scut psihic îl protejează de Strigătul de Luptă al 
Condorului Căzând din înalt. Trecerea lui Cronos prin fracțiunea 
infinitezimală de secundă încremeneşte. Din suprarenale se varsă-n sânge 
un val de noradrenalină. 

Un joc de mangustă, cu gesturi oprite la jumătate, înainte de a deveni 
gest. 

În Quingaguh se deşteaptă sălbaticul, ghemadosul ucigaş. 


Mintea sesizează loviturile înaintea ochiului. 

Fiecare deconspirare schimbă, din desfăşurare, planul de atac. 

Atunci când gama repertoriului Condorului este epuizată, mâna 
fulgerată spre arma de la şold. 

Quibeckul 95 pluteşte încă prin aer, scăpat de bătrân, dar fermoarul 
combinezonului autonom a zburat, Şi de pe broasca ţestoasă tatuată acolo — 
într-o anamorfoză ce o face să pară o tigvă de mort — se desfăşoară, 
ameninţător, colanul greu de piatră. 

Ceea ce pentru ochi este insesizabil, pentru minte se destăinuie pe o 
punte neuronală scurtcircuitată din temporalul stâng, direct prin masa 
materiei albe axionale, deconexând puntea lui Varolio şi ocolind 
mezencefalul şi telencefalul, până în emisfera dreaptă. 

Dacă mâna şi-ar continua drumul spre arma de la şold, laţul contondent 
s-ar desfăşura prin aer într-o mişcare asimetrică, lovind cu unul dintre 
capete carotida, iar cu celălalt mâna cu arma. 

Şi atunci, muşchii omului-pasăre se declanşează, propulsându-l peste 
cap, într-un salt formidabil. 

Mâna a ajuns la nivelul armei. Şi, încă din zbor, trupul s-a reechilibrat, 
răsturnându-se prin aer, cu arma către duşman. 

Dar mâna lui Quingaguh, nu dă drumul colanului de piatră. Peste un 
pod care trece prin ei amândoi, sprijinindu-se cu un picior de umbra lui 
Oxus din adâncurile FARC şi cu celălalt de tânărul cu condor tatuat pe 
piept, Departe — aproape, două braţe de pod, al treilea, urmărind drumul de 
plexită într-o bifurcaţie, şi altul, către W - Un Pod Colosal, un stern arcuit 
peste şi prin Căpăţâna de piatră, înfăşurând-o! Un Pod! 

Pe Pod, informaţiile se scurg în sens invers, şi creierul lui Quingaguh 
intră în comunicare directă cu creierul Condorului. Degetele mâinii lui 
Quingaguh, în loc să se desprindă de şarpele de piatră, se crispează pe el. 

Inerţia sutelor de kilograme-forţă ale loviturii propulsează trupul 
bătrânului, desprinzându-l, într-un zbor de-a dreptul pe dedesubtul Păsării 
Morţii răsturnându-se prin aer, cu arma spre locul unde fusese bătrânul. 
Arma răpăie. 

Rafala împroaşcă strada. 

Dar picioarele lui Quingaguh au atins pământul şi, cu un nou impuls, 
laţul nemilos al colierului de piatră se închide într-un nod în care capul 
Omului-Pasăre se prinde. 


Şi, în vreme ce gloanţele rafalei armei din mâna Condorului mai 
ricoşează încă, incadescent, de pereţii de beton elastic - colanul muşcă deja 
din carnea gâtului aşa încât, atunci când lama de metal-organic, vibrând, a 
cipului lansat de Startwan se-mplântă în pieptul trupului celui ce fusese un 
Condor, căpăţâna trupului său se rostogolea cu ochii daţi peste cap. 

Au fost, pentru o clipă, un grup statuar — Startwan, cu mâna care lansase 
cip-jockerul întinsă înainte, Quingaguh, cu laţul colierului vibrând între 
mâini şi muşchii pieptului umflaţi prin combinezonul autonom sfâşiat să 
dezvăluie tigva descărnată a unei uriaşe țestoase şi trupul Condorului 
descăpăţânat contorsionându-se în cădere. 

Apoi timpul reintră în făgaşul său firesc. Trupul Păsării dă inconştient 
din picioare, fâlfâind din aripi şi cârâind din gâtul retezat din care sângele 
ţâşneşte fântână prin jugularele sfâşiate. 

Quibeckul zăngăne de plexita de pe jos. Mâna revine către Startwan. 

Şi Quingaguh îngenunchează, cu pitonul de piatră ridicat la buze. 

Un Condor se prăbuşeşte din înălţimi. 

Să dărâmi din zbor un Condor aruncând în el cu pietre. 

— Formidabil luptător! murmură Quingaguh, frecându-şi cu mâinile 
negre faţa ofilită. 

Podul s-a stins. 

Startwan îşi smulge cipul din inima Condorului. 

Privirile fetei şi bătrânului războinic descendent din Stăpânii de 
Altădată ai Planetei se ating şi se măsoară. Şi, poate pentru prima oară în 
viaţa lor, transmit altceva decât încrâncenare şi ură. Căldura inimii le 
înmoaie cimentul de pe feţe. 

— Lasă asta... murmură Quingaguh, zmulgând de pe epoleţii mortului 
semnele Zborului: Condorii de metal. Simbolul celui mai înalt rang la care 
poate râvni vreodată un luptător. 

Ce înseamnă pe lume viaţa unui om... 

A ucide, pentru a putea da viaţă. 

A da viaţă, pentru a ucide. 

A ucide. 

A supravieţui. 

A sub-zista. 

Inima de plexită de peste lume îşi înteţeşte bătăile. Şi cerul se luminează 
acromatic şi rece de Ochiul Ciclonului apropiindu-se de FARC din ce în ce 
mai repede. 

Să ucizi un Condor frângându-i zborul cu o piatră. Un ghemados ucide 
un Condor. După cine ştie câte sute de ani, un ghemados de-al nostru îi taie 
gâtul unei Păsări a Morţii. Un ghemados dintre ghemadoşi. Un urmaş al 
celor veniţi să colonizeze El Nuevo Mondo. El Paraiso de după 
dezglaciaţiune. 

Un ghemados, un metis, cu sânge latin în vine. Un corci impur, cu 
sângele amestecat al tuturor sălbaticilor şi înfrânţilor lumii acesteia. Un 
hiperborean. Poate chiar un descendent din primii eschimoşi, coborâţi în 
Valea Decepsion. Un urmaş al mâncătorilor de carne de focă şi de câine. Un 
rumegător de quiho. 

Atunci, poate că speranţa nu a murit definitiv pe lume! Victoria mai 
poate pâlpâi ca un vis în pieptul Verticalilor! Şi Acolo, sus, în Înalt, poate că 
într-adevăr, Cineva a privit, totuşi, către noi şi a zărit Căpăţâna de piatră 
Mare, frământată cu mâinile goale de oropsiţii şi deznădăjduiţii acestei Văi 
a Plângerii. Poate că din înalturi, Cineva s-a uitat la expresia de pe chipul 
Căpățânii Planetă, menită să le aducă aminte Zburătorilor de suferinţele 
inimaginabile ale celor scufundaţi în mocirla şi frigul de aici! 

Poate că Zburătorii şi-au trimis Mesagerul aici, printre noi, pe cel mai 
bun dintre ei — un ghemados ca noi să aducă Verticalilor speranţă în suflete. 

Eliberându-i. 

Răscumpărându-i. 

Poate că Îndepărtatul, Absentul, Multaşteptatul, şi-a trimis aici, printre 
muritori, cei mai buni şi iubiţi fii ai săi, să ne răscumpere. 

Poate că va lua sfârşit, odată, această A Treia Pace Mondială şi 
Războiul ei limitat la nivelul planetar şi se va instaura peste Planeta 
însângerată: Pacea, pur şi simplu! 

Dacă există un nivel Al atunci ar trebui să existe şi un nivel A sau 
DL sau ceva de genul ăsta, nu? 


Fondul ăsta Intangibil începe să se simtă a avea nişte reguli intuibile, 
dacă eşti destul de inconştient încât să continui cu oarecare tenacitate Jocul 


riscant de-a „spargerea în Fondul Intangibil” şi dacă ai destul noroc încât să 
faci asta o vreme fără să-ţi frângi gâtul. 

Atunci, până la urmă, vei ajunge şi la nivelul C°, cu statut Ultrasecret. 

Ce înseamnă C,?? 

O secţie cu statut special. Deasupra sălii cu pupitre de control la care 
operatori în combinezoane autonome albe urmăresc corpusurile de calcul 
complexe, se află stantate în relief, în bolta de siliu a plafonului ogival, 
două semne: Roata ştirbită a efigiei „radio” şi hieroglifa „comput”. 

S-ar putea deduce, oare, de aici, că „RC” înseamnă „Radio-Computing”, 
sau „Radio-Comput”? 

Dar care ar fi, atunci, sensul lui „F” şi „A”, în FARC? 

Pe ecranele secundare ale displayurilor apare planeta, văzută de la mare 
înălţime. Cupola compactă a norilor se agită intens. O tornadă. 

Şi, în centrul vânzolelii, pendulând ca o bulă de aer, Ochiul Ciclonului, 
în culoare sângerie pe ecrane. 

— Mutaţi tornada şaptezeci şi trei de unităţi spre nord, în careul 27 x 
34, răsună în difuzoarele şi căştile terminalelor sălii. 

Operatorii în combinezoane autonome prind să se agite împrejurul 
pupitrelor şi aparaturii. 

— Valul uriaş de compensație geometrică se va prăbuşi asupra coastei 
de vest. Scontăm pe pagube materiale către un miliard, un miliard-jumate! 
Deasupra platformei continentale de nord, fluctuații electromagnetice de 
câmp. 

Comandamentul central al unui război meteo? 

Cu ceea ce ştim în clipa de faţă, nu mai avem nicio şansă să scăpăm cu 
viaţă. Oriunde ne vom afla, vom fi urmăriţi, depistaţi şi lichidaţi înainte de a 
apuca să divulgăm ceea ce ştim. Vor fi lichidate (discret) nu numai 
persoanele care au avut acces direct la informaţie, dar şi toţi cei care au 
intrat în contact cu acestea din momentul violării Fondului Intangibil 
Ultrasecret. Dacă Persona nonGrata s-a pierdut într-un spaţiu larg: un 
burgos, o megalopolă, un Land — va fi nimicită întreaga regiune suspectă. 

Suntem condamnaţi. 

— Începe numărătoarea inversă, rosteşte puternic şi impersonal Vocea. 
Este Ora H- 653. 

Un piuit scurt anunţă începutul numărătorii. Amfiteatrele în miniatură 
din faţa displayurilor îşi cântă partiturile ce se împletesc în spaţiul de 
deasupra într-o polifonie complexă. 

— 649, 648, 647, 646... rosteşte Vocea. 

După fiecare minut, piuitul pătrunzător înțeapă auzul. 

Mărgelele de sticlă clipesc multicolor. 

Este ora H — 600. 

Piuitul răsună strident. 

Operatorii în combinezoane albe se agită împrejurul displayurilor. 


Cineva care a urcat pas cu pas scara ierarhiilor sociale şi ajunge în vârf, 


Condor, cea mai înaltă funcţie la care poate aspira vreodată un luptător al 
Ordinului, acela nu mai este îngrădit de nicio restricţie şi, atâta vreme cât 
mai rămâne printre noi, se bucură de toate distincţiile şi de Libertate, 
fiindcă nu va mai rămâne mult pe-aici. 


Trăieşte sub semnul lui Vreau! Trăieşte sub semnul lui Pot. 
TAUTONIKE, 

Ridică-te din mocirla mlaştinii N către înalt! 

Prin Vreau! Prin Pot! 

TAUTONIKE, 

Wund se opreşte înaintea Jocului. 

Lumina mărgelelor i se oglindeşte multicolor pe chip. 

Întinde mâna şi ridică o mărgică de pe planul 29. 

Tonul armoniei polifonice se modifică. Numai, urechea de expert a unui 


magister poate surprinde nuanţa fină a unei atât de mărunte schimbări, care 
a făcut deja să se uzurpe un raport social, care a deschis deja porţile 
nevăzute ale unui Drum, care a modificat deja Istoria. 


Poţi, Omule! 

Poţi fi mai presus de un simplu Vertical! 'Te poţi ridica până la Ceruri! 
Poţi sfida Universul! 

TAUTONIKE! 

A vrea mai presus de Vrere! A îndrăzni dincolo de îndrăzneală! 
TAUTONIKE! 

Cu un gest scurt, Wund izbeşte mărgica de planşeul de beton. Siliul cu 


memorie infraatomică plezneşte în mii de cioburi incandescente. 


A Vrea! A Putea! 
TAUTONIKE.! 


— Numele meu este Wund şi sunt Mare Magister în Hirsland. Înaintea 
Jocului cu Mărgele de Sticlă, vă investesc Condori. Sunt mândru de voi! 

Arătaţi-vă demni de acest nume! 

De azi încolo, sunteţi Liberi! 


CAPITOLUL X SECŢIA „VEGAS” 


Câteva sunete ale Melodiei se schimbaseră pe nesimţite, şi contextul se 
metamorfozase ca prin farmec. Locurile şi spaţiile îşi restructuraseră 
succesiunea, deschizându-se, închizându-se, pierind sau luând naştere, sub 
vălul iluzoriu al Jocului. 

Străbătură FARC trecând pe cu totul alte artere decât înainte. FARC 
părea o aşezare cu totul nouă. Nu mai recunoşteau nici locurile, nici 
Verticalii. 

Dincolo de poarta Hangarului îi aştepta o altă Colonie. Altă lume. Alţi 
nori — de cositor topit — se rotesc pe cerul înalt. 

Singurul reper a rămas tam-tamul de departe, de pe cealaltă faţă a 
Planetei, tam-tamul pulsând neîncetat ca o inimă de plexită în Neant. Ca un 
Semn. Ca un semn al unei continuităţi pierdute. 

Fulguie subţire. 

Sunt patru călători astrali însoţiţi de Kregoritip, ghidul prin ultimul 
limbus al imperiului lui Hades. Kregoritip îi urmează pas cu pas, ţinând 
paravan viscolului ce urlă cu intermitențe. 

Străbat aleea îngustă dintre blocurile înalte şi reci — buncăre extrem de 
festive. 

Startwan se agaţă de braţul sălbaticului şi acesta îşi întoarce către ea 
privirea sângeroasă. 

— Ție nu ţi-e niciodată frig? îl întreabă. 

Refuzase categoric să poarte combinezonul autonom. 

Dar trebuie sa porţi însemnele de Condor! Orice Vertical se mândreşte 
cu însemnele. Şi apoi, Fiesta e atât de scurtă! Mereu îţi revendică vreun 
challenger locul şi, dacă nu eşti capabil să-ţi aperi Rangul, îl pierzi. 

Poartă-ţi, deci, Semnul Gloriei, câtă vreme îl ai! Bucura-te de el! Eşti, 
pentru o secundă în Istorie Liber! Atotputemnic! 

— Por que? întreabă glasul de absenţă al războinicului Phreeriei. 

Pentru că un Condor care-şi păstrează însemnele până sub Ochiul 
Ciclonului are dreptul să zboare! 


Toţi Condorii au ceva comun: sunt războinici necruţători, puternici, 
senini, sunt fiinţele Zborului — fiinţe dedicate Zborului. 

Un singur sens au în lume: să Zboare! 

Un singur scop: să ucidă! 

Şi, după şovăiala de o clipă, sălbaticul smulsese de pe epoleţi efigiile de 
metal şi se dusese cu ele la bricheta crematoriului încastrat în peretele 
rezervei, îşi scuipase pe mâinile negre zeamă de quiho, încălzise până la 
incandescenţă ecusoanele de metal şi-şi lipise efigiile pe umeri, răspândind 
miros de carne arsă. 

Nu te frige la mâini? 

Nu. Scuipate cu quiho, mâinile sale rămăseseră intacte. 

Ce fel de fiinţă mai eşti şi tu? 

Sunt o fiinţă a Zborului! Sunt un con-andores! O fiinţă dedicată 
Zborului. 

Trebuie să ajung acolo, Sus, chiar dacă ar fi ca în lupta aceasta să-mi 
sfâşii tot învelişul de lut ce mă ţine sclav în mocirla Mlaştinii N. Chiar dacă 
ar fi să trec prin toate supliciile. 

Dacă ajungi Acolo, nimic n-are importanţă şi toate sunt remediabile. 

Un singur lucru iartă orice: Curajul! 

Doar acesta rămâne! 

Restul este noroi, care trebuie scuturat de pe aripi ca să poţi Zbura! 
Restul este lest impur. Oricum, orice ai face, dar să ajungi acolo, Sus, în 
Lumină! Sfâşiat. Rupt. Ars. Mort chiar. 

Sunt o fiinţă a Zborului. 

Pot comanda ninsorii să stea. Pot vorbi cu sălbăticiunile Phreeriei — le 
cunosc limba tainică. Pot cuprinde întregul în podul palmei mâinii mele 
stângi. Pot stârni trăsnetul din cer senin. 

Aceasta este o vrajă, care vă învăluie. 

Cuvintele mele sunt un fum şi vorbesc pe limba limbii din vis. Totul 
împrejur este vrajă. 

De aceea, nici nu ştiţi când s-au transformat pereţii ăştia de beton din 
jurul vostru, care vă întemniţau, într-un fluid atât de uşor încât se clatină. 
Nici nu ştiţi când am suflat peste mocirla şi spinii lumii voastre josnice 
aburul fin ce vă atinge simţurile gingaş, ca un polei de praf de aur, de 
lumină. 

Pot face norii să ningă, dar pot face să ningă şi din cer senin! Priviţi! 
Din plafonul încăperii buncărului s-a dezlănţuit o avalanşă de alb, şi aerul 


se condensează de ger. Doar câteva clipe şi iată, podelele s-au acoperit de 
nea! 

Pot ordona viforului să sufle, şi un crivăţ teribil va învălmăşi în 
încăperile voastre neaua, amestecându-vă cu ea şi răspândindu-vă care 
încotro! 

Pot sili stăvilarele să se tragă dinaintea ochilor. Pot deschide zidurile 
dintre voi şi, dincolo de ele, vă pot ajuta să întrevedeţi cupola de nori 
asemeni cositorului topit deasupra FARC. 

Pot comanda norilor să se spargă şi Soarelui să ardă. 

Şi-ntr-adevăr, cortina de nori se răsuceşte într-un turbion teribil. Muzica 
Jocului se sfâşie violent. 

— Ce mama dracului e asta? întreabă Wund nedumerit. 

Pe monitorul central din nivelul C,? apare o distorsiune în Ochiul 


Ciclonului, apropiat acum, dar sfidând numărătoarea inversă cu 300 de 
unităţi. Şi, prin Ochiul holbat orb, se zăreşte cerul înalt şi albastru al nopţii 
australe, cu semnele ei fulgerate de norii polarizaţi ai Oglinzilor Cosmice 
focalizate asupra Polului Inaccesibilităţii. 

Viforul teribil smulge pamântul de pe jos în hălci. 

Operatorul principal raportează: 

— Fluctuaţie geostaţionară. Am scăpat Ochiul Ciclonului de sub 
control. În clipa de faţă este deasupra noastră. Este ora H — 295. 

Dacă nu e reperată şi remediată avaria în treizeci de secunde, se 
întrerupe numărătoarea inversă. Dacă avaria durează mai mult de un minut, 
FARC se auto-anihilează. 

W 

Magister Ludi extrage din buzunarul interior al togăi o cutie etanşă de 
metal şi scoate din ea o mărgică purpurie, pulsând intens. 

Hirsland 

Wund aşteaptă, cu mărgică sa purpurie în mână, lângă poziţia în schemă 
unde trebuie plantată. 

Pe monitorul de control imaginea pâlpâie. Dintr-odată, huruitul se 
stinge. 

Imnul Waldzellului răsună triumfător, re-ordonând realitatea în armonia 
sa titanică, unică şi atotbiruitoare. 

Grosmaster intră pe recepţie şi raportează că numărătoarea inversă 
continua. 

W 


Sala Jocului. 

Emisiune specială pe releu ultrasecret. 

În centrul sălii prinde contur holograma lui Wund, conturat printr-o 
reţea de miliarde de raze de laser emise de mărgelele amfiteatrului. 

Magister Ludi (neliniştit): 

— S-a întâmplat ceva? 

Vocea sa răsună totuşi blând şi trist. Duios de trist. 

Hirsland 

Wund: 

— Nu, maiestate. Puteţi fi liniştit. 

Vocea lui Wund sună calm, rece, imperturbabil. 

W 

Chipul celui în fiinţa căruia se întrupează Ordinul se destinde într-un 
zâmbet candid. 

— Rămâi cu bine, Wund. Nu ştiu ce ne-am face fără tine... 

Hirsland 

După întreruperea legăturii Ultrasecrete. Umbra celui de care depinde 
destinul destinelor se şterge. Wund îi răspunde, îngândurat, fluturându-şi 
mâna într-un semn imprecis: 

— Adio, sărmane nefericit! 


Pe platformă, un Vertical în combinezon autonom cenuşiu se apropie de 
cei patru. Plecându-şi fruntea înaintea tânărului sălbatic, rosteşte: 

— Eu sunt Greeniando. Mă bucur că nu m-am înşelat. Când vei ajunge 
Acolo, Sus, să-ţi aminteşti de mine. Greeniando, simplu. Vertical în FARC. 

E plăcut să calci apăsat pe platforma FARC, cu tălpile groase ale 
bocancilor de plexită ai costumului autonom de Condor, printre Verticali. Să 
fii un erou, un Războinic, un Condor gata să-şi ia Zborul către înalt! 

Am fost ghemados — pleava Phreeriei de quiho din Valea Decepsion. 
mâinile goale şi negre piatră şi flegmă de quiho, să plămădim o Capăţână 
Mare până la Cer. 

Suntem Războinici ai Ordinului, purtând Semnul şi Pecetea — Conquista 
şi Eglisem. Învingători. Cruzi. Răzbătători până departe. 


Oxus îşi odihneşte mâna pe mijlocul femeii Startwan şi aceasta-şi ridică 
ochii spre el. Şi Oxus o priveşte cu uimire, constatând pentru prima dată că 
este frumoasă: zveltă în combinezonul autonom cu însemne de Condor, cu 
crizantema îndoliată a părului răvăşit de vântul năpraznic. 

O eroină pe măsură: un Condor neîndurător al înălțimilor. 

Suntem ca nişte fraţi. Ca nişte fraţi şi ca nişte surori. Neînduplecaţi. 
Crunţi. Puternici. De neînfrânt. Milioane. Toti ghemadoşii lumii acesteia 
către înalturi. Condorii lumii către Cer. Un cuib al înălțimilor, în care 
larvele mocirlei îşi trec neotenia către stele. 

Pe platformă nu au mai rămas decât ei. 

Trec dincolo de secţia C,? şi Vocea platformei anunţă „SecţiaVega S”. 


Condorii trebuie să se pregătească de Marele Zbor. Fiecare Condor 
trebuie să se deprindă a renunţa la ultimele fleacuri şi mărunţişuri ale lumii 
acesteia. Nu mai aveţi decât foarte puţină vreme la dispoziţie ca să vă 
desprindeţi de tot ce a mai rămas lumesc în voi. De aici înainte nu mai 
există prieteni şi duşmani. Sus, nu mai există avuţii, nu mai există familie. 
Sunteţi cu toţii o mare familie. Sus totul este curat şi pur, neîntinat şi fără de 
prihană. Acolo nu mai răzbesc decât interesele Cele mai generale ale 
Ordinului. Ideea Pură a Jocului şi Zborul Devenirii Ei. Secţia Vega S. 
Numărătoarea inversă a ajuns la 194, 193, 192... 

Piuitul scurt corespunde opririi platformei. 


Oxus rânjeşte hâtru. 

„Idee pură? Zborul Devenirii Ei?” 

Ce porcărie! Oare ăştia chiar cred în aiureli puriste cu Zboruri 
Purificatoare? 

Sau nu e decât iezuitismul cinic al celor care vor urca în carlinga unei 
navete de mare viteză — cruciați ai spaţiului, ce-şi vor măcelări semenii pe 
un câmp de luptă cât întregul Univers? 

Cum ar putea fi „neîntinaţi şi fără de prihană” nişte măcelari? 

Cei mai buni dintre cei răi! Cei mai curajoşi criminali ai lumii, selectaţi 
prin toate probele lumii acesteia, sunt trimişi în Cosmos, spre o iluzorie 
isola muy hermosa, să însămânţeze până în stele, până în El Paraiso din El 
Nuovo Mondo, Flacăra Vie a sufletului lor. 

Războiul! 


Războiul Universal! Războiul Stelelor! 

Şi chiar sunt trimişi în El Paraiso! 

Şi El Paraiso este chiar Paradisul, autenticul Paradis, cel din Ceruri! 
Numai că este un Paradis al Războinicilor! 

Paradisul Războiului! 

El Paraiso de'lla Guerra Universal! 

Oxus nu are niciun resentiment faţă de sălbaticul gol pe după mijlocul 
căruia Startwan îşi încolăceşte braţul. Nici pentru bătrânul pe a cărui gură 
zbârcită femeia care fusese „a lui”, „mama” lui Cea Mai Mică, îşi depune 
sărutul feciorelnic de golaveraj minus treaba ei cât. 

Se simte, într-adevăr, „pregătit” de Zbor. Se simte complet desprins de 
lumea asta, cu câte ale ei. 

Suntem ca nişte fraţi. 

Pătrund în Secţia „Vega S” limpezi ca zările Phreeriei. Peste ei se 
revarsă valurile muzicii Sferelor. 

Toţi Condorii sunt adunaţi aici. Sunt şi femei printre ei: femei-Condor, 
frumoase, puternice, dezolante şi depravate. 

Pătrund în Secţia „Vega S”: secţia aplauzelor şi uralelor. Secţia 
strigătelor de Condor. 

Pătrund limpezi ca zorile Phreeriei din Valea Decepsion, pătrund ca unii 
care, atât de curând, vor Zbura. 

O Elită. 

A Zborului. 

Risipiţi-vă! Sunteţi Liberi! 

Învăţaţi să fiţi liberi! 

Liberi şi răi: Păsări ale Morţii! 

Păsări aducătoare de Moarte! 

Nu uitaţi nicio clipă că nimic nu vă aparţine, nimic nu vi s-a dat în 
stăpânire — dar că totul vă este dat în folosinţă. Aveţi acces la toate ale 
clanului, la tot ce e al Ordinului. Şi lumea din jurul vostru, cu tot ce 
cuprinde ea, Toată este a Ordinului. Chiar şi trupurile pe care le îmbrăcaţi 
vremelnic! Chiar şi sufletele din voi! 

Dedicaţi-vă Ordinului! Lăsaţi-vă cuprinşi de Ordin ca de o Mare 
Sărbătoare! Questa es una Fiesta Jeneral: Fiesta da' Muerta! Nunta Nunţilor, 


aspre tămâi aprinzând! 

Muzica urcă spre Slavă, şi Condorii se ridică prin ea, împletiţi în Dansul 
Condorilor cu Mărgele de Sticlă. Valurile Muzicii Jocului acestuia sunt 
nespus de tragice, şi ele urcă şi coboară lin şi trist, într-o gavotă a oaselor 
goale. 

Nimic nu-ţi aparţine. Înaintea Ordinului, călugării aceştia ai celei mai 
înalte caste sunt ca străbătuţi de un flux de raze X. 

Suntem nimic. Răsuflări sincopate, într-un trup cât Planeta. 

Nimic nu-ţi aparţine! Până şi trupul nu ţi-a fost dat decât în folosinţă. 
Însă doar pentru o extrem de scurtă unitate de timp. Pentru un Zbor extrem 
de scurt, între un Zbor şi alt Zbor. 

Pentru o Moarte. 

Pulsul Muzicii creşte irezistibil: ca un val de sămânță vie. Şi este nespus 
de frumos şi dureros de trist. 

Aceia care vor reuşi să înceteze de a mai fi Oxus, şi Quingaguh, şi 
Startwan, pierzându-şi identitatea, vor Zbura! 

Dezbrăcaţi de straie! Dezbrăcaţi de came şi os! Purificaţi de tot lestul de 
lut de pe Aripi — vor Zbura! 

Te doare? Te mai doare încă? Mai suferi? Ochii tăi cer Ajutor? Mai 
caută scăpare? 

Dezbracă-te! lasă aici tot lestul greu şi impur! 

Nu, Quingaguh, nu se poate Zbura cu o Armă la brâu! Hai, dă-mi Arma! 

Plângi? Suferi pentru suferinţa tinerilor aceştia de care te-ai ataşat? 
Prieteni? 

Nu, nu se poate Zbura dacă iubeşti! 

Dezbracă-te! Dezbracă-te de toate ale Lumii! 

Să Zbori! Pur! 

Numai Curat poţi să Zbori! 

Numai cei Curajoşi! 

Numai cei atât de bogaţi încât au renunţat la tot! 

Numai cei atât de săraci încât nu mai au pe lume nimic altceva decât 
Ordinul! 

Şi Curajul. 

4. 

Dincolo de Secţia „Vega S” platforma nu mai are decât o singură 
Oprire: Hangarul. 


Platforma opreşte pe una dintre laturi, astfel încât pista de plexită 
marcată cu o dungă albă continuă se întinde atât în dreapta cât şi în stânga 
până la un punct nedecis în semiobscuritatea ce domneşte aici. 

Din cauza mărimii colosale a Hangarului, paşii nu stârnesc niciun ecou, 
iar vocile sună stins, fără rezonanţă. Pereţii sunt insonorizaţi: niciun zgomot 
din afară nu tulbură liniştea Halei. 

Planşeul de plexită al pardoselii are o oarecare pantă către interior. La o 
oră şi mai bine de mers, capătul Halei este mascat dintr-o parte şi din 
cealaltă de câte o prelată uriaşă. Doar în centru, cele două foi se desfac, 
lăsând cale liberă pistei de plexită, care se afundă în întuneric. 

De sub planşeu, printr-o trapă paralelipipedică, urcă o hemisferă 
metalică de culoare cenuşie. De la distanţă pare o turelă cu încărcătură 
nucleară. 

Poate că de aceea planează atâta mister peste această secţie: arme de 
agresiune, încălcând flagrant şi ultimul punct al 'Tratatului de neproliferare. 

Dar, cu cât te apropii, e tot mai evident faptul că nu-i vorba de o turelă, 
iar dacă este, într-adevăr, o turelă, atunci este vorba de ceva nemaivăzut, 
fiindcă turela se termină cu un cioc scurt şi plat, cu striaţiuni longitudinale 
şi încastraţii, care-o fac să semene uluitor de bine cu un cap de reptilă. 

Oxus se află doar la câţiva paşi de maşinăria ridicându-se încet din 
măruntaiele FARC şi tot nu reuşeşte s-o identifice. 

N-am mai văzut niciodată aşa ceva. Nici pe câmpul de luptă, nici pe 
simulatoarele de antrenament şi instructaj. 

Maşina, complet ridicată acum de la sol, se prezintă destul de amplă, şi 
nu pare să se susţină în vreun fel pe platforma care se înalţă încet, 
etanşeizând breşa din pista de plexită. 

Oxus se strecoară pe lângă una dintre prelate şi din întunericul ce 
domneşte în spatele ei îl atinge ceva. Se răsuceşte pe călcâie şi simte o 
mişcare lină, ce antrenează, parcă, mase uriaşe. 

Quingaguh, venit din urmă, se apropie, înfiorat. 

— Ce-a fost asta? întreabă. 

— Nu ştiu, spune Oxus. Nu înţeleg. M-a atins ceva... Am avut senzaţia 
că e un bot... 

Din întuneric se apropie de ei cineva. 

Grosmaster. 

— S-a întâmplat ceva? întreabă el. 

— Ce-i asta? întreabă Oxus. 


Grosmaster zâmbeşte subţire. 

— Un Condor: Nu-i superb? 

Oxus îşi aruncă iar ochii către navetă. 

— Condor, spune Grosmaster încet. Navete spaţiale. 

— Şi în spatele prelatei? întreabă Oxus. 

— Condori, răspunde Grosmaster, facând un semn vag cu mâna către 
întregul spaţiu din spatele prelatei. Condori. Navete spaţiale. 

Întors către întunericul de Câmp penetrant, Oxus presimte din ce în ce 
mai desluşit formele trapezoidale îngrămădite unele în altele. 

— Sunt greu de sesizat, spune Grosmaster, cu vocea sa ştearsă. Au fost 
deja introduse în teaca de fibre optice care le face invizibile. Asta — arată 
spre cel de pe platformă — n-a fost încă introdusă în armura de protecţie 
cameleonică. 

Oxus priveşte îndeaproape botul navetei. Mustăţile şi antenele 
senzorilor fini tremură nervos, ca pe botul unui şobolan imens. 

— Nu sunt prea mici? întreabă Quingaguh, studiind fuzelajul plat, cu 
anvergura de nici cinci metri. 

— MNu, răspunde Grosmaster. Condorii sunt navete individuale 
miniaturale. Dar dezvoltă viteze până la pragul luminic şi, dacă ar fi să ne 
luăm după performanţele potenţiale cu care se laudă Constructorii, ar putea 
răzbi şi în Transpaţiu. Numai că niciun pilot Uman nu rezistă la un 
asemenea şoc fiindcă nici măcar atmosfera de heliu lichid nu te poate 
proteja de şocul unei acceleraţii de peste 1016 g. 

Quingaguh îl ascultă în tăcere, Oxus se învârte împrejurul Condorului. 

— Şi unde i se ataşează rezervoarele de carburant şi încărcăturile 
nucleare? îl întreabă el pe străin. 

Condorul nu este o navetă cu carburanţi tradiţionali şi nici cu armament 
convenţional. Aşa că nu are nevoie nici de rezervoare de carburant, nici de 
fuzee, nici de tunuri clasice. 

Până la limita stratosferică sunt folosite inversoare de câmp „J”. Iar în 
vid se folosesc motoare de transmutaţie a vidului. La viteze de peste 1/6 din 
viteza luminii, sau în alte cazuri speciale, Condorul declanşează un scut de 
protecţie ionizant. 

Vidul cu o densitate de peste 10" este descompus în tractul interior de 
ardere, în materie şi antimaterie, printr-o reacţie a cărei ecuaţie nu respectă 
constanta barionică 1. La „ieşire”, cele două componente antimateriale se 

re-echilibrează barionic, anihilându-se reciproc printr-o reacţie de „reducere 
la vid”. 

Sunt dezvoltate astfel energii capabile să spulbere o planetă sau chiar un 
întreg, sistem solar — dacă naveta n-ar trece spontan în pragul celei de-a 
doua orbite Galactice, fotonică. 

Dacă, atunci când îi funcţionează motoarele de vid, un Condor, „s-ar 
împiedica din Zbor”, s-ar transforma într-o supernovă. 

Combustia vidului, însă, mai degajă şi o serie de componente 
intra-particulare: tahioni. Fluxul tahionic este destul de puternic. În mod 
normal, el este focalizat cu orientare autonomă, „măturând” drumul înaintea 
navei. Sau este folosit pentru mitralierele cu implozie în Spaţiu-timp. 

Dar, tot de la emisia de tahioni apare şi posibilitatea teoretică a trecerii 
în Transpaţiu. Dacă focalizarea s-ar face invers faţă de direcţia de Zbor... 
desigur, cu condiţia să nu existe la bord încărcătură bio... 

— Mitraliere cu implozie în spaţiu-timp... murmură Oxus. Cu astea 
n-am avut încă de-a face. 

— Nici n-aveai cum. Nu se folosesc în luptele planetare. Nu sunt un 
armament „curat”. O singură rafală ar putea contamina întreaga Istorie cu 
Informaţie Recesivă. 

— Şi în luptele planetare ce arme folosesc Condorii? 

— Lasere X. 

Din umbră se desprinde încă o siluetă. Grea. Masivă. Kregoritip. 

Scutul invizibil, făcut din fascicole de fibre optice, care inversează 
cameleonic, ocolind Condorul, toate suprafeţele exterioare, aproape că a 
îmbrăcat silueta metalică de pe piedestal. 

— Am impresia că mă privesc... şopteşte Quingaguh. 

— Cine? întreabă Oxus. 

Quingaguh schiţează un semn scurt din cap. 

Uitându-se către întunericul de câmp din spatele prelatei, lui Oxus i se 
strânge inima. Da, parcă ar fi fost nişte animale enorme, cu boturile întinse 
spre ei. Şi, într-adevăr, parcă se apropiaseră, strânşi jur împrejurul lor, să-i 
„miroasă”. 

„Numărătoarea a ajuns la cifre de ordinul zecilor”, bubuie Vocea din 
pereţii Hangarului. 

Un piuit puternic le sfredeleşte creierii. 

— Nouăzeci şi nouă, nouăzeci şi opt, nouăzeci şi şapte... Din botul, 
acum invizibil al Condorului de pe piedestal ţâşneşte o scintilaţie prelungă 


ce loveşte în pieptul de metal al Kregoritipului. 

— Nu! urlă Grosmaster, ferindu-se şi, pentru o fracțiune de secundă, 
lăsând în jos ţeava revolverului. 

Se intrase în ultimul minut al numărătorii inverse. Fiecare cifră era 
marcată cu un piuit strident. 

FARC. 

Ochiul Ciclonului descoperă Cerul, deasupra Coloniei 

FARC. 

Stelele îşi sclipesc miriadele de miriade de ochi. Cei doi sori cu lumină 
polarizată încălzesc şi usucă betonul elastic de siliu. 

FARC. 

Prin Ochiul deschis către spaţiu, Muzica izbucneşte titanică, siderală. 

FARC. 

Un FAR Cosmic. Un far emițând către stele mesajul planetei în agonie. 

FARC. 

Un FAR-Cosmic. 

FAR deschis către Cer. 


CAPITOLUL XI ZBORUL 


Ţipătul sfişietor îi sfredeleşte încă auzul. Detunătura ţiuie încă între 
pereţii cu firide adânci. Vălul Maiei se sfâşie. 

Şi Yam se desprinde. 

Zboară! Verticalii se nasc liberi să Zboare! 

ALTITUDINE 100. ACCELERAȚIE -g. VITEZĂ MINIMĂ 104. 
CENTURILE CÂMPURILOR DE FORŢĂ SE DESCHID. ORA H şi 345. 
CENTURILE VAN ALLEN. OCHIUL CICLONULUI EVOLUEAZĂ 
CÂTRE MERIDIANUL 25. 

Phreerie. Cât cuprinzi cu ochii. Phreerie acoperită de hăţişurile de 
quiho. 

Cerul senin, cu stelele lui, cu staţiile lui orbitale şi cu sateliții 
geostaţionari, pâlpâind sau brăzdând în toate sensurile adâncimea albastră. 

Senzaţie de Zbor. 

Depresiunea Decepsion. 

O haită de câini sălbatici aleargă de-a lungul ruinei Monorayului. 

Tigva imensă de piatră scrutează cerul cu găvanele sale goale, de piatră. 
O figură tragică, exprimând prin expresia sa Celor din înalturi suferinţele 
insuportabile ale ghemadoşilor adâncurilor Decepsion. Capătul Lumii. 
Locul pierdut din Phreeria de quiho. Valea Plângerii, unde ghemados goi şi 
sălbatici plămădesc în mâinile negre piatra înmuiată de flegmă amară de 
quiho, să modeleze cu mâinile goale o Căpăţână de piatră Mare, de să se 
zărească şi dintr-al nouălea Cer. 

Decepsion. 

O mlaştină N de mocirlă şi frig. Un labirint cu ghemados şi femei de 
piatră chinuite de bărbati de piatră: fiinţe fără nume purtându-şi rătăcirea de 
zeci de ani — o viaţă întreagă — pe perimetrul câtorva sute de metri. 

Decepsion. Il quarto de despejo. Un tomberon planetar în care, printre 
ruinele resturilor nefolositoare, ghemados mizerabili îşi rumegă quihoul lor 
subnutritiv, călărindu-şi femeile costelive, duhnind a ghetou. Femeile de 
piatră - „luate” în mariage poliandre la paişpe, deja sterpe la douăzeci de ani 


Morţii sunt sfâşiaţi de cei vii într-o zvârcolire mereu nesătulă. În desişul 
de nepătruns, ghemados mestecându-şi fără încetare Poarta spre Cer, Poarta 
spre Viitor, Puerta del Sol — se vânează unii pe alţii, târându-şi zilele 
subzistenţei peste moarte, colcăind pe Căpăţâna de piatră Mare, care să le 
arate Celor de Sus câtă suferinţă îndură ghemadoşii Lumii. 

Decepsion. 

Haitele de câini sălbatici, flămânzi, care bântuie Phreeria, se reped să-i 
sfâşie pe cei ce nu se mai ţin pe picioare. Alergi tot timpul, rumegând quiho 
şi, când nu mai poţi, când te opreşti, câinii se reped asupră-ţi: câini albi, de 
tracţiune, cu boturi flocoase mâncate de decompoziţia N, de fantastice 
lepre. Câini sălbatici, cu ochii roşii în noaptea de sub ziua eternă a văii 
Decepsion. 

Din loc în loc, câte o fantomă de urs se strecoară prin hăţişuri, 
pândindu-i pe cei ce nu mai sunt capabili să alerge neîntrerupt de-a lungul 
drumului de plexită, rumegând quiho. 

Decepsion. 

Un univers al dezolării în care zac aruncate toate rebuturile şi resturile 
Planetei, Sistemului Solar, Galaxiei. Il quarto de despejo. Valea Căpățânii, 
unde ghemados plămădesc un Semn pentru Cei de Sus, pentru Preafericiţii 
Înaltului care pot Zbura şi Zboară, şi care au uitat de mocirla şi suferinţele 
de nedescris din care s-au ridicat, care au uitat de ghemados rumegând 
quiho, subzistând să plămădească din mocirlă şi flegmă amară, cu mâinile 
goale şi negre, Căpăţâna, semnul de să se zărească şi dintr-al noulea Cer, ca 
s-aducă aminte. 

Decepsion. 

ALTITUDINE 5 000. VITEZA 7 x 105. CURENȚI ASCENDENŢI. 

Platforma continentală, cu țărmurile erodate în pante abrupte şi fiorduri. 
Ţărmuri de nisip, ţinute, cândva, de ghețari, afundate până la sute de metri 
sub nivelul Oceanului. 

Orizontul albastru al atmosferei planetei, ca o feerie neverosimilă, se 
răstoarnă într-un unghi paralel. Dedesubt, pe direcţia de zbor, Dorsala de'l 
Fuego, tăiată de autostrada de plexită până în adâncul Continentului, tot mai 
spre Nord, prin zona de Conflict a Mlaştinii N, până răzbeşte în Zona 
Ruinată, traversează Golful Marilor Lacuri peste Puntea înaltă şi se pierde, 
dincolo de curbura Orizontului, în Țara lui Baffinn, de unde au pogorât 
strămoşii primilor colonişti ai Phreeriei. 


ALTITUDINE 22 000. VITEZA 2 x 106. SCUT IONIC DE 
PROTECŢIE. 

Pelicula albastră a stratosferei, subţire ca o bandă sclipitoare, până la 
Dorsala Lomonosov, ridicată din creştetul globului de tină ca o creastă de 
stegozaur, şiroind încă de ape şi mâluri, degajată de sub sarcina calotei 
eterne. 

Un inel, un inel de lut strâns într-un inel de plexită, de jur împrejurul 
celor două Oceane, asemeni carapacei unei uriaşe broaşte țestoase levitând 
prin intermundii. O Căpăţână încinsă de benzile de plexită ca-ntr-o cască 
teribilă, ca-ntr-o botniţă strângându-i fălcile şi craniul de plămadă mestecată 
între dinţi de ghemados şi frământată de mâini negre de ghemados într-un 
Semn de piatră Mare de să vadă Cei de Sus suferinţa inimaginabilă în care 
se zbat ghemadoşii lumii acesteia. 

Yam (imagine subiectivă) 

Răsturnat ca o broască verde, strivit de bordul translucid al navetei, cu 
picioarele ridicate-n sus, pe spate, într-o cădere prin spaţiu şi spaţii, tot mai 
iute, mereu accelerată, cu faţa, şi ochii, şi pieptul fără suflare — imposibil de 
clintit — de fereastra spre stele a bordului. Atmosfera de azot lichid 
declanşată automat de Computerul de Control al Zborului amortizează şocul 
accelerației, superfluidizând materia organică. Yam zboară. 

— You are one Astronaut! We are flying! rosteşte Vocea, 
dulce-suavă-tandră. 

Vocea este singura Voce tandră a vieţii lui de Ucigaş. „Startwan”, ar 
vrea să strige Yam.,„Startwan”! dar nu-şi poate clinti fălcile, lipite şi ele de 
siliul translucid al bordului. 

Însă impulsul strigătului său s-a propagat instantaneu prin azotul lichid 
şi Vocea îi şopteşte: 

— Now we are together, forever! I'm only yours! 

Fără s-o poată vedea, Yam o percepe în afara simţurilor. E dezbrăcată. 
Sunt amândoi goi, cu tatuaje irizându-le multicolor pieile sub lumina verde. 
Părul verde li se înfoaie şi răsfiră prin spaţiu, fluturat de vântul năpraznic. 

Sunt: el — un sălbatic cu colier de piatră la gât, şi ea — o femeie cum nu 
mai e alta pe lume. 

Doi Condori puternici şi curajoşi. 

„Zboară“! ajunge până la el îndemnul lui Quingaguh. 

— Da, zbor! îi răspunde. 


Startwan! 

Ţipătul sfâşietor îi mai sfredeleşte încă auzul. Detunătura auie, 
lovindu-se de pereţii firidelor, în care se zbate captivă Startwan! 

Figura nostalgică, descompusă. 

Ţeasta rasă. 

Trupul zvâcnind, prins în chingi de metal organic Kregoritip. Căpăţână 
lucioasă. 

Startwan. 

Ochii înlăcrimaţi cer, imperativ: „Ajută-mă! Scapă-mă.” 

Kregoritip. Călugărul asasin al Ordinului. 

Dar ce este Kregoritip? Robot? 

Da. Nu. Un fel de. Este viu! 

Un Kiborg. Creierul şi terminaţiile nervoase, strecurate în teaca de metal 
organic. Un sistem nervos biologic, ale cărui comenzi sunt preluate de 
partea „mecanică”, acționată de o pilă atomică „celulară”, ale cărei reacţii 
nucleare sunt extrem de lente. O forţă colosală într-o armură eternă. 
Protejată sub solzii de titan ai ectodermei — o maşină vie. O fiinţă 98% 
metal organic cu proprietăţi regenerative. 

Cu Kregoritip nu se poate lupta. Sunt invulnerabili. Nu mai sunt 
animale. Dar nu sunt numai maşini. Sunt arme vii. Fantome. Călugări ai 
Ordinului. 

Împlătoşaţi în armuri de fibre optice care-i fac invizibili, bântuie 
câmpurile de luptă în numele Ordinului, cunoscuţi sub denumirea de 
Fantome. 

Kregoritip. Cea mai cumplită Armă Convenţională a războiului Limitat. 

Yam (feed back) 

Suspendat în câmpul „J”. Înfrânt. 

Între cel de-acum, şi cel ce pătrunsese în urmă cu câteva zile în FARC 
prin Apuntamento, e o distanţă incomensurabilă. Distanţă de o Luptă. 
Distanţă de o Viaţă. 

Cât poţi rezista împotriva unui Sistem? Câta vreme îţi poţi apăra 
independenţa cu un şarpe de piatră şi cu mâinile goale? 

Un ghemados înfrânt, 

Startwan. 

Ochii implorând ajutorul, Salvarea. 


Kregoritip. 

Un cavaler castrat. Un braţ al Ordinului. 

Singurele „plăceri” senzuale pe care şi le mai poate permite cu semenii 
sunt Lupta şi Crima. 

Semenii ? Care semeni? 

Indestructibil. 

Jumătate unealtă — jumătate întemnițat. De viu. 

Un Talos. Un hoplit castrat de trup. 

Fiecare Kregoritip — un unicat. 

Singur împotriva întregii lumi. 

Mirmidonii. 

Produsele perfecte ale Ordinului. 

Stăpânind. 

Planeta. 

Prin Moarte. 

Magisteri dedicați total Ordinului. 

Până la sacrificiu. 

Coşciug de metal organic pentru înmormântarea de vii a acelora cu cele 
mai înalte aspirații, pe care Jocul nu-i mai mulţumeşte, pentru care Jocul nu 
mai e suficient. 

Rataţii carierei de călăi ideali, eşuând în rolul etern de măcelari. 

Startwan 

Ochi înlăcrimaţi, cerşind salvarea. 

Yam 

Suspendat în câmpul „J”. 

Sector „Vega S“ 

Linia tehnologică 1 Ktip. 

Depilaţi. 

Suspendaţi în câmp „J”. 

Aşteptându-şi rândul la „operaţie”. 

O bifurcaţie a liniei tehnologice. 

Varianta 1: Kregoritips Process. 

Cealaltă, extrem de scurtă: Forme trapezoidale compacte. 

Varianta 2: C. 

Trupuri de zale vii, cu guri de pui de Condor căscate enorm. Unul câte 
unul, trupurile depilate, suspendate până la „operaţie” în câmpuri „J”, sunt 
aduse deasupra gurilor căscate de puii de Condor de metal, lacomi. Ciocul 


sfâşie carnea şi sparge osul fragil, căutând nervii, masa nervoasă, gămălia 
albă, picurând de sânge, ganglionii, axonii — sugându-i din teaca-de-carne în 
teaca eternă, metalică, solzoasă, nouă. Vomitând sângele, horcăind.. 
Absorbind complexul cefalo-rachidian şi mărul-cunoaşterii: prelungirile 
ramificate, alb-cenuşii, ale nervilor periferici şi ganglionilor. Viermii albi ai 
terminaţiilor nervoase. „Sufletul viu”, strecurat în trupul de metal. Zdrobit 
în sicriul de metal. 

Stratwan 

Ochii implorând ajutorul. 

Lacrimi. 

Puii de Condor 

După opintelile „înghiţitului”, horcăiala digestiei metalice. Puiul 
metalic, ghiftuit, închide ciocul. 

Şi, dintr-odată, urletul. Metalizat. Crescând. 

O vorbă de dincolo de mormânt. 

Puiul, suspendat într-un câmp „J” se zvârcoleşte şi urlă.. Ţipetele sale 
ajung până la un prag insuportabil. 

Titanul înlănţuit mugeşte, aprinzându-şi şi stingându-şi ochii de mărgele 
de sticlă. 

Startwan 

Implorând. 

Aşa se nasc titanii. În suferință şi durere. Terminaţiile nervoase, goale, 
se strecoară prin baia de gelatină hrănitoare, frecându-se de canaliculele 
trupului de metal. Lichidul amniotic, fierbinte, super-fluid, lasă viermii albi 
ai axionilor să se prelingă de-a lungul trupului Puiului de Condor de metal, 
care soarbe, avid, „sufletul” Verticalului. 

Mână peste mână. Ochi miop sub ochi clarvăzător. Piept îngust sub 
piept titanic. 

Durere. O infinită durere, receptată de nervii goi, gingaşi, frecaţi de 
metalul închisorii sicriului viu, ce va proteja, de azi înainte, acest creier 
încastrat în anorganic, de orice altă durere. Un creier viu slujind o maşină a 
Morţii. Un angrenaj. Rămăşiţe organice între dinţii de metal. Resturi de 
piatră dintr-o fiinţă masticată şi înghițită de o Fiară. 


Suferinţă. Pentru ultima dată Suferinţă. Până când fibrele mnezice ale 
părţii biologice sunt strivite în folii bio-metalice care nu vor mai simţi 
niciodată nici durere, nici plăcere, nici amar. Doar Singurătate. Doar Ură. 

Un cortex stăpânind — controlat cibernetic — haina de metal Organic a 
închisorii în care, până la moarte, va rămâne prizonier Ordinului, 
Războiului şi Morţii. 

O armă. 

Un Kregoritip. 

Sau un Condor. 

Varianta tehnologică 1 sau 2. 

Startwan 

Implorând ajutorul. Moartea. 

Quibeckul lui Quingaguh ajuns pe masa alăturată, din întâmplare. 
(Întâmplare?) 

Yam 

Se concentrează asupra armei. Întoarce Quibeckul. Ocheşte. 

— Nu! strigă Vocea. Să nu tragi! 

„Trage” spun ochii înlăcrimaţi, disperaţi, dar din nou mândri înaintea 
Eliberării. 

Detunătura se frânge într-o ploaie fierbinte de stele. Un Orgasm Unic, 
vital. Cosmic, etern. 

Zboară! 

Liberi să Zboare! Liberi! Printre Stele! 

ACCELERAȚIE - 10g g. SE TRECE PE PROPULSIE TAHIONICĂ. 

Stelele devin linii continue. Universul se aprinde. Radiația calorică a 
trecut prin spectrul vizibil până în plaja ultravioletă, deschizându-se către 
gama X. Din neant, de dincolo de Spaţiu şi Timp, prinde contur o staţie 
gigantică, modulară. Ayu-Toyon. O lume fără ghemados. Fără suferinţă. O 
Ţară Cosmică, fără graniţe. Un Univers-în-sine. Colonia perfectă a Dreptăţii 
şi Libertăţii. Il Paraiso. Una isola muy hermosa. Ayu-Toyon. 

O staţie cu autonomie absolută, plutind etern prin Iranspaţiu, 
purtându-şi Phreeriile interioare, fertile, sub sorii de plasmă. Populaţiile de 
popoare ale Peştilor-Cosmici rătăcesc prin Neţărmurit, prelucrând materia 
cosmică, transmutând elementele dintr-unele într-altele, acumulând materie 
pentru Colonii-pui, ce se desprind din Baza-mamă spre a cuceri noi lumi 
Neantului fără violenţă, fără conflict, findcă de milioane şi milioane de ani, 
Ayu-Toyon nu cunoaşte lipsurile ci doar abundența şi confortul pe care 


înţelepciunea Ştiinţei şi Inţelegerii le aduce numai civilizaţiilor foarte 
bătrâne, Eterne, fără Moarte, care cunosc tainele şi au înaintea ochilor 
Trecutul şi Viitorul. 


Ayu-loyon. 
Staţii autonome împingând Universul şi însămânţându-l de Spirit Viu. 
Ayu-loyon. 


Călători prin Transpaţiu. 

Ordonând materia oarbă către conştiinţa de sine, şi autocunoaştere, şi 
autoperfecţiune. 

Ayu-loyon. 

Sensul. 

Ayu-loyon. 

Un ordin de lumină. 

Ordinul Ordinii. 

Cel care urcă treaptă cu treaptă toate treptele FARC — Şcoala de „elită” 
a Violenţei şi Urii, Războiului şi Morţii, ajunge până la urmă Condor, 
înțelegând (sau crezând că a înţeles) regula tainică a acestei lumi: „Răul 
învinge”! 

De fiecare dată, „pedeapsa” se dovedeşte, în ultimă instanţă, o 
promovare. 

Ajuns în vârful piramidei, Războinicul devine Condor şi află că unui 
Condor i se permite orice. 

Condorul trăieşte (sau crede el că trăieşte) sub semnul lui VREAU şi 
POT! 

Şi atunci, Condorul atinge perfecțiunea. 

Singur. 

Dar ce importanţă are asta pentru un Războinic? 

Ce-i pasă Vânătorului că-i singur? 

E singur? Cu atât mai bine! E în siguranţă. 

Va rămâne de-a pururi în Spaţiu? 

Ce importanţă are pentru un Războinic Perfect cât durează Războiul? 

Pentru orice Războinic Perfect, războiul este Veşnic! 

lar Războiul Stelelor este un război fără hotar, care se poartă peste tot şi 
oriunde! Fără Pace. Fără Armistiţii! Fără prizonieri! Fără Milă! 


Războiul Stelelor este Războiul Absolut. Total. În care pleci să te lupţi 
pentru a nu te mai întoarce niciodată! 

V-aţi gândit ce înseamnă cuvântul ăsta: Niciodată? 

Să lupti! Până la moarte! Nu contează pentru ce! Nu contează cât! Nu 
contează cu ce arme şi împotriva cui! Aici nu mai există Semeni! Fiecare 
împotriva Tuturor! Singur împotriva întregului Univers! 

De-a pururi în Spaţiu. Rătăcitor printre Stele. O pasăre. Un Condor. O 
Pasăre a Morţii în Eternitate. Un ucigaş cosmic. 

Adio! 


CAPITOLUL XII BOCETUL 


— Doamne, cum de nu mi-am dat seama din prima clipă? Dar Condorii 
nu au nicio intrare şi nicio ieşire! Ar fi trebuit să înţeleg. 

Raza incandescentă îl izbeşte pe Kregoritip, spulberând împrejur aşchii 
de metal organic. 

— Nu! urlă Grosmaster. Nu pe Pământ! Sunt arme „murdare”! 

Quingaguh îşi cuprinde capul cu mâinile, încercând să-şi acopere 
urechile, plângând, zgâriindu-şi faţa şi creştetul cu ghearele, muşcându-şi 
pumnii. 

În întunericul de câmp din spatele prelatei se produce o mişcare 
învăluitoare de forme ample, indistincte. În Condorii depozitati acolo în 
aşteptarea semnalului pentru Zbor s-a stârnit panica. 

Grosmaster răsuflă adânc. 

— Slavă domnului că n-a folosit decât tunul laser X. 

— Surdule şi orbule! Pe mine nu mă „vezi”! Pe noi nu ne simţi. Suntem 
doar materie organică, pe care ochii tăi n-o percep. Suntem doar voci slabe, 
pe care urechile tale nu le aud! 

Eşti Orb! Eşti Surd! 

În momentul acela Grosmaster, Maestrul de ceremonii, îşi dă seama că 
în spatele său stă cineva. Ca un luptător încercat ce se află, se întoarce să 
tragă. 

Dar Oxus execută o jumătate de rotaţie spre dreapta şi fandează, rotind 
cip-jockerul pe deasupra capului. Lama fină a interforatorului ţâşneşte 
vâjâind. 

O lovitură cum numai un ghemados din Esland — hârşit în luptele 
necruțătoare ale megalopolisului-— ştie să execute. 

Gromaster rămâne cu arma întinsă pe deasupra capului lui Oxus 
(complet întors cu spatele, în fandare, cu mâinile ridicate). Lama 
cip-jockerului vibrează încă de forţa impactului. 

Tigva Maestrului de Ceremonii izbeşte pista de plexita cu un pocnet sec. 
Din gâtul retezat irupe o arteziană înaltă, revărsându-se într-o floare 


imperială de crin, atingând cu petale fierbinţi feţele neclintite şi crunte ale 
luptătorului fandând şi sălbaticului, îngenunchiat. 

Sirenele de alarmă prind a vui în Hangar avertizând evacuarea Tunului 
de Lansare în vederea Startului. În curând, Condorii eliberaţi aveau să sfâşie 
totul în calea mişcării lor impetuoase către înalt. 

De-a lungul pereţilor şi din platformele înalte se aprind faruri intense, 
pâlpâind stroboscopic. 

În secţia C42, operatorii urmăresc manevrele meteo extrem de complexe 
ale Lansării. O agitaţie febrilă a cuprins tot Fondul Intangibil. 

— Numărătoarea a ajuns la cifre de ordinul zecilor. 

Piuitul pătrunzător sfredeleşte creierele. 99, 98, 97, 96... 

Ochiul Ciclonului tremură la capătul orizontului strâmt de deasupra 
FARC. O bulă de aer sub o foaie subţire de material translucid la mii de 
metri sub apele Oceanului. 

Oxus îi pune lui Quingaguh mâna pe umăr: 

— Să mergem, bătrâne! 

Quingaguh nici nu se clinteşte. Îngenunchiat. 

Din pieptul dezvelit, tatuat cu o broască ţestoasă ce apare, printr-o 
ciudată anamorfoză, asemeni unei hârci descărnate, răzbate hârâit o 
melopee jalnică, îngânată cu buzele strânse. Şi Oxus îşi dă seama că 
bătrânul ghemados îl boceşte pe Cel pe Care îl călăuzise în lumea aceasta a 
adâncurilor către Marele Zbor, în care avea să plece, acum, pe veci 

Pe monitoarele Secţiei C}? străfulgera figura decisă a lui Wund sfâşiind 


semnalul de Fond Intangibil al Hirslandului. 

— Pormiţi Lansarea! dă el ordin, dispărând instantaneu. Mâinile 
operatorilor aleargă grăbite pe taste — mărgelele de sticlă, schimbându-şi 
culorile, ciripesc un cântec nou. 

Cu ochii înfipţi în displayurile terminalelor, coordonatorii centrali repetă 
monoton parolele comenzilor verbale ale lansării. 

Ochiul Ciclonului evoluează monstruos, într-o translație pe deasupra 
FARC, lăsând cale deschisă prin ecranul electromagnetic de nori sclipind 
orbitori sub cei cinci sori cu lumină polarizată ai oglinzilor parabolice 
geostaţionare din punctele Lagrange, încremenit pe cerul de cristal, 
deasupra paralelei zero grade, pe care-şi focalizează radiaţia într-o amiază 
eternă, capabilă să ardă într-un minut orice urmă de viaţă dacă nu intervine 
cortina protectoare a scutului de nori ce desemnează Zona de FAR Cosmic. 


Mestecând o frunză de quiho, Oxus aleargă cu salturi prelungi de-a 
lungul pistei Hangarului spre prelata acoperind gura spre exterior a imensei 
borte în bolta de plexită a coloniei FARC, acoperind Polul Sud cu calota ei 
de blocuri, strângându-se în vederea lansării într-o piramidă concavă în 
trepte. 

Cu cât urcă spre leşire, cu atât panta pistei devine mai abruptă, 
scurtându-i paşii, încetinindu-i fuga. 

Acesta este bocetul cu care Quingaguh s-a despărţit de Condor. 

Tu cel mai bun dintre noi, cel mai frumos, cel mai viteaz, cel mai 
curajos dintre cei bravi, dintre cei ce au sfidat vreodată mocirla mlaştinei N 
a Văii Decepsion înfruntând fără teamă FARC şi lumea întreagă, ca un 
adevărat ghemados, doar cu mâinile goale şi piatra. 

Du-te în Cerul lui Ayu-Ioyon, Zboară, du-te la Ayu-To-yon, şi nu ne 
uita atunci când vei ajunge în înaltul şi Lumina de Slavă! 

Du-te şi spune-i cât de mult suferim! Du-te şi spune-i că pe lume s-a 
pogorât întunericul şi Frigul! Zboară fără teamă, chiar dac-ar fi să-ţi răneşti 
trupul Zburând! Zboară până în ultimul Cer, chiar dacă ar fi să ajungi acolo 
rănit, abia mai trăgându-ţi sufletul! Nu te teme, Zboară, chiar dacă vei Muri 
în acest Zbor! 

Dacă vei ajunge la Ayu-Ioyon, restul nu mai are importanţă! El îţi va 
îngriji rănile şi ţi le va tămădui. Căci Ayu-Toyon este cel care poate aprinde 
iar focul din cenuşa stinsă a vetrei dărâmate. 

Chiar dacă îţi vei pierde Viaţa în Zbor, Zboară, nu te opri! Trupul tău 
mort, îi va spune lui Ayu-Ioyon că peste Lume a căzut întunericul, şi îi va 
aminti de noi, şi îl va îndupleca, arătându-i suferinţele noastre de nedescris! 

Zboară! Şi fie ca Pinga — Doamna Pământ, să-ţi trimită Femeia lubită să 
te însoţească şi susţină în Zborul tău până la Ayu-Toyon, căruia să-i depui la 
picioare kantuta pătată de sângele execuțiilor colective şi masacrelor care 
s-au abătut asupra camposurilor şi marii favela scufundate în Mlaştina 
tulbure N, dedesubtul căreia doar Arşan-Duolai stăpâneşte şi Mizeria de 
nedescris! 

Du-te, tu, cel mai brav, mai mândru şi bun dintre noi, Sacrificatule, şi 
aminteşte-i lui Ayu-Toyon că a răsărit pentru noi din Seiv şi că a strălucit pe 
muntele PARAN, şi că a stat la picioarele Sale, dar că a venit peste noi, de 


la marginile Pământului un neam care a căzut asupră-ne cu zbor de vultur, 
un neam a cărui limbă n-o înţelegem, un neam cu înfăţişare sălbatică, un 
neam care nu se sfieşte de cel bătrân şi nu se îndură de copii, un vrăjmaş 
care ne-a adus într-o asemenea strâmtoare încât am ajuns a mânca rodul 
trupului; un neam care pune vieţile mai prejos de lucruri, subjugându-le 
lucrurilor, de au ajuns lucrurile stăpâne pe vieţile noastre, încât Traficanţii 
de sclavi nu mai traversează Oceanele cu navele lor, ci se joacă jocuri 
suave, în mâinile lor vieţile neavând nicio valoare! 

Oraşele Lumii s-au umflat şi au pleznit! Frica ne strânge de gâturi cu laţ 
de oţel, împingându-ne cu feţele-n mocirlă! Scrisul a fost interzis — şi este 
pedepsit şi cel ce scrie, dacă scrie, şi cel ce citeşte, consumatorii de cărţi 
fiind mai prejos de câinii Phreeriei! Rumegători de quiho. 

Du-te şi spune-i lui Ayu-Toyon că doar Arşan-Duolai este stăpân peste 
mizeria noastră, doar Jocul este stăpân pe vieţile noastre, doar obictele 
moarte domnesc peste vieţile vii! Că Arşan-Duolai proiectează o societate 
de surdomuţi, în care fiecare să devină propriul său inchizitor! 

Du-i lui Ayu-Toyon lacrimile noastre plânse-n limba Regilor şi 
Stăpânilor Lumii, plânse în limba aleşilor săi, plânse în limba Mizeriei 
Universale! 

Spune-i lui Ayu-loyon că pe Pământ, cei care aduc cu mâinile lor 
bogăţiile nu au voie să se apropie de ele, supuşi la chinul lui 'Tanthal.” 

Ultimele cuvinte ale bătrânului sunt acoperite de un vuiet grav, 
ameninţător, crescând tot mai puternic, până răzbeşte dincolo de pereţii 
etanşi ai Hangarului, inundând Colonia deasupra căreia Cerul stă deschis 
într-o tornadă formidabilă smulgând hălci întregi de pământ şi aruncându-le 
spre înalt, să orbească lumina crudă, pură şi otrăvitoare a celor cinci sori 
polarizaţi. 

Pe gura de foc a Hangarului, păsările invizibile năvălesc din măruntaiele 
de suferință ale Planetei. Condorii duc pe aripile lor invizibile de titan 
mesajul Pământului către Stele: Moartea, Ura, Groaza, Înstrăinarea, 
Pustiirea şi Războiul! Il paraiso della Guerra! Et ubi solitudine facunt, 
paccem appellant! 

MARCAJELE ELECTRONICE ALE PISTEI INDICĂ DIRECŢIA 
DE ZBOR. ACCELERAȚIE, G. ALTITUDINE ZERO. 

DECOLARE! 

ACCELERAȚIE Gxg. ALTITUDINE ZERO. MARCAJUL PISTEI 
SE CONTINUĂ PRIN CORIDORUL CUANTIC CIRCUMPOLAR 


PÂNĂ LA REŢEAUA CIRCUMPOLARĂ ALFA. 

VITEZA DE ZBOR 3 x 103. ACCELERAȚIE 4 Gg. SISTEMUL DE 
SIGURANŢĂ A ZBORULUI DECLANŞEAZĂ LA BORD ATMOSFERA 
DE AMORTIZARE FREON-AZOT LICHID + ARGON. 

SE TRECE PE VITEZA CELEI DE-A DOUA ORBITE QUANTICE: 
GALACTICĂ. 

ATENŢIUNE! ATAC INAMIC ÎN FLANCUL DREPT. 
COORDONATE CARTEZIENE 22 x 27 x 5. 

DECIZIE BIO DE EVITARE A LUPTEI. 

ACCELERAȚIE 702. VITEZA 2 x 104. PRAG DE REZISTENȚĂ 
KIBORGETICĂ. 

DECIZIA SISTEMULUI DE SECURITATE A ZBORULUI: 
CONDORUL DECLANŞEAZĂ SCUTUL IONIZANI. 

ALTITUDINE 11 000. 12 000. 13.000. 14 000. 

SE TRECE PE REGIM DE VID MIC. 

ACCELERAȚIE 909 g. IMAGINE COSMICĂ DE ACOMODARE ŞI 
REPER. COD DE VIZIONARE ÎN PLAJA ULTRAVIOLETĂ A 
SPECTRULUI ŞI ÎN BANDA ROENTGEN. SPAŢIU DE ZBOR LIBER. 
NU EXISTĂ ADVERSARI. 

PRAG LUMINIC. 

REGIM KIBORGETIC NORMAL. 

COMANDA BIO DE REORIENTARE A FOCALIZATOARELOR 
TAHIONICE ÎNTR-UN UNGHI MAI MARE DE 91° FAŢĂ DE 
DIRECŢIA DE ZBOR. 

ATENŢIUNE! PERICOL DE GRAD ZERO PENTRU 
ÎNCĂRCĂTURA BIO DE LA BORD! 

REPETAREA COMENZII BIO. 

PARTEA CIBER PREIA COMANDA LA BORD. 

ACCELERAȚIE G x 99. 

PESTE CINCI PICOSECUNDE SE VA INTRA ÎN TRANSPAŢIU. 
VITEZA LINEARĂ 4 x 105. VITEZA HIPERBOLICĂ 9 x 105. 

SISTEMUL KIBORGETIC DECIDE TRECEREA ÎN INTERIOR LA 
O ATMOSFERĂ DE HELIU LICHID PENTRU PROTEJAREA 
ÎNCĂRCĂTURII DECIZIONALE BIO DE LA BORD. 

VITEZA 99 c. VITEZA 9999, 

PARTEA BIO PREZINTĂ FLUCTUAŢII DE ADAPTARE ŞI 
DISTORSIUNI. 


PARTEA CIBER PREIA CONDUCEREA EFECTIVĂ. 

ACCELERAȚIE G x g9 - DECELERATIE 9-9. 

PARTEA BIO REVINE ASUPRA DECIZIEI ANTERIOARE DE 
TRECERE IN TRANSPATIU. 

PARTEA CIBER SE SUPUNE ŞI PREIA CONTROLUL TOTAL 
ASUPRA PROGRAMULUI ACŢIUNII. 

VITEZA 999999 c. 

ÎN URMA DECIZIEI PĂRŢII BIO SE PĂTRUNDE ÎN 
TRANSPAŢIU. 

VEDERE ÎN SPECTRU TAHIONIC. 

ACCELERAȚIE 10G10. 

CONSTATARE CIBER: 

TO: PARTEA BIO NU A SUPORTAT ŞOCUL TRECERII ÎN 
TRANSPAŢIU. 

ACCELERAȚIE 9G 10. ACCELERAȚIE 8 G3. 

TO-l: PARTEA BIO DĂ SEMNAL. 

ACCELERAȚIE 7G. VITEZA 99 99 99c. 

T0-2: PRAGUL INTRĂRII ÎN TRANSPAŢIU A FOST DEPĂŞIT 

TIMP DE REFERINŢĂ - T 

ACCELERAȚIE 6G. 5G. 4G. 3G. 2G. 1G. 

T0-3: INSERŢIE IN TRANSPAŢIU 

ACCELERAȚIE: ZERO. 

VITEZA DE REFERINȚĂ LA SISTEM ZERO. 

To-4: PARTEA BIO SE RETRAGE DIN CRIZA LETALĂ. 

PARTEA CIBER REIA LEGĂTURA KIBORGETICĂ PE 
SIMULATOR CU PARTEA BIO DECIZIONALĂ. 

— Good morning, honey! 

Vocea tandră suflă aburul de gheață de pe pleoape. 

— Bună dimineaţa, Startwan. Mai trăieşti? 

— Yes, my dear. Now, we can stay here forever. Only you and I. 

Braţele catifelate îmbrăţişează. Gura fierbinte caută nesățioasă. Buzele 
şoptesc între săruturile tăind răsuflarea. 

— Honey! My savage! My Hero! Without body 

NU MAI AM TRUP! 

PARTEA  BIO-DECIZIONALĂ TRECE PRINTR-O CRIZĂ 
PUTERNICĂ DE ADAPTARE. FLUXUL ALFA A DEVENIT LENT. 
FLUXUL LAMBDA ESTE SINCOPAT. 


NU MAI AM TRUP! EU NU MAI SUNT DECÂT UN CORTEX! 
RĂMĂŞIŢE DE CARNE ÎNTRE COLŢII MAŞINII CARE M-A 
ZDROBIT! 

— O.K., honey! spune Startwan, desprinzându-se din îmbrăţişare. Me 
too I am no-body. We'll be two ideas wandering in the Transpace. But, 
remember! I love you as I love myself, or more. Because I'M YOU, and 
YOU, YOU ARE, IN FACT, ME! 

Vuietul care năvălise timp de 30 de secunde prin gura Hangarului nu 
mai cutremura FARC. 

Ţinând cu greu piept vântului teribil, Oxus se îndreptă spre camionul 
parcat pe peronul pătrat din careul blocurilor sclipind alb în lumina 
orbitoare a sorilor fierbinţi. Limba de metal-organic a cip-jockerului găseşte 
cu greu fanta de cuplaj a uşii. Terminala schimbă parolele electronice cu 
infractorul, în vreme ce memoria cipului tatonează codul maşini. În sfârşit, 
uşa cedează, ridicându-se lin, ca o aripă frântă. În carlingă pâlpâie 
mărgelele de sticlă ale computerului de bord. Din întuneric îl întâmpină 
râsul fără bucurie al lui Wund şi ţeava rece a armei. 

— N-ai înţeles nimic, tinere Yamana-de-sticlă! N-ai înţeles nimic! 

Urmează o clipă de tăcere. Oxus scrutează conturul neclar al feţei lui 
Wund. 

Wund continuă: 

— Voi, ghemadoşii, aveţi o imagine deformată despre Istorie. Vi se pare 
că e suficient să vină un mesia pentru ca toate relele lumii acesteia să se 
îndrepte de la sine. Dar, sărmane Oxus, vă irosiţi viaţa aşteptând de 
pomană. 

Oxus ascultă cu atenţie glasul străinului, parcă recunoscut, dintr-o 
memorie de altcândva, ca un apropiat sieşi, pe care nu prima dată îl vedea şi 
auzea acum. 

Wund continuă cu glas trist: 

— Un Vertical poate rătăci ani şi ani, o întreagă viaţă, în perimetrul 
meschin de 20-10-5, uneori chiar un singur kilometru pătrat, căutându-şi 
sensul inutil, rătăcindu-se uneori în acest spaţiu strâmt, fără să înţeleagă şi 
găsească nimic. Ani şi ani de zile, poate orbecăi fără sens, închis în 10 metri 
pătraţi; chiar şi în 10 metri pătraţi... În schimb, cu sensul limpede înaintea 


ochilor, până şi un ghemados nenorocit ca tine devine un Angekok, un 
Kam, un Elik. Poate străbate, alergând neîntrerupt, zi şi noapte, fără oprire, 
întreaga Planetă, de la un Pol până la celălalt, să zicem într-un an, sau, hai, 
în doi — traversând focarul conflagrației şi scăpând teafăr, pentru a-şi atinge 
țelul: pentru a se întâlni cu ceilalţi trei yamana-de-sticlă ai Lumii. Fiindcă 
trei yamana-de-sticlă la un loc pot deveni mai puternici (în sistem), decât 
chiar Jocul cu Mărgele de Sticlă, cu toţi magisterii şi magistralii acestuia la 
un loc. 

Oxus nu mai clipeşte, nu mai răsuflă; inima nu-i mai bate, sângele i-a 
îngheţat. Oxus nu mai este decât auz: un semiconductor pe care Informaţia 
Recesivă se scurge, inundându-l ca o ploaie torențială, musonică. 

Wund: 

— Patru Yamana-de-sticlă la un loc pot crea, în Oceanul miliardelor, 
curente invizibile: un Golfstream de Informaţie Recesivă, bifurcat în două 
sensuri cu valori contrare: Oiaşivo şi Kuroşivo. Pot răsuci cu mâinile goale 
roata Istoriei. Pot mobiliza... 

Wund rămâne o vreme pe gânduri. Apoi retrage ţeava armei din pieptul 
lui Oxus şi-i face semn să se întindă comod în suspensia fiziologică de 
câmp. 

— Relax! îi spune cu vocea sa scârboasă, acră, indiferentă. Hespero que 
sei sufficiente lucido cât să nu te hazardezi în gesturi fără rost. 

Oxus îşi lasă capul într-o parte, într-un semn de acceptare. 

— Scuză-mă — continuă Wund — că te-am primit astfel, dar cred că-ţi 
dai seama că dacă nu mi-aş fi luat toate măsurile de precauţie ţi-aş fi lăsat 
şansa de a acţiona sub impresia de moment şi cine ştie ce tâmpenie erai în 
stare să comiţi. 

Dincolo de uşa ridicată, norii au acoperit iar FARC, parcă mai groşi, 
mai negri şi mai apăsători ca niciodată. 

— Comandă, te rog, închiderea Uşii, spune Wund cu glas liniştit. 

Face câteva gesturi ca să se cufunde mai bine în suspensia ergonomică a 
fotoliului carlingii camionului. Dincolo de geamurile ne-activate nu se 
desluşeşte nimic. În cabina etanşă este linişte şi cald. 

— Ai citit, dacă am reţinut bine amănuntul, şi tu, Cartea Cea Veche şi 
Cea Nouă a Hebreilor, nu? 

— Da, mărturiseşte Oxus. 

— Sunt convins că pentru tine, ca şi pentru mulţi cititori ai ei, „rolul 
principal” în istoria revoluţiei aceleia cât Istoria, l-a jucat lisus. El este 


considerat de toţi lectorii neiniţiaţi Cel Capabil, care a adus alt crez sub 
soare, nu? 

Oxus aprobă din cap. 

— Ei bine, Yamana, iată dovada naivităţii neiniţiate! Fiindcă religia 
aceea cât lumea n-a făcut-o fiul Rozei Rozarum, aşa cum n-a făcut-o 
niciunul dintre ghemadoşii lumii martirizaţi, unul câte unul, nu arareori cu 
mult mai multă Caznă, fiecare cu crucea şi ghimpii Săi, pe Căpăţâna de 
piatră a Planetei-Modelate într-o imagine cosmică menită să exprime 
suferinţa. Nu, Creştinismul nu Cristos l-a făcut, ci Fariseul. Genialul 
Fariseu. Cel care, slujindu-se de inteligenţa sa diabolică şi de diplomaţia sa 
de necrezut, a reuşit să înalte un ghemados nenorocit la rangul de zeu: Zeul 
Suferinţei — dându-i în stăpânire Lumea. 

Prin întunericul carlingii Camionului, Oxus sesizează încreţirea cutelor 
fine de la colţurile pleoapelor lui Wund. 

Wund continuă: 

— Creştinismul a fost opera lui Pavel din Tars — fondatorul Ordinului. 
Şi, fără el, crucea lui Cristos şi toată suferinţa Istoriei s-ar fi scufundat în 
mocirla fără nume a Beznei şi Neştiinţei care bântuie Planeta, şi planetele, 
şi Universul. 

Cuvintele Marelui Magister al Ordinului par... da! incredibil! par o 
dovadă de Trădare! dacă nu a Ordinului şi faţă de Ordin, oricum, prin 
Riscul de a lua pe mâna sa Jocul, cu un curaj şi o lipsă de scrupule sau 
inhibiţii năucitoare. 

Căci Wund, fără a trăda Ordinul, complota la modificarea sa din mers, 
metamorfozând şi aspectul, şi conţinutul Jocului, într-un gest de un orgoliu 
demiurgic, cu atât mai de neînțeles cu cât, pentru ochii Istoriei, el, Wund, 
nu avea să rămână nici cât rămăsese Pavel din Tars pentru creştinism. 
Fiindcă, aparent cel puţin, Wund se complăcea în postura de Juda faţă de 
toţi şi toate. Iuda Contrajocului fără Mărgele de Sticlă... Iar, în măsura în 
care Ordinul ar fi sesizat poziţia reală a Magistrului său (şi nu avea cum să 
n-o sesizeze!) Juda, şi al Jocului cu Mărgele de Sticlă... 

— Cine eşti tu, Wund? 

Şi, după o clipă de gândire, răspunsul: 

— Ich bin ein gambler. 

Şi ridicarea, într-un târziu, mândră, a frunţii. 

Întuneric. 

Linişte. 


Taină. 

O rhună. 

— Mi se pare ciudat cât de scurtă este vederea, chiar şi în cazul unui 
Elik, aşa cum eşti tu, Oxus! Luând drumul suferinţei, asemeni modelului ce 
ți l-ai ales, credeai că Eu nu ştiu nimic? Chiar ai fost convins de aiureala că 
gesturile tale sunt „libere”, în măsura în care-ţi izbuteau nişte modeste şotii 
pe seama Ordinului? Prea bine! Urmează-ţi Calea ta de Glorie şi Suferinţă! 
Dar, înainte de a ne despărţi (probabil pentru totdeauna), şi înainte de a te 
lăsa să-ţi guşti cenuşa amară a efemerei tale Victorii, TREBUIE să te fac să 
afli că pe tot parcursul evenimentelor care ne-au unit destinele, Eu am ştiut, 
tot timpul, şi Cine eşti, şi de unde să te iau, şi ce faci, şi ce vei face, şi care 
îţi e rolul şi Jocul. lată, a sosit clipa când Vălul Maiei trebuie sfâşiat, ca să 
poti întrezări, în lumină, realitatea ce te înconjoară! După asta poţi să te 
întorci la Calea suferinţei tale. Ştii unde îi găseşti pe ceilalţi trei 
Yamana-de-Sticlă? 

Oxus face semn că da, prin întuneric. 

Wund continuă. 

— Ei te aşteaptă. Veţi forma pătratul triumviratului „etern”, cu Cel 
Plecat: pentagrama. „Etern”, în sensul în care poate pricepe un ghemados. 
Eu... mă întorc şi eu la modelul meu (ştii de unde să mă iei, da?) — care-mi 
luminează destinul prin noapte. Dar ţine minte că Adevăratul Fondator al 
Ordinului este Fariseul, nu Eroul! Şi spune-le tuturor Arhitecţilor Tăi să mă 
lase să fiu 'Trădător, fiindcă eu, Trădătorul, sunt Cel Adevărat. Voi, fiţi 
Incoruptibili! Dar ţineţi minte că nu prin Incoruptibilitatea voastră se obţin 
Victoriile cât Lumea şi se fondează Religiile Eterne; ci prin fariseul Pavel. 
Drum bun! 

Wund activează bordul şi tastează pe mărgelele aprinse colorat. Portiera 
se ridică, flexată asemeni unei aripi. Wund coboară din cabină. 

Oxus înfige lama cip-jockerului în mufa bordului şi Camionul decolează 
abrupt. Când pătrunde pe autostrada de plexită, îşi mai întoarce o dată 
privirea în urmă, prin geamul activat, către Lagărul FARC. Sub valul de 
ninsoare se mai distinge încă silueta bătută de vântul nemilos al perpetuei 
Decepsion. Silueta unui Magister a cărui diabolică minte joacă iţele 
destinelor Planetei cu dezinvoltura unui gambler inegalabil, convins că în 
Ordinul în care slujeşte, nici măcar Magister Ludi nu este cu adevărat Liber 
în Joc. Printre sclavii aparenţelor înşelătoare, simple marionete puse să 


interpreteze roluri de „stăpâni posedând”, printre Verticalii animați numai 
de trufiile lor mărunte şi călăuziţi de modele înşelătoare, Wund apare încă o 
dată în întreaga sa măreție, urmându-şi nedezminţit şi puternic modelul 
teribil al fariseului Pavel — Il Fondator. 

Wund a rămas în urma camionului ce demarează în mare viteză. Chiar şi 
după ce luminile de poziţie dispar în depărtare, Wund sfredeleşte eu ochii 
îngustaţi întunericul din ce în ce mai dens de sub norii de plumb. O 
fulguiala uşoară îi atinge faţa. 

Strângându-şi împrejur rasa neagră, cu semnul Ordinului brodat în fir de 
aur, Wund porneşte cu pas agale spre sediu. Ajuns la portalul de sub efigia 
de metal a Ordinului, de sub bolta intrării se desprinde o umbră în mantie 
ecumenică, purtând însemnele Ordinului atâmate ca un pandantiv de metal, 
cu fluorescenţă artificială. În spate îl urmează un kregoritip. 

Mesagerul se prezintă înaintea lui Wund, declinându-şi atribuţiile. 

Wund zâmbeşte cinic. 

— Cred că este vorba de o neînțelegere... rosteşte el. 

În ochi îi sticleşte privirea mândră a unui Hirslandez. Zâmbetul din 
colţul gurii a devenit de-a dreptul malitios. 

— Nu, şopteşte stins egumenul. Nu-i nicio neînțelegere. Notele de plată 
cu care aţi achitat în FARC sunt calpe. 

Wund pufneşte în râs. 

— Ce prostie! Cum era să achit cu bani calpi când eu nu mai folosesc 
bani, şi au trecut mai bine de douăzeci de ani de când n-am mai achitat cu 
mâna mea... 

Egumenul se mulţumeşte să repete acuzaţia. 

— Aţi achitat cu conturi fără acoperire. 

Este un egumen tânăr, cu păr rar, lung şi deschis la culoare. Vântul îi 
împinge-n ochi şuviţele ude. 

— Eşti nebun? îl întreabă Wund, simţindu-şi, sub faldurile togăi, 
mâinile răcindu-i-se brusc. 

Rămân o vreme aşa, ochi în ochi: Wund - un Magister din Hirsland, 
egumenul — aparent docil — dar Wund ştie că numai „aparent”, fiindcă 
dincolo de aerul blazat şi obosit al Mesagerului se ascundea inflexibilitatea 
de oţel nemilos a Ordinului. 


— Pot lua legătura cu W? întreabă Wund. 

— Desigur, aprobă celălalt, netulburat. Dar, dacă-mi permiteti v-aş 
atrage atenţia asupra faptului că „filiera” dumneavoastră de interconexiune 
a fost suspendată... (îşi priveşte ceasul de la mână)... de o oră şi 
cincisprezece minute. W nu vă mai recunoaşte. Codul dumneavoastră nu 
mai există în prezent. 

— Hirslandul? întreabă Wund. 

— Hirslandul şi-a retras punţile care duc spre el. 

Într-adevăr, când Wund formă cifrul de pătrundere, nu mai recepţionă 
decât tonul prelung, vestindu-l fără tăgadă că pentru codul său căile se 
închiseseră. 

— Auzi tu! pufneşte Wund, parcă indignat — parcă înciudat, „Bani 
calpi”! Ce idee să destitui un Magister în felul ăsta... 

Sub rasa neagră, cu semnul Ordinului brodat cu fir de aur, piatra inelului 
răsucită brusc, declanşează perforatorul. Wund se strâmbă un pic la 
pătrunderea sărurilor. 

Livid, se sprijină în cădere cu mâna de umărul egumenului. Buzele 
livide rânjesc sardonic atunci când încearcă să-i şuiere Mesagerului: 

— Ce idee! Să ucizi o roză înfigând-o în proprii-i ghimpi! 

Peste trupul prăbuşit zăpada se cerne abundent, ca un roi de fluturi albi, 
luminoşi. Ca frunzele unui arbore până la Cer, lovit de Iarna arborilor până 
la Cer 

De peste lume, o inimă de plexită bate Il Requerimento. 


Camionul levitează pe banda de plexită a autostrăzii. Cu viteza de 
croazieră de 350. Phreeria defilează, cu quihoul ei monoton. 

La trecerea din Decepsion pe Dorsala de'l Fuego se zăresc, la numai 
câteva sute de metri, valurile Oceanului lovind în ţărmul stâncos, mâncat de 
fiorduri adânci. Apa albastră este brăzdată de dunga verde-neagră 
desemnând Golfstreamul, asemeni unui fluviu uriaş, antrenând şi dirijând 
masele către bifurcația de unde Oiaşiwo şi Kuroşiwo se despart, asemeni 
unei limbi de şarpe, în două braţe atotcuprinzătoare. 

Apoi, Oceanul se-ndepărtează. Plaja de nisip galben, spălat de valurile 
albastre şi limpezi, se transformă într-o sahară înconjurând autostrada de 
pretutindeni. 


După încă o oră de zbor pe sub cei doi sori cu lumină polarizată, 
strălucind simultan, unul violet şi celălalt roşu — în stânga şi în dreapta 
soarelui galben al Nordului, ridicându-se parcă direct din pustie deasupra 
autostrăzii (în zona intitulată „The Land of Evermorning”), camionul 
pătrunde în Zona de Conflict. Mlaştina N urcă rapid împrejur, până la x 170 
000. Deşi terasamentul autostrăzii a fost ocolit de lupte, de ambele părţi ale 
drumului se ridică Ruinele, parte dintre ele intacte, zgâriind cerul senin cu 
betonul lor elastic, sclipind asemeni osemintelor unei fosile cât Continentul. 

Şi, dintr-odată, Oxus vede! 

Elik! 

Din înalturi, Pasărea transparentă se prăbuşeşte către el cu o viteză 
colosală. Oxus îi simte sufletul fierbinte în ceafă. 

Timpul s-a oprit. 

Grăuntele de nisip pluteşte lin prin Clepsidră. 

Ceva mai încolo, Camionul, lovit de trăznetul din înalturi se desface-n 
cioburi de timp ce-i trec vâjâind pe la urechi. 

Oxus îşi fereşte fruntea din calea... 

Se simte străpuns de raza unui curent de inducţie ce-l străbate în sensul 
invers al Fluviului. 

Sunt un semiconductor prin care Informaţia se scurge recesiv. Un punct 
nodal prin care Nimic se varsă în Nimic — o Deltă în care Fluviul, venind şi 
dintr-o parte, şi din cealaltă... 

Doamne! ce mă fac? 

Fără cip-jocker n-am nicio şansă! 

Sunt pierdut! 

Fluviul trece, revărsându-se prin el, din generaţie în generaţie, din 
Angekok în Angekok, deşteptând Viitorul, dezvăluindu-l... 

Ştiu! Cip-jockerul atrage Pasărea Furtunilor din înalturi! Fluxul 
Informaţiei şi Jocul Mărgelelor străluminate de Sticlă, pe care LE VEDE 
CONDORUL DIN CERUL LUI, atrăgându-l magnetic — un paratrăznet 
către care se prăbuşeşte... 

Il Condor! 

În spatele ochilor electronici, chipul tatuat al Celui alături de care... 

Stupid! Absurd! Să te sfârtece tocmai Acela alături de care ai suferit şi 
luptat, fratele întru suferinţă, ghemados amărât ca şi tine, rătăcitor prin 
Valea numită Decepsion, incapabil să întrezărească Destinul şi duşmanii 
adevăraţi, spre a-i deosebi de prieteni, viaţa adevărată de moarte... 


Înjurând printre dinţii strânşi, degetele îi aleargă febril pe tastele 
cip-jockerului. LED-urile se aprind şi se sting în jocul lor fulgerător ce 
atrage Condorul din înalturi. 

Camionul încetineşte. 

Oxus sare, dându-se de-a rostogolul peste terasamentul înalt. 

Se ridică de pe jos printre ruine. 

Vehicolul se îndepărtează din ce în ce mai departe de... 

Cât mai departe! îi ordonă Oxus cu glasul minţii. 

Condorul se prăbuşeşte... 

Lamina orbitoare străfulgeră, spărgând cristalul clipei. 

Timpul se prelinge ameţitor printre degete — nisip furat de Fluviul 
tulbure şi mâlos. 

Rio de la Plata, târându-şi, pestilenţial, apele printre leneşi sicomori 
dintre care străbate chemarea lui Homo Sapiens... 

„„„din generaţie în generaţie, din Angekok în Angekok, tot mai adânc în 
Istorie. 

Văd! 

Elik! 

Pot privi în Viitor şi în trecut până foarte departe, mult mai departe 
decât adineauri. Ginte de ginte, familii de familii de ghemados, de Kam, de 
Angekok, de-a lungul Istoriei, cuprinşi de Qaumaneg, dirijând paşii 
Cunoaşterii către El, prin care Informaţia se scurge Recesiv, ca printr-un 
nod spaţio-temporal. 

Tam-tamul de departe răbufneşte, răpăind un Ritm anume: 

Ei, băieţi, trebuie să vă decideţi: sau o Revoluţie însângerată, sau un nou 
Semn urcat pe Căpăţâna... 

O punte, un Pod, peste Căpăţâna de Piatră, 

Un Pod desfăcându-şi arcurile în cinci braţe. 

Un pod sprijinit pe Şase puncte: unul Sus, 

Unul în W. 

Şi trei în Nord. 

El fiind punctul în care fluxul negentropic se sintetiza, revărsându-se 
prin pieptul său (lovit de sticlirea mitralierei tahionice) şi cuplându-l într-o 
sinapsă cât Lumea, pe care-o comprehendează. 

Pot! Vreau! 

Cortexul său emite pe lungimea de undă a emisiei Jocului şi 
recepționează pe aceeaşi lungime de undă, oglindind Semnul şi 


descifrându-l. Şi totul stă sub Semnul Jocului: Trecut, Prezent şi Viitor. 
Semnul Jocului este peste tot: 

TAUTONIKE 

Leul Victoriei Da Vinci! 

In hoc signo vinces! 

Şiragurile cu mătăniile Mărgelelor se desfac rostogolite din caier într-un 
curcubeu în care schema se identifică, deconspirându-şi structurile, 
armoniile şi dizarmoniile, acordurile şi dezacordurile, până când strălucirea 
atinge pragul, dincolo de care Organicul nu mai rezistă şi Oxus cade-n 
genunchi urlând şi se rostogoleşte, zvârcolindu-se ca un vierme sub Focul 
Etern. 

Un nod spaţiotemporal! 

TAUTONIKE! 

lată structura Jocului, piesa cu piesă, cip cu cip, mărgică de mărgică, 
identificate: Nominalizate! Integrate în schema de asamblare împânzind 
Planeta. 

Fiecare dintre Ei, identificat nominal: şiruri de nume: miliarde de nume 
ale înaltei Conspiraţii, poziţionaţi, localizaţi planetar, spaţial şi temporal, 
fiecare cu funcţia, codul şi rolul său individual. 

M-au ras! îi trece prin minte. 

M-au ras! Nu mai am nicio şansă! 

Ceea ce am aflat este cu mult mai presus de o violare a Fondului 
Intangibil Ultrasecret. M-au ras. 

Trec prin el, deconspirate, toate mlaştinile subterane, Sensul şi 
Mijloacele prin care, cu o forţă de pătrundere şi înţelegere inumane, îi 
identifică pe toţi, mărgică de mărgică, deconspiraţi cu locul şi Numele 
fiecăruia în schema de ansamblu. 

Ştie, acum, tot ceea ce Ordinul ascunde. Fiecare resort, fiecare 
ghirlandă, fiecare matrapazlâc. 

Toate firele vin şi pleacă trecându-i prin mâini: un Țesător, un Paing! 

Întregul Joc se fofilează prin el ca printr-o Suveică, ţesând pânza 
Podului cu patru picioare sprijinindu-se pe Planeta a treia, şi cu al cincilea 
în Cosmos. 

El este adevăratul Magister Ludi! 

Şi Oxus înţelege, dintr-odată, de ce se temuseră şi se temeau de El. 

W nu era decât o mistificare, o înscenare. Magister Ludi nu era 
Magister Ludi. Succesiunea fusese răstălmăcită şi, de aceea, Ordinea 


firească a Ordinului se transformase în Dezordinea care domnea, antrenând 
Golfstreamul într-un Război Limitat la scară planetară. A Treia Pace 
Mondială. Şi Războiul ei iezuit. 

Ordinul stăpânind Lumea, stăpânit de dezordine — nu era decât un Şarpe 
cu două capete: Oiaşiwo şi Kuroşiwo, luptându-se între ele. 

Un Ordin corupt. O greşeală de neiertat. 

Pe ecranul minţii, lista numelor şi titulaturilor, poziţiilor şi angrenărilor, 
se succede cu o repeziciune de necrezut. 

lată Sistemul de promovare răsturnat într-o învălmăşală iraţională! 
Nimic nu mai înseamnă nimic. Muzica a degenerat în dizarmonia 
cacofoniei caricaturale şi, prin Orga Istoriei, marşul dodecafonic se înalţă cu 
intonaţii de şansonetă şi vodevil melodramatic într-un scherzo dizgraţios. 

Camionul a ajuns la marginea Orizontului, un punct în zare. 

Vuietul Condorului trece pe deasupra lui Oxus ca un val, azvârlindu-l 
peste cap prin mocirla câmpului de luptă al Mlaştinii N. 

O nanosecundă. 

Mitralierele cu implozie în Spaţiul-limp se concentrează asupra 
autostrăzii, dizlocând aşchii de Istorie, ale căror schije rătăcite rănesc de 
moarte Planeta. 

Fluxul tahionic spulberă Camionul, sfâşiind Vălul Maiei. 

Atins de o reflexie refractată de siliul parbrizului, Oxus dispare, apare, 
dispare, Fluctuează prin hăul nanosecundei cât Universul. 

Informaţia se scurge prin el cu viteză hiperluminică, Recesând în Istorie, 
din generaţie în generaţie, tot mai departe şi mai adânc pe Fluviul 
Golfstreamului, din vraci în vraci, din medicin-man în medicin-man, din 
răstignit în răstignit, din ghemados în ghemados târându-şi paşii, prin 
nisipul pustiei — până sub fruntea cromagnonului. Formând un Ordin cât o 
con-freerie mondială şi deşteptând avant-la-lettre Cântecul Jocului în 
Semnul Ordinii Ordinului. 

M-au ras! îşi repetă Oxus, dizlocându-se prin Timp. 

E cutremurat de o groază atavică fără nume, ridicându-i blana pe ceafă. 

Şi, totodată, un clocot formidabil urcă-n el: şi râs şi plâns în acelaşi 
timp; un hohot cât lumea: 

I-am ras! Pe Dumnezeul meu: i-am ras! 

Lumina tahionică arde-n el mai presus de materie, dezvăluindu-i sensul 
Semnului său în Istoria asta fără sens: un nod spaţio-temporal prin care 
jocul curge şi într-un sens şi în celălalt. 


Ei, băieţi, trebuie să vă decideţi între o însângerată Revoluţie şi un Nou 
Semn! 

Funcţia Istoriei se materializează în hiperbola unei ecuaţii de gradul al 
doilea, admițând doar două soluţii: una spulberând Sancta Hermandad a 
Dezordinii Ordinului (în cazul în care Mărgica Nodală Oxus era eliminată 
de pe tablă — şi de aceea trebuie el sa rămână un simplu ghemados, dar nu 
să dispară), sau... 

Ei bine, să vedem ce vor fi dispuşi să-mi ofere ca să-mi ţin gura? Să 
vedem cu ce o să încerce să mă tenteze! Care-şi închipuie Ei că este preţul 
unui Magister Ludi? 

Vreau şi pot! 

Deasupra mizeriei planetare, Semnul: TAUTONIKE! 

Oxus nu mai simte nici teamă, nici resentiment, ci doar lasă să treacă 
printr-însul Forţa şi Măreţia fără egal. 

N-au ce să-mi facă! 

Dacă ar fi să mă răstignească — pe ei înşişi s-ar răstigni — declanşând 
Contrajocul fără Mărgele de Sticlă, capabili să spulbere Ordinul ca pe 
nimic. 

Să fie ei ai dracului dacă mai au vreo scăpare din clenciul ăsta! 

Nanosecunda a trecut. Timpul şi-a reluat curgerea. 

Oxus, înecându-se în tusea însângerată, scoate din buzunarul 
combinezonului autonom sfâşiat şi plin de mocirla N o frunză de quiho. 

Câteva clipe mai târziu, un ghemados mestecând quiho aleargă cu 
salturi prelungi de-a lungul autostrăzii de plexită. Paşii lui trec prin Timp, 
înapoi, prin Istorie. 

„Un om poate rătăci o viaţă întreagă fără sens în perimetrul meschin a 
zece, sau cinci, sau chiar trei metri pătraţi de hăţiş de quiho, fără să plece de 
nicăieri şi fără să ajungă nicăieri. În schimb, fie şi un nenorocit de 
ghemados ca tine, în pielea goală şi cu mâinile goale, dacă e purtat înainte 
de un scop limpede, poate străbate Pământul de la un Pol la celălalt, 
supraviețuind traversării Zonei de Conflict”, încearcă Oxus să-şi retrezească 
în minte cuvintele Trădătorului Wund. 

Întorcându-se prin Istorie, ar stinge focar cu focar, pe unde trece, Stelele 
Războiului. Ar stinge focarele de Conflict, asemenea unor lumânări suflate 
de vântul nemilos al fluxului tahionic scurgându-i-se prin vine. 

Aleargă întruna, de zile şi nopţi în şir, urmând firul invizibil al pulsului 
inimii imense de plexită. 

Străbate pampasurile din sud, printre oraşele ruinate. Traversează 
Deşertul Pădurilor defrişate de culturile de citrice, cafea, manioc şi bumbac. 

Cerul de deasupra capului e de aramă şi pământul de dedesubt, de fier. 
În loc de ploaie, praf şi pulbere se scutură din cer peste tine, până când eşti 
nimicit. Incursiunile Delfinilor au instaurat, iar şi iar, în aceste locuri, 
teribila Pax Corporationes asupra teritoriilor Conflagraţiei. Un popor 
necunoscut mănâncă rodul pământului şi tot venitul lucrului tău, şi în toate 
zilele eşti apăsat şi zdrobit. Priveliştea pe care o ai sub ochi te face să 
înnebuneşti. 

Pan-Continental 

Se înserează peste muşuroaiele teme ale munţilor năruiţi. Locurile 
vechilor cariere de exploatare sunt marcate de hârburile maşinilor. 

Dacă te opreşti să asculţi, auzi geamătul pământului surpându-se sub 
propria greutate, din pricina nenumăratelor galerii ce-l sfredelesc pe 
dinăuntru. 

Prima zi fără quiho. 

A doua zi fără quiho. 

Cea mai chinuitoare este setea. 

A treia zi fără quiho. 

De la mare distanţă, ceva ca o casă. O casă ca „pe timpuri”, cu acoperiş 
roşu de ţiglă şi ferestre pătrate, cu geamuri deasupra pridvorului de lemn 
dominând autostrada. 

Oxus se apropie. 

Nu mai aleargă. Abia-şi mai mişcă picioarele însângerate. 

Nu e o casă, ci doar o „construcție? din cutii de carton ondulat; mai 
păstrând încă etichetele cu marca firmelor producătoare: Generale Pacific's, 
Teritorial Planet, Mondial Shop, Informundia. 

Se opreşte înaintea casei de carton. Dinăuntru răzbate o voce cristalină: 

— Come in! 

Vocea-i pare cunoscută. Face un pas înainte, dar locatara căsuţei de 
carton îi iese în intâmpinare: 

— Why the hell are you so late? 


Oxus o urmăreşte fascinat. Femeia seamănă înnebunitor de bine cu 
Startwan, numai că în soarele apusului tropical, conferindu-i tenului 
albicios o străluminare interioară, uşor roşiatică, pare şi mai frumoasă. E 
îmbrăcată într-o rochie înnădită din petice şi zdrenţe decolorate din diferite 
materiale. 'Ţesătura se destramă pe pulpe, deasupra picioarelor pe care 
muşchii joacă sub pielea bronzată de soarele crud. 

— Of, doamne! exclamă ea. Tu erai? Haide, intră! Ţi-am pregătit ceva 
de mâncare. 

Oxus trece pragul scund al casei din cutii de ambalaj, plecând capul să 
nu le dărâme pe cele de deasupra. Picioarele-i tremură. 

Startwan, rosteşte stins. Femeia se întoarce către el, zâmbind: 

— Yes, darling. Tu eşti? 

— Dar tu cine crezi? 

Pe o masă din cutii de carton îl aşteaptă, desfăşurat, un adevărat festin 
de prefabricate. 

Oxus se lasă greu pe cutia aşezată ca scaun şi înfulecă din fulgii de 
ovăz. 

— Doamne, cât eşti de frumoasă! şopteşte. 

Dă la o parte cutia de fulgi şi o întreabă dacă ştie încotro a plecat şi ce 
planuri nutreşte. 

— Da, răspunde Startwan fără şovăire. 

— Şi? 

— Şi ce? 

— Şi tu? 

— Voi merge cu tine, desigur. 

O strânge la piept. Dar când ea se împinge prea tare, o îndepărtează ca 
pe o bolnavă devenită fragilă. 

— Ce ţi-e? îl întreabă ea nedumerită. 

— Mă gândesc să nu-ţi facă rău... murmură Oxus, ruşinat. 

Startwan izbucneşte-n râs. 

— Prostule! strigă ea. 

— Nu? întrebă Oxus, neîncrezător. 

— Sigur că nu! 

O strânge în braţe. Pentru prima dată remarcă dimineaţa orbitoare care-a 
expodat dincolo de ferestrele goale ale speluncii. Din mocirla câmpului 
mijeşte-o iarbă scurtă de-un verde-broască. lar pe cerul senin, printre stelele 
cerului de iulie, soarele sclipeşte ca o mărgică incandescentă, multicoloră. 


Vor pătrunde în Middle Land ţinându-se de mână. Vor răzbate prin 
forfota de la Puerta de'l Sol şi se vor strecura anevoie până la Controlorul de 
Trafic. Oxus se va identifica, tremurând de emotie, spunându-şi că aici şi 
acum se dă proba de foc a întregului său raţionament şi, mai mult, a întregii 
sale vieţi şi a celei care... 

— Oxus. Esland. Serenda. Colaborando? 

Vântul  răvăşeşte funambulesc crizantema neagră sub roiul 
fluturilor-de-lumină vestind apropierea Phreeriei de quiho. 


7 Tot bocetul bătrânului Quingaguh reprezintă o compilație din mai multe surse, cu 
precădere Eduardo Galeano, Marx şi legende irkute şi semite. 


8 Porţiune de texte compilate în viziune gen Ed. Galeano. 


SFÂRŞIT LEGENDA 


Aceasta este legenda corăbierilor fluxurilor tahionice, cuprinsă în 
tradiţia electronică a Staţiilor Spațiale Autonome şi a Condorilor: 

Dincolo de cele mai îndepărtate galaxii şi dincolo de quasarii 
Universului Neîmplinirii şi Deconstrucţiei, acolo unde, atunci când priveşti, 
nu se mai zăreşte Mai-Departe — este Spatele Corăbierului Ayu-Toyon, pupa 
uriaşei sale ambarcaţiuni îndepărtându-se cu aripile velelor umflate de 
curenţii fluxurilor tahionice. 

Dincolo de cele din urmă stele ale Cerului, dincolo de Lumea Lumilor şi 
de Universul Universurilor, o Corabie Imensă de Spaţiu-Timp despică etern 
Oceanul, purtată de aripile umflate de curenţii Energiilor Înalte. 

Ayu-Toyon este Corăbierul fluxurilor tahionice. O ființă plurală, cu 
nenumărate trupuri şi întrupări. Staţia Autonomă despicând Eternitatea — 
Marele Condor. 

Ayu-Toyon şi-a început călătoria cu 9,5 miliarde de ani în urmă. Pe 
atunci Universul nu exista încă şi Spaţiul era pustiu. Materia şi Energia se 
aflau concentrate într-un singur punct infinitezimal. 

Ayu-loyon a izbucnit atunci, umflându-şi pânzele de fluxurile 
tahionice. Întregul Univers nu este decât cenuşa presărată de el în Abisuri în 
urma Marelui său Zbor. 

Ayu-Toyon este o ecuaţie care nu respectă constanta barionică 1. Pentru 
Ayu-Toyon timpul curge invers. Călătorul Spaţiului Fără Hotar nu este o 
sărmană manifestare energotrofă captivă într-o sferă închisă a cărei lege 
supremă se supune entropiei tirane ce înlănţuie. Ayu-Toyon, civilizaţia 
tahionică, se înfruptă din însuşi Apeironul iniţial, cu enthalpie zero. 

Pentru Ayu-Toyon, Spaţiul se deschide-n cale-i negentropic. Acolo unde 
noi nu percepem decât Absenţă, întuneric şi Frig, pentru Ayu-Ioyon se 
întinde Oceanul Cald şi Blând al Luminii. Fiindcă Ayu-Toyon nu depinde, 
înlănţuit de energia şi materia pe care le consumă din mediu spre a 
transmuta, asemeni Viermelui, materia coruptă în Informaţie, ci el este 
Informaţia, răspândindu-se într-o Nesfârşită Călătorie, însămânţând Abisul 
în trecerea sa, cu stele, quasari, cu sori, cu lumi, într-un nesecat altruism al 
Abundenţei, risipite în urmă după ce le-a fericit pentru o clipă cu naşterea 
străluminată dintru sine, printr-o fermecată Phreerie. 


De aceea, Corăbierului i se mai spune şi „Semănătorul”. 

Trecerea lui Ayu-Toyon este strălucitoare. Însă în urma sa, scânteile se 
sting treptat, şi peste cenuşa risipită de vânt se aşterne iar întunericul rece. 

Locul şi Locurile vizitate de Corăbierul fluxurilor tahionice sunt numite 
Phreeria de lumină şi abundență, de pace şi încântată Ordine: Il Paraiso en 
el Nuovo Mondo: una isola muy hermosa. 

Trecerea sa este tot înainte. 

Şi universul este Calea deja străbătută de pescarul scoțând din Ocean 
Tinereţea şi Fericirea Fierbinţilor Lumi, ca pe nişte peşti multicolori. 

Şi fiindcă trupul Corăbierului este infinit, pentru Corăbier Infinitul nu 
este infinit, şi el se va mai întoarce cândva prin locurile pe unde a trecut. 
Ayu-Toyon este cel ce a fost mai întâi şi cel ce se va întoarce pe urmă. 

Şi când Ayu-Toyon va trece din nou printre ruinele lumilor în declin, el 
va apare asemeni unei a doua Tinereţi fără Bătrâneţe şi Vieţi fără de Moarte, 
întorcând cu mâinile goale Roata Timpului înapoi — se va spune că toată 
suferinţa şi amarul s-au stins şi că Nunta poate începe, că a venit Mirele, şi 
Mireasa, iat-o, îl aşteaptă gătită „cu steluțe mii şi stele făclii”. „Soarele şi 
Luna i-or ţine cununa, şi i-or sta florari meşteri făcliari”. 

Când Ayu-Ioyon va trece din nou prin Calea Lactee, stelele stinse de 
mult vor înflori iarăşi şi focul Viu va ţâşni din cenuşa rece a vetrei stinse. 

Când Ayu-loyon se va întoarce, Vitejii, Curajoşii, Cei Bravi, Eroii, se 
vor ridica pentru a se reîntâlni cu Gloria şi Fericirea, în Lumină. 

Fiindcă pe lume, totul este destinat Stingerii şi Morţii, iar din tot ce s-a 
strâns şi adunat cu suferinţă, nemoştenindu-se nimic înaintea lui 
Ayu-Toyon. În urma ta rămâne un singur lucru: 

CURAJUL! 

TAUTONIKE. 


POSTEAŢĂ 


Una dintre coordonatele „Epocii? a fost megalomania. Care s-a păstrat 
şi, uneori, chiar amplificat, şi după '89. La nivel arhitectonic, simptomatice 
sunt construcţiile hipertrofiate tip Palatul Victoria Socialismului (asupra 
întregului popor) şi Magistrala Albastră a Canalului Morţii, iar postR, prin 
mega-storie-uri şi proiecte de Şantiere ale Tineretului pe Lună. lar 
economic — miliardele inflaţioniste ale anilor '90. 

Cultural, grandomania asta s-a manifestat prin pretenţia promotorilor şi 
activiştilor culturali să se scrie romane, de preferinţă romane-fluviu, 
„trilogii” şi alte astfel de opere... neterminate, după modelul marilor culturi, 
unor autori care nu reuşeau să găsească debuşeu de publicare nici măcar 
pentru textele scurte sau nuvelele lor. 

În anii ‘80, singurul spaţiu sigur dedicat literaturii de inspiraţie 
imaginară rămăsese Almanahul Anticipația. Care prefera însă romanelor 
originale româneşti traducerile din alte literaturi. 

Phreeria a fost scrisă cu speranţa naivă de a o vedea publicată acolo — ca 
o excepţie. După debutul meu cu Aporisticon, în 1980, redactorii de la 
Colecţia Fantastic-Club a Editurii Albatros amânaseră sine-die o altă 
colaborare a mea cu ei, fiindcă nu aveau în planul editorial decât un titlu pe 
an, acoperit în perspectivă pentru câteva zeci de ani de numele „tinerilor 
autori” şi ale „scriitorilor consacraţi” din Uniunea Scriitorilor, care aveau 
dreptul oficial la prioritate de publicare — iar eu nu eram membru USR, 
încă, fiindcă nu se putea intra acolo decât cu aprobarea personală a 
„conducerii de Partid”, după „Discursul de la Mangalia” din anii *70. 
Fusese dat şi un Decret-Lege în acest sens. 

După ce am scris acest roman-epopee, am stat cu el în sertar ani de zile. 
Aproape că nu mai aveam nicio speranţă că va mai apărea vreodată. Şi mă 
simţeam dezabuzat — cu cât trecea vremea de la momentul scrierii lui, cu 
atât el se devaloriza, încetând să mai fie o probă de imaginaţie concludentă. 
SF-ul are, după părerea mea, ca şi textul jurnalistic „de actualitate”, rata cea 
mai mare de devalorizare în raport cu trecerea timpului, din toată 
beletristica. Generaţiile tehnologice sunt cam de 20 de ani şi tind să se 
accelereze la 10 în condiţiile Revoluţiei Ştiinţifice şi Tehnologice. O 
previziune SF scrisă cu 10 ani în urmă devine desuetă prin schimbarea 


contextului tehnologic de referinţă. De exemplu, în Anul 2000 al marelui 
vizionar Jules Verne cu 100 de ani în urmă, în 2000 s-ar mai scrie cu... pana 
de gâscă a perioadei când autorul acestui text de prospectivă imaginară l-a 
conceput. Acestea sunt limitele imaginaţiei fiecăruia dintre noi, oricât 
„geniu” s-ar spune că avem... 

În 1990, însă, după „evenimente”, am fost primit, în sfârşit, în USR. 
Luasem, deja, al doilea premiu EuroCon, în Franţa (primul, din 89, fusese 
cel de la SociConul de la Moscova). Ca „membru stagiar” al USR trebuia să 
mai public o carte pe parcursul următorului an, pentru „confirmarea” mea 
ca „scriitor consacrat”. Şi cum tocmai se înfiiţase la Galaţi o nouă editură, 
„privată” (probabil tot sub pulpana Statului, ca şi Nemira), Mironov, pe 
atunci proaspăt redactor-şef la Anticipația) m-a solicitat, şi a fost să fie 
Phreeria cartea consacrării mele. 

Editată în grabă, ediţia Porto-Franco a avut multe defecţiuni de 
corectură. Redusesem, ca să se înscrie într-un format de carte normal, textul 
iniţial, ceva mai stufos şi ortografiat în manieră poematică modernă, cu 
fracturi de vers, şi îi schimbasem tehnoredactarea de „roman modem” cu 
una standard. Dar întrucât nu mi s-a oferit posibilitatea de a conlucra şi la 
corectura finală, cartea a rămas cu o serie de defecte de editare (pe care 
prezenta ediţie le-a „îmbunătăţit”). 

Am fost bucuros aflând că ediţia de câteva zeci de mii de exemplare s-a 
vândut repede şi complet. Mă temeam, în condiţiile noi de piaţă, să nu fiu 
compromis de o proastă vânzare (pe atunci nu funcţiona încă Legea 
Falimentului, dar multe dintre „gloriile” de dinainte de 89 s-au „desumflat” 
catastrofal şi penibil o dată cu moartea sistemului de propagandă centralizat 
şi politizat ceauşist). 

Scrisă în perioada de imediat după scurtul şi neplăcutul contact 
involuntar pe care l-am avut cu Fabrica de Armament, ca angajat al ei, 
această carte oglindeşte în mod fantasmagoric şi litarar experienţa personală 
avută, şi a fost interpretată, încă de la început, ca o parabolă critică, aluzivă 
politic şi dizidentă la realităţile contemporane. Ceea ce, desigur, a îngreunat 
apariţia ei. 


Mihail Grămescu 


15 iulie 2010 


WHO IS WHO 


BIO-BIBLIOGRAFIE furnizată special pentru această colecţie de către 
Enciclopediile Hiibners 

P.: Laborant, Consilier editorial, Scriitor; N.: Bucureşti, 16.02.1951; Pă.: 
Haralambie şi Alexandra Beatrice; SI.: Grămescu-străbunic patern, Boier, 
Paharnic la curtea lui Ştefan cel Mare, Stan Grămescu-General al lui Tudor 
Vladimirescu, Baba Novac, Fam. Kiseleff — pe linie maternă, Regentul P. 
Kiseleff, Adriana Kiseleff — Miss România în anii '30, secretara scriitorului 
Cezar Petrescu; IS.: 1974 Şc. Postliceală de laboranţi de determinări 
fizico-chimice, Uniunea Scriitorilor din România (1989), Atestat Cons. 
Editorial de Min. Culturii (1993); C.: 1965 Rev. „Aripi” 1967 Lic. „Matei 
Basarab”, 1970-71 Debut oficial în „Luceafărul”, 1973-81 Ajutor 
bibliotecar Biblioteca Centrală de Stat, 1981-89 Laborant Inst. de Cercet. şi 
Proiectare a Ind. Lemnului, Inst. de Cercet. şi Amenaj. Silvice, 1981 
Operator chimist Biofarm, 1983 Debut editorial „Aporisticon”, 1983-89 
Colab. la vol. colective, 1990-95 Laborant Dispecerat tehnic Piscină Hotel 
„Bucureşti”, Secretar de redacţie, Redactor, Corector rev. „Proprietarul”, 
„Ştiinţă şi tehnică”, „Anticipaţia”, „Adevărul”, „Radio_nova 5,5”, „Jurnalul 
SF”, Ed. „Hyperion”, din 1993 Pensionat medical, Consilier editorial la 
numeroase titluri apărute la ed. „Hyperion”, Delegat al României la Fest. 
„EuroCon” Glasgow (1994), Vilnius (1995), editor; Realizator, cu Adina 
Lipai, al colecţiei anuale „Fantasticul Mileniului III” pt. Ed. „Granada” 
(2003-2009), Tradus în maghiară, sârbă, franceză, rusă, germană, engleză, 
Membru fondator la Cenaclurile literare „Pi”, „Solaris”, „ProspectArt”, 
„String”, „Armonii Baroq” ş.a.; Pb.: Autor 14 vol. autor: „Moara de apă” 
(1989), „Săritorii în gol” (1994), „Phreeria” (1991), „Pleniţa memoriei 
noastre” (1997), „Cioburi de înger” (1999), „Comunicare prin Juxtapunere” 
(2000), „Ildiko” (2001), „Răzbunarea Yvonei” (2001), „Căderea” (2003), 
„Premiera” teatru (2004), „Iritaţia” (2005), „Lumină antisolară” (2006), 
„X” (2008); colab. cu proză, versuri, grafică la rev. „Luceafărul”, 
„România Literară”, „Steaua”, „Convorbiri Literare”, „Dialog”, „Contact 
între civilizaţii”, „Anticipaţia”, „Quasar”, „Viaţa românească”, „Cinema”, 
„Astra”,  „ArtPanorama”,  „Contemporanul”,  „Libertatea”, „Opinia 
studenţească”, „Conexiuni”, „Ştiinţă şi tehnică”, „Jumalul SF”, „The 


Romanian Echo” (SUA) şi în publicaţii SF, Colab. la Radio România, Radio 
Bucureşti, TVR, „Antena 1 Suceava” ş.a.; Pr.: Premiul pt. poezie cenacluri 
SF (1975) Târgovişte (1977), Premiul USR (1978), Premiile rev. „Ştiinţă şi 
Tehnică” (1982—1992), Premiul Radio Contact (1990), Premiul SociCon 
Moscova (1989), Premiul SESF EuroCon Franţa (1990); M.: USR, Asoc. 
Bucureşti, C.O.P.I.R.O.; H.: şah, bridge, table, SF; L.: franceză, engleză; 

NOTĂ: Fiecare personalitate a cărei biografie este publicată într-una 
dintre lucrările din seria Hiibners Who is Who a atins performanţe deosebite 
în plan personal şi profesional în diferite domenii. 

Fiecare menţiune reprezintă onorarea unui individ. Toate menţiunile şi 
performanţele deosebite luate împreună, redau o imagine a dezvoltării ţării 
respective şi documentează la nivel general chiar şi o parte din istoria 
recentă a Europei. 

Cărtile Fagle Publishing House pot fi achiziţionate prin librăria 
Amazon.com (pentru comenzi internaţionale), în format print sau versiune 
electronică pentru utilitarul KINDLE. Pentru livrări în România, achiziţiile 
se vor face prin precomandă pe websitul editurii, numai pentru versiunea de 
print. 

Puteţi comanda cărţile din colecţia Seniorii Imaginaţiei accesând 
www.edituravirtuala.ro 

Retailer exclusiv în România: www.cartiabc.ro 

Pe website-ul editurii titlurile sunt disponibile pentru livrare în data de 
15, la fiecare 2 luni (lunile pare din an). 

IMPORTANT: Sunt livrate numai titlurile preplătite. Pentru proceduri, 
accesaţi paginile explicative din website. 

Titlurile Editurii Eagle NU SUNT DISPONIBILE la distribuitorii locali 
şi numai ocazional vor fi disponibile în alte librării virtuale. 

Pentru cunoscători: un număr limitat de titluri vor fi disponibile la 
vânzare directă prin librarul Haralambie Ionescu (Bebe). 

Cod: 1|RO|SF|1991|001 

Codificarea volumelor din Colecţia „Seniorii imaginaţiei — integrala 
Science Fiction & Fantasy” (Legenda:) 

Prima cifră: 1-Ficţiune, 2-Non-Ficţiune 

Primul grup de litere: AA - antologie cu autori diferiţi, VA - volum de 
autor, RO — roman, NV — nuvelă 

Al doilea grup de litere: FA — fantastic, SF — science fiction, FY — 
fantasy, PO — poezie, HR — horror, TH -— thriller, ES — eseuri, CT — critică şi 


teorie, PS — popularizare ştiinţă, DV — diverse: interviuri, articole, biografii 
Primul grup de cifre: Anul ediţiei princeps 
Al doilea grup de cifre: Numărul curent al cărţii în colecţie 
Phreeria, Mihail Grămescu 
Eagle Publishing House, Ediţia 2010 
Format: 5,5 x 8,5 inci (139,7 x 215,9 mm), 1 volum 
Număr de pagini: 184 
Eagle Creative Associates S.R.L. 
Sediu social: Str. Berzei nr. 17, et.1, ap.2, sector 1 Bucureşti 
Tel.: (+40) 755335237, Fax: (40) 318 178309 
Adresa poştală: O.P. 49, C.P. 59, Sector 2, Bucureşti 
E-mail: office(Dedituravirtuala.ro 


